(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΓ΄

Τρίτη, 05 Απριλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης και Επενδύσεων: «Σύσταση εταιρειών μέσω των Υπηρεσιών Μιας Στάσης (Υ.Μ.Σ.) και τήρηση του Γενικού Εμπορικού Μητρώου (Γ.Ε.ΜΗ.) - Ενσωμάτωση της Οδηγίας (ΕΕ) 2019/1151 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την τροποποίηση της Οδηγίας (ΕΕ) 2017/1132, όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου (L 186)», σελ.

ΠΡΟΕΔΡΕΥΟΝΤΕΣ

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
 ΜΠΟΥΡΑΣ Α. , σελ.
 ΣΑΚΟΡΑΦΑ Σ. , σελ.
 ΤΣΑΚΑΛΩΤΟΣ Ε. , σελ.

Β. Επί του σχεδίου νόμου του Υπουργείου Ανάπτυξης και Επενδύσεων:
 ΑΝΔΡΙΑΝΟΣ Ι. , σελ.
 ΑΡΣΕΝΗΣ Κ. , σελ.
 ΒΙΛΙΑΡΔΟΣ Β. , σελ.
 ΓΕΩΡΓΑΝΤΑΣ Γ. , σελ.
 ΓΕΩΡΓΙΑΔΗΣ Σ. , σελ.
 ΘΕΟΧΑΡΗΣ Θ. , σελ.
 ΚΑΒΒΑΔΑΣ Α. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΩΤΣΗΡΑΣ Γ. , σελ.
 ΛΙΟΥΠΗΣ Α. , σελ.
 ΛΟΓΙΑΔΗΣ Γ. , σελ.
 ΠΑΝΑΣ Α. , σελ.
 ΠΑΠΑΗΛΙΟΥ Γ. , σελ.
 ΣΑΡΑΚΙΩΤΗΣ Ι. , σελ.
 ΣΚΑΝΔΑΛΙΔΗΣ Κ. , σελ.
 ΣΤΑΜΕΝΙΤΗΣ Δ. , σελ.
 ΣΥΝΤΥΧΑΚΗΣ Ε. , σελ.
 ΤΑΡΑΝΤΙΛΗΣ Χ. , σελ.
 ΤΣΑΚΑΛΩΤΟΣ Ε. , σελ.
 ΧΑΡΙΤΣΗΣ Α. , σελ.
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΓ΄

Τρίτη 5 Απριλίου 2022

Αθήνα, σήμερα στις 5 Απριλίου 2022, ημέρα Τρίτη και ώρα 10.20΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Σύσταση εταιρειών μέσω των Υπηρεσιών Μιας Στάσης (Υ.Μ.Σ.) και τήρηση του Γενικού Εμπορικού Μητρώου (Γ.Ε.ΜΗ.) - Ενσωμάτωση της Οδηγίας (ΕΕ) 2019/1151 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την τροποποίηση της Οδηγίας (ΕΕ) 2017/1132, όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου (L 186)».

Η Διάσκεψη των Προέδρων αποφάσισε στη συνεδρίασή της στις 31 Μαρτίου 2022 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας, κ. Χρήστος Ταραντίλης, για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής των ομιλητών.

Κύριε Ταραντίλη, έχετε τον λόγο.

**ΧΡΗΣΤΟΣ ΤΑΡΑΝΤΙΛΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το νομοσχέδιο του Υπουργείου Ανάπτυξης και Επενδύσεων, το οποίο καλούμαστε να ψηφίσουμε σήμερα, επιχειρείται η περαιτέρω ενίσχυση της χρήσης νέων τεχνολογιών σε ό,τι αφορά τη διαδικασία σύστασης εταιρειών και την εν γένει εμπορική δημοσιότητα, στοιχεία κρίσιμα για τη λειτουργία ενός σύγχρονου, αξιόπιστου και ανταγωνιστικού επιχειρηματικού περιβάλλοντος.

Η σύσταση εταιρειών και η εμπορική δημοσιότητα στη χώρα μας πραγματοποιείται σήμερα μέσω της «Υπηρεσίας Μιας Στάσης» και του Γενικού Εμπορικού Μητρώου, δηλαδή του γνωστού ΓΕΜΗ. Οι θεσμοί αυτοί πρόκειται να ενισχυθούν σημαντικά μέσα από τις προτεινόμενες διατάξεις. Προς τον σκοπό αυτό ενσωματώνεται στην εθνική έννομη τάξη το οικείο κεφάλαιο 3 της οδηγίας 1132/2017 όπως αυτό τροποποιήθηκε με την οδηγία 1151/2019 όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου. Η συγκεκριμένη οδηγία 1132/2017 θεσπίζει μεταξύ άλλων τους κανόνες δημοσιότητας και διασύνδεσης των κεντρικών και εμπορικών μητρώων καθώς και των μητρώων εταιρειών των κρατών μελών της Ευρωπαϊκής Ένωσης, κανόνες που έχουν ενσωματωθεί στο Ελληνικό Δίκαιο με τους νόμους 4548/2018 και 4635/2019.

Η νέα αυτή οδηγία τροποποιήθηκε με την οδηγία 1151/2019 κατά τρόπο ώστε να συμπεριλάβει ενιαίους στα κράτη μέλη κανόνες για την online επιγραμμική, όπως αποκαλείται στο κείμενο της οδηγίας, σύσταση εταιρειών, την καταχώριση των υποκαταστημάτων και την υποβολή πράξεων και στοιχείων από εταιρείες και υποκαταστήματα.

Συνεπώς, η νέα οδηγία επιβάλλει στα κράτη μέλη να καταστήσουν δυνατή τη σύσταση των εταιρειών, την καταχώριση των υποκαταστημάτων και την υποβολή πράξεων και στοιχείων εμπορικής δημοσιότητας εξ ολοκλήρου με τη χρήση ψηφιακών εργαλείων χωρίς να υποχρεώνεται ο ενδιαφερόμενος να προσέλθει αυτοπροσώπως ενώπιον οποιασδήποτε αρχής ή ενώπιον οποιουδήποτε προσώπου ή φορέα στον οποίο ανατίθεται κατά το Εθνικό Δίκαιο η διεκπεραίωση οποιασδήποτε πτυχής της σύστασης εταιρειών.

Περαιτέρω η νέα οδηγία υλοποιεί την αρχή της άπαξ υποβολής στοιχείων η οποία συνεπάγεται ότι οι εταιρείες δεν θα πρέπει να καλούνται να υποβάλλουν τα ίδια στοιχεία στις δημόσιες αρχές περισσότερο από μία φορά, είτε εντός του ιδίου κράτους είτε σε άλλα πλην της κύριας εγκατάστασής τους κράτη στα οποία διατηρούν τυχόν υποκαταστήματα.

Προς την κατεύθυνση αυτή η νέα οδηγία εισάγει τον ευρωπαϊκό μοναδικό ταυτοποιητή EU - ID για κάθε εταιρεία. Αυτό επιτρέπει την αδιαμφισβήτητη ταυτοποίησή της στην επικοινωνία των κατά τόπους, βέβαια, μητρώων μέσω του συστήματος διασύνδεσης των μητρώων επιχειρήσεων, των κρατών μελών της Ευρωπαϊκής Ένωσης. Αυτός ο μοναδικός ταυτοποιητής, ο οποίος χορηγείται κατά την ολοκλήρωση της σύστασης, περιλαμβάνει κατ’ ελάχιστον στοιχεία που επιτρέπουν την ταυτοποίηση του κράτους μέλους του μητρώου, του εθνικού μητρώου καταγωγής, του αριθμού της εταιρείας σ’ αυτό το μητρώο και κατά περίπτωση χαρακτηριστικά για να αποφεύγονται σφάλματα ταυτοποίησης.

Η χώρα μας ομολογουμένως έχει κάνει βήματα τόσο προς την καθιέρωση ταχέων και λιγότερο γραφειοκρατικών διαδικασιών για τη σύσταση των εταιρειών, όσο και ως προς τη σύσταση ενός κεντρικού μητρώου εμπορικής δημοσιότητας. Ενδεικτικά οι «Υπηρεσίες Μιας Στάσης» ξεκίνησαν να λειτουργούν στη χώρα από το 2011, ενώ το Γενικό Εμπορικό Μητρώο, δηλαδή το ΓΕΜΗ, όπως είπαμε, από το 2005. Έκτοτε αυτοί οι θεσμοί έχουν υποστεί πλήθος τροποποιήσεων και προσαρμογών. Σήμερα δε η λειτουργία τους διέπεται από δύο διαφορετικά νομοθετήματα τον ν.4441/2016 για την «Υπηρεσία Μιας Στάσης» και τον ν.4635/2019 για το ΓΕΜΗ.

Με τις προτεινόμενες διατάξεις αυτά τα δύο νομοθετήματα ενοποιούνται πλέον σε ενιαίο κείμενο τόσο για λόγους καλής νομοθέτησης όσο και για μεγαλύτερη ασφάλεια δικαίου. Παράλληλα επιχειρούνται νομοτεχνικές παρεμβάσεις στο υφιστάμενο πλαίσιο, ώστε να υπάρξει πλήρης προσαρμογή με τις ανωτέρω προβλέψεις της ενωσιακής οδηγίας καθώς και παρεμβάσεις που απλουστεύουν και αποσαφηνίζουν τις υποχρεώσεις καταχώρισης και δημοσίευσης στο ΓΕΜΗ των πράξεων, δηλώσεων ή στοιχείων εταιρειών που απαιτούν εμπορική δημοσιότητα.

Δύο είναι τα μέρη στα οποία διαρθρώνονται οι προτεινόμενες ρυθμίσεις. Με τις ρυθμίσεις του πρώτου μέρους εξειδικεύονται ο σκοπός και το αντικείμενο του παρόντος νομοσχεδίου τα οποία, όπως αναφέρθηκε, ανάγονται στην ενοποίηση και τον εκσυγχρονισμό των διατάξεων που αφορούν την οργάνωση και τη λειτουργία της «Υπηρεσίας Μιας Στάσης» και του Γενικού Εμπορικού Μητρώου. Συναφώς, στα άρθρα του πρώτου μέρους διατυπώνονται οι ορισμοί των βασικών όρων του νομοσχεδίου. Ορίζεται ότι ο Υπουργός Ανάπτυξης και Επενδύσεων έχει την εποπτεία του ΓΕΜΗ, του πληροφοριακού συστήματος που το υποστηρίζει και των υπηρεσιών που το τηρούν. Η εποπτεία συνίσταται στη μέριμνα για την τήρηση της κείμενης νομοθεσίας, στον έλεγχο της είσπραξης των τελών και στην ευθύνη για την αναβάθμιση των υποδομών των πληροφοριακών συστημάτων συνεπεία των απαιτούμενων προσαρμογών στις νέες ρυθμίσεις.

Ορίζεται, επίσης, το τμήμα υποστήριξης και ανάπτυξης πληροφοριακών συστημάτων ΓΕΜΗ και «Υπηρεσίας Μιας Στάσης» της Κεντρικής Ένωσης Επιμελητηρίων Ελλάδος ως υπεύθυνος επεξεργασίας προσωπικών δεδομένων, στην περίπτωση των πληροφοριακών συστημάτων «Υπηρεσίας Μιας Στάσης» και ΓΕΜΗ. Επιπλέον, συστήνεται μητρώο πιστοποιημένων χρηστών ΓΕΜΗ και «Υπηρεσίας Μιας Στάσης» στο οποίο εγγράφονται οι υπάλληλοι των αρμόδιων υπηρεσιών που θα έχουν δικαίωμα πρόσβασης στο συγκεκριμένο πληροφοριακό σύστημα καθώς και οι συμβολαιογράφοι που επιθυμούν να πιστοποιηθούν ως συμβολαιογράφοι ΓΕΜΗ ή συμβολαιογράφοι «Υπηρεσίας Μιας Στάσης».

Με τις διατάξεις του δεύτερου μέρους του νομοσχεδίου ενοποιούνται σε έναν νόμο οι διατάξεις των νόμων 4441/2016 και 4635/2019 για τη σύσταση των εταιρειών, τη λειτουργία του ΓΕΜΗ και τη δημοσίευση των απαιτούμενων πράξεων σε αυτό. Ειδικότερα ως προς την «Υπηρεσία Μιας Στάσης» διευρύνεται το πεδίο εφαρμογής της και αφορά πλέον σε όλες τις εταιρικές οντότητες που είναι υπόχρεες εγγραφής στο ΓΕΜΗ αντί των πέντε εταιρικών μορφών που υπάγονται σήμερα σε αυτή και ορίζονται ποιες θα είναι οι «Υπηρεσίες Μιας Στάσης» που είναι διαθέσιμες στους ενδιαφερόμενους ανά τύπο εταιρείας.

Περαιτέρω, περιγράφονται αναλυτικά τα βήματα σύστασης μιας εταιρείας μέσω της «Υπηρεσίας Μιας Στάσης» και προβλέπεται ότι οι νεοσυσταθείσες εταιρείες αυτομάτως λαμβάνουν ΑΦΜ, εγγράφονται στο μητρώο εργοδοτών και αποκτούν Αριθμό Μητρώου Εργοδότη και οι εταίροι έχουν τη δυνατότητα να κάνουν αίτηση ανοίγματος τραπεζικού εταιρικού λογαριασμού σε πιστωτικό ίδρυμα της επιλογής τους μέσω του πληροφοριακού συστήματος της «Υπηρεσίας Μιας Στάσης» που διασυνδέεται με τα τραπεζικά πληροφοριακά συστήματα.

Τέλος, επεκτείνεται η διαδικασία σύστασης εταιρειών μέσω της ηλεκτρονικής «Υπηρεσίας Μιας Στάσης» στην οποία υπάγονται οι εταιρείες, εφόσον χρησιμοποιούν το πρότυπο καταστατικό και προβλέπεται ότι αυτό θα είναι διαθέσιμο στην ελληνική και αγγλική γλώσσα.

Ως προς το Γενικό Εμπορικό Μητρώο, το ΓΕΜΗ όπως είπαμε, αυτό ορίζεται ως το εθνικό μητρώο εμπορικής δημοσιότητας στο οποίο πραγματοποιείται η δημοσιότητα πράξεων, στοιχείων ή και δηλώσεων των υπόχρεων προσώπων. Στο ΓΕΜΗ εγγράφονται υποχρεωτικά δεκαέξι συνολικά νομικές οντότητες, νομικά και φυσικά πρόσωπα που ασκούν εμπορία, ώστε να υπάρχει σαφήνεια για τους κανόνες εμπορικής δημοσιότητας και ασφάλεια δικαίου ως προς τη σύστασή τους. Στο νομοσχέδιο προβλέπεται, ειδικώς, ότι οι αγροτικοί συνεταιρισμοί εγγράφονται στο ΓΕΜΗ προαιρετικά, κυρίως, αν πρόκειται να έχουν εξαγωγική δραστηριότητα.

Αναδιαρθρώνεται, επίσης, το τμήμα υποστήριξης και ανάπτυξης των πληροφοριακών συστημάτων ΓΕΜΗ και «Υπηρεσίες Μιας Στάσης» και επιφορτίζεται με την ορθή και αδιάλειπτη λειτουργία των οικείων ηλεκτρονικών συστημάτων, τη διασφάλιση της ακεραιότητας, της ορθότητας, της πληρότητας και της ασφάλειας των δεδομένων και την κανονική, διαρκή και ασφαλή λειτουργία του ΓΕΜΗ στο σύστημα διασύνδεσης μητρώων επιχειρήσεων.

Το πληροφοριακό σύστημα ΓΕΜΗ απαρτίζεται από το Μητρώο Επωνυμιών και Διακριτικών Τίτλων και τον φάκελο. Περαιτέρω, ως προς τα στοιχεία που πρέπει να καταχωρίζουν οι υπόχρεες εταιρείες και τα υποκαταστήματα, το νομοσχέδιο προβλέπει διαφορετικό τρόπο καταχώρισης, αναλόγως του αν οι προς δημοσίευση πράξεις έχουν συστατικό ή απλό δηλωτικό χαρακτήρα.

Συναφώς, οι πράξεις, η δημοσιότητα των οποίων έχει συστατικό χαρακτήρα, προϋποθέτουν έλεγχο νομιμότητας και πληρότητας από τις αρμόδιες υπηρεσίες ΓΕΜΗ, ενώ όσες έχουν δηλωτικό χαρακτήρα, καταχωρίζονται αυτόματα, οδηγώντας με τον τρόπο αυτό σε σημαντική απλοποίηση στη διαδικασία δημοσιεύσεων εταιρικών πράξεων και σε μείωση διοικητικών βαρών για τους υπόχρεους σε ό,τι αφορά τον χρόνο αναμονής της καταχώρισης.

Το νομοσχέδιο προβλέπει την τήρηση εθνικού ηλεκτρονικού μητρώου επωνυμιών και διακριτικών τίτλων, στο οποίο καταχωρίζονται, με χρονολογική σειρά βέβαια, όλες οι επωνυμίες και οι διακριτικοί τίτλοι που δεσμεύονται από φυσικά ή νομικά πρόσωπα, τα οποία ασκούν εμπορική ή οικονομική μη εμπορική δραστηριότητα. Το εν λόγω μητρώο επιδιώκει να διασφαλίσει τη μοναδικότητα, τη νόμιμη δημιουργία επωνυμίας και διακριτικού τίτλου και να προστατεύσει τις επιχειρήσεις από τον κίνδυνο της σύγχυσης ή της εκμετάλλευσης της φήμης τους.

Η λειτουργία του εν λόγω μητρώου εισάγει μια αλλαγή σε σχέση με τα ισχύοντα ως σήμερα, καθώς η δέσμευση της επωνυμίας και του διακριτικού τίτλου θα γίνεται σε πανελλήνιο επίπεδο, δηλαδή η ισχύς δεν περιορίζεται σε επίπεδο νομού. Παράλληλα, το μέρος αυτό του νομοσχεδίου προβλέπει τη θέσπιση δύο διακριτών από το ΓΕΜΗ μητρώων:

Πρώτον, το Μητρώο μη Εμπορικής Οικονομικής Δραστηριότητας, στο οποίο εγγράφονται υποχρεωτικά τα νομικά πρόσωπα που ασκούν οικονομική μη εμπορική δραστηριότητα, καθώς και οι αστικές εταιρείες χωρίς νομική προσωπικότητα. Το μητρώο αυτό τηρείται στο πληροφοριακό σύστημα του ΓΕΜΗ και αναμένεται να λειτουργήσει ως εργαλείο άσκησης δημόσιας πολιτικής και πληροφόρησης για τα πρόσωπα αυτά.

Δεύτερον, το γενικό μητρώο μελών επιστημονικών φορέων, στο οποίο εγγράφονται, προαιρετικά αυτή τη φορά, τα πρόσωπα που ασκούν ελεύθερη επαγγελματική δραστηριότητα και δεν διενεργούν εμπορικές πράξεις. Τα πρόσωπα αυτά είναι εγγεγραμμένα στους επιστημονικούς φορείς της χώρας, όπως ενδεικτικά ο Πανελλήνιος Ιατρικός Σύλλογος, οι δικηγορικοί σύλλογοι, το Τεχνικό Επιμελητήριο και το Οικονομικό Επιμελητήριο. Το μητρώο αυτό τηρείται σε πληροφοριακό σύστημα που αναπτύσσουν από κοινού οι επιστημονικοί φορείς, προκειμένου τα μέλη του να μπορούν να λάβουν κάθε είδους ενωσιακή οικονομική ενίσχυση ή επιχορήγηση.

Κυρίες και κύριοι συνάδελφοι, η διαμόρφωση ενός νομικού και διοικητικού περιβάλλοντος ταχύτητας και διαφάνειας στον τρόπο ίδρυσης των εταιρειών και στην πρόσβαση σε αξιόπιστες πληροφορίες για τη δραστηριότητά τους, διευκολύνει σίγουρα σημαντικά την επιχειρηματική και οικονομική ζωή της χώρας. Οι προτεινόμενες ρυθμίσεις, οι οποίες κατατείνουν αφ’ ενός στην ενσωμάτωση της σχετικής ενωσιακής νομοθεσίας, αφ’ ετέρου στη συγκέντρωση και ενοποίηση των οικείων ρυθμίσεων σε ένα και μόνο νομοθέτημα, αυξάνουν την ασφάλεια δικαίου και ενισχύουν την αρτιότερη εφαρμογή των συγκεκριμένων διατάξεων από τις αρμόδιες υπηρεσίες.

Το νομοσχέδιο αυτό επεκτείνει τη χρήση των ψηφιακών εργαλείων και την καθιέρωση online διαδικασιών στη λειτουργία των «Υπηρεσιών Μίας Στάσης» και του Γενικού Εμπορικού Μητρώου, πρωτοβουλία που σίγουρα αναβαθμίζει το επιχειρηματικό κλίμα και διαμορφώνει ένα πλαίσιο διαφάνειας και εμπιστοσύνης μεταξύ των συναλλασσόμενων.

Γι’ αυτούς τους λόγους, σας καλώ να το ψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κύριο Ταραντίλη.

Τον λόγο τώρα έχει ο εισηγητής του ΣΥΡΙΖΑ - Προοδευτική Συμμαχία, ο κ. Ιωάννης Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο ΣΥΡΙΖΑ κατά τη διάρκεια της κυβερνητικής του θητείας, μέσω και των νόμων 4442/2016 και 4512/2018 εκκίνησε μια σημαντική προσπάθεια με στόχο την άρση γραφειοκρατικών εμποδίων και χρόνιων παθήσεων, την ενίσχυση της επιχειρηματικότητας και εν τέλει την προσέλκυση των επενδύσεων.

Προς αυτή την κατεύθυνση πραγματοποίησε και τις διαπραγματεύσεις αναφορικά με τις τροποποιήσεις ευρωπαϊκής οδηγίας για ψηφιακά εργαλεία στο Κοινοτικό Δίκαιο, οι οποίες σήμερα ενσωματώνονται στο παρόν νομοσχέδιο του Υπουργείου Ανάπτυξης και Επενδύσεων για τη σύσταση εταιρειών μέσω των «Υπηρεσιών Μιας Στάσης» και τήρηση του Γενικού Εμπορικού Μητρώου.

Μάλιστα, όσον αφορά την «Υπηρεσία Μιας Στάσης» αξίζει να θυμηθούμε ότι σχεδιάστηκε το 2016 και υλοποιήθηκε το 2018, οδηγώντας τότε τη χώρα μας στην πρώτη θέση του δείκτη «Doing Business» μεταξύ των χωρών της Ευρωπαϊκής Ένωσης στην κατηγορία της έναρξης επιχείρησης.

Κατά συνέπεια, τασσόμαστε υπέρ επί της αρχής, έχοντας ορισμένες επιμέρους παρατηρήσεις, στις οποίες θα ήθελα εν συντομία να αναφερθώ. Η διευκόλυνση του επιχειρείν συνιστά έναν κοινώς αποδεκτό στόχο, αλλά δεν πρέπει να συντελείται σε καμμία περίπτωση με εκπτώσεις όσον αφορά την τήρηση της νομιμότητας. Οι διαδικασίες πρέπει να απλουστεύονται αλλά οι ελεγκτικοί μηχανισμοί οφείλουν, επίσης, να είναι παρόντες και ποιοτικά επαρκείς.

Τονίζουμε την εν λόγω διάσταση, με δεδομένο ότι, ιδίως ως προς τις επωνυμίες, η βάση δεδομένων δεν είναι ακόμη αρκετά ώριμη και άρα, αναφορικά με την ηλεκτρονική «Υπηρεσία Μιας Στάσης», μετά και την ψήφιση του σημερινού νομοσχεδίου το Υπουργείο έχει ακόμη πολλά να κάνει σε αυτόν τον τομέα.

Περαιτέρω, στο άρθρο 16 και στις παραγράφους Ε, Στ, Ζ και Η παρατηρείται η δημιουργία υποχρεώσεων δύο ταχυτήτων για τους φορείς της κοινωνικής και αλληλέγγυας οικονομίας, γεγονός το οποίο αντίκειται στη συνολική συλλογιστική για την άμβλυνση του φαινομένου της γραφειοκρατίας.

Όσον αφορά τώρα στις υπηρεσίες ΓΕΜΗ των επιμελητηρίων και ιδίως των μικρότερων περιφερειακών εξ αυτών, θεωρούμε ότι είναι ξεκάθαρη, πλέον, η αναγκαιότητα επαρκούς στελέχωσής τους, καθώς πλέον οι υποχρεώσεις τους αυξάνονται διαρκώς, αλλά τα μέσα τα οποία διαθέτουν παραμένουν τα ίδια και περιορισμένα.

Στο θέμα τώρα των διοικητικών κυρώσεων και το άρθρο 50, με το οποίο συμφωνούμε κατ’ αρχάς, προκύπτει ένας σοβαρός, ένας σημαντικός, προβληματισμός, ο οποίος συνδέεται με την υπέρμετρη αυστηρότητα εν μέσω μιας ιδιαίτερα δυσχερούς συγκυρίας για τον κόσμο της πραγματικής οικονομίας, τον κόσμο των μικρών και μεσαίων επιχειρήσεων. Για τους εν λόγω επαγγελματίες, οι οποίοι ούτως ή άλλως αντιμετωπίζουν σημαντικά προβλήματα ρευστότητας σήμερα, μία κύρωση κάποιων χιλιάδων ευρώ για μία απλή, τυπική παράβαση ενδέχεται να τους καταδικάσει σε οικονομικό θάνατο.

Συνεπώς, πιστεύουμε ότι μια επανεξέταση και ένας εξορθολογισμός του πλαισίου επιβολής κυρώσεων θα ήταν αναγκαίος.

Κυρίες και κύριοι συνάδελφοι, το τελευταίο χρονικό διάστημα οφείλω να ομολογήσω ότι μάθαμε πολλά, αλλά και καινοφανή, από μία Κυβέρνηση η οποία εξακολουθεί να λάμπει διά της απουσίας της, ακόμη και εν μέσω οικονομικής καθίζησης και μιας πρωτοφανούς ενεργειακής κρίσης που βιώνουμε.

Το πρώτο μάθημα: Για τον κ. Μητσοτάκη, τελικά, υφίστανται ουρανοκατέβατα κέρδη των ιδιωτών παρόχων και παραγωγών στην αγορά ενέργειας. Βεβαίως, η διαπίστωση ήρθε κάπως καθυστερημένα, αφού πρώτα είχε προηγηθεί η σύσταση της Ευρωπαϊκής Επιτροπής, αφού έλαβε χώρα σε Βέλγιο Βουλγαρία, Ουγγαρία, Λιθουανία, Πολωνία, Ρουμανία, Ισπανία η ρύθμιση των τιμών ενέργειας λιανικής, αφού αποφασίστηκε η ρύθμιση των τιμών ενέργειας χονδρικής σε Γαλλία, Πορτογαλία, Ρουμανία, Ισπανία, στο Ηνωμένο Βασίλειο, αφού χώρες όπως η Βουλγαρία, η Γαλλία, η Γερμανία, η Ιταλία και άλλες νομοθέτησαν το φόρο στα ουρανοκατέβατα κέρδη. Στη δε Γαλλία ορίστηκε πλαφόν το οποίο συνδυάστηκε με στήριξη της δημόσιας συμμετοχής στην κατά 88,3% κρατική EDF, ενώ τον περασμένο Ιανουάριο ανακοινώθηκε ότι η γαλλική κυβέρνηση θα αναγκάσει την EDF να πωλήσει περισσότερη ενέργεια, με μεγαλύτερη έκπτωση, με κόστος σχεδόν 9 δισεκατομμύρια ευρώ. Και ενώ λαμβάνουν όλα αυτά στις χώρες της Ευρωπαϊκής Ένωσης και οι εκεί κυβερνήσεις λαμβάνουν μέτρα για τη στήριξη επιχειρήσεων και νοικοκυριών, προκειμένου να ανασχεθεί το κύμα της ακρίβειας, στη χώρα μας αποφασίσατε να εκχωρήσετε τον δημόσιο έλεγχο της ΔΕΗ, παρά τις έγκαιρες προειδοποιήσεις του ΣΥΡΙΖΑ όπως εκφράστηκαν και διά του Αλέξη Τσίπρα ήδη από τον Σεπτέμβριο του 2021, οπότε και τόνισε: «Πρέπει να υπάρχει μια δημόσια επιχείρηση ηλεκτρισμού που να παίζει καθοριστικό ρόλο στον ανταγωνισμό για τη μείωση των τιμών. Η ΔΕΗ όχι μόνο δεν ασκεί αυτόν τον ρόλο αλλά πλέον δεν έχει καμμία δυνατότητα να τον ασκήσει, διότι χάνει κάθε ισχύ μέσα από την περαιτέρω απομείωση του ποσοστού που έχει το ελληνικό δημόσιο». Όταν τώρα διαπίστωσε τα ουρανοκατέβατα κέρδη ο κ. Μητσοτάκης δήλωσε: «Έχω ήδη δώσει εντολή στη Ρυθμιστική Αρχή Ενέργειας που είναι ο μόνος αρμόδιος φορέας να αρχίσει να αναλύει τα στοιχεία όλων των εταιρειών ενέργειας από τον περασμένο Οκτώβριο έως σήμερα και με βάση το πόρισμα της ΡΑΕ θα κινηθεί η Κυβέρνηση». Και πάλι αναξιόπιστος ο κ. Μητσοτάκης και πάλι αναξιόπιστος ο Πρωθυπουργός. Και ήρθε η «ΚΑΘΗΜΕΡΙΝΗ», την οποία δεν της λες και πολύ φιλο-ΣΥΡΙΖΑ ήρθε και το «DOCUMENTO» με ρεπορτάζ τους να επιβεβαιώσουν ότι η ΡΑΕ εδώ και καιρό έχει εισηγηθεί επιστροφή χρημάτων στην κατανάλωση από τα κέρδη της χονδρεμπορική αγοράς ενέργειας και μάλιστα έχει δώσει και αναλυτικά στοιχεία στο Μέγαρο Μαξίμου.

Μάθημα δεύτερο: δημαγωγούμε εμείς στον ΣΥΡΙΖΑ και λαϊκίζουμε όταν αναφερόμαστε σε λογαριασμούς του ηλεκτρικού ρεύματος τους οποίους λαμβάνουν οι καταναλωτές με χαράτσι 350%. Προφανώς, οι Έλληνες πολίτες βιώνουν μια εικονική πραγματικότητα, όπως άλλωστε και οι επιχειρήσεις. Θα θυμίσω τι ανέφερε προ ημερών ο Πρόεδρος της Ένωσης Βιομηχανικών Καταναλωτών, ο κ. Κοντολέων ο οποίος τόνισε «Οι τιμές είναι πενταπλάσιες από τις ήδη υψηλές του προηγούμενου διαστήματος και αδικαιολόγητες. Τις τιμές αυτές δεν μπορεί να τις σηκώσει καμμία βιομηχανία και τα προσωρινά λουκέτα θα είναι αναπόφευκτα. Η Κυβέρνηση να υιοθετήσει τις προτάσεις της Ευρωπαϊκής Επιτροπής για φορολόγηση των απροσδόκητων κερδών σε όλες τις τεχνολογίες παραγωγής ηλεκτρικής ενέργειας για να ενισχύσει νοικοκυριά και επιχειρήσεις». Και πάλι μάλλον δημαγωγούσαμε όταν από τον Σεπτέμβρη του 2021 ζητούσαμε τη συμπερίληψη μέτρων ανάσχεσης της ακρίβειας στον κρατικό προϋπολογισμό του 2022. Εσείς όμως, που δεν δημαγωγούσατε οδηγήσατε τη χώρα στον ορυμαγδό της ενεργειακής κρίσης, χωρίς κανένα απολύτως στρατηγικό σχέδιο και τα αποτελέσματα τα βιώνει σήμερα η ελληνική κοινωνία με τον πλέον καταιγιστικό τρόπο.

Μάθημα τρίτο: Φταίει ο πόλεμος για την ακρίβεια. Τον Ιούλιο του 2021 που η χώρα μας κατέγραψε πρωτιά, βγήκε πρωταθλήτρια στη χονδρική τιμή της ηλεκτρικής ενέργειας, ποιος πόλεμος ευθυνόταν; Στη Σομαλία, κύριε Υπουργέ, ή στο Μάλι; Αυτές ήταν οι εμπόλεμες ζώνες εκείνης της περιόδου. Τον Νοέμβριο του 2021 όταν η ΓΣΕΕ προειδοποιούσε ότι η ακρίβεια απορροφούσε τότε το 10% του κατώτατου μισθού, ποιος πόλεμος έφταιγε; Ο πόλεμος στην Αιθιοπία ή ο πόλεμος στο Σουδάν; Γιατί με αφορμή κάθε παγκόσμια αρνητική συγκυρία, τα τελευταία δύο χρόνια η χώρα μας επηρεάζεται πολλαπλάσια σε σχέση με τους υπόλοιπους εταίρους μας στην Ευρωπαϊκή Ένωση, είτε για την υγειονομική κρίση είτε για την οικονομική είτε για την κρίση της ενέργειας. Δεν ρωτάμε, δεν συζητούμε τα αίτια, αλλά για τον βαθμό επίδρασης των συνεπειών αυτών.

Μάθημα τέταρτο που πήραμε: αύξηση του μισθού κατά 2% από 1η Ιανουαρίου του 2022 προκειμένου τα νοικοκυριά να αντεπεξέλθουν σε αυξήσεις 1.200% στο φυσικό αέριο και 500% στο ηλεκτρικό ρεύμα. Να θυμίσουμε εδώ ότι η Νέα Δημοκρατία μας πληροφορούσε ως αντιπολίτευση ότι η αύξηση του κατώτατου μισθού κατά 11% το 2019 και η κατάργηση του υποκατώτατου η οποία είχε ως αποτέλεσμα την αύξηση στους νέους κατά 27% του κατώτατου ήταν ψίχουλα. Σήμερα η αύξηση στα 800 ευρώ που αναλογεί στο 60%του διάμεσου μισθού, σύμφωνα με τα στοιχεία του ΟΟΣΑ και προτείνεται από τον ΣΥΡΙΖΑ θεωρείται μη ρεαλιστική, ενώ αντιθέτως είναι άκρως ρεαλιστικές επιλογές όπως τα 120 εκατομμύρια ευρώ σε ιδιωτική αεροπορική εταιρεία, η οποία μάλιστα τώρα επενδύει και εκτός συνόρων στα Βαλκάνια, με χορηγούς τους Έλληνες φορολογούμενους, οι λίστες χρηματοδότησης των μέσων μαζικής ενημέρωσης, είναι μια άκρως ρεαλιστική επιλογή το ρεκόρ στις απευθείας αναθέσεις που ξεπέρασαν και τα 7 δισεκατομμύρια ευρώ, είναι άκρως ρεαλιστική επιλογή το 1,5 δισεκατομμύριο τον χρόνο για την ιδιωτικοποίηση της επικουρικής ασφάλισης, είναι τεχνοκρατική και ρεαλιστική επιλογή ο διπλασιασμός των μετακλητών σε υπουργεία και σε άλλους φορείς, είναι ρεαλιστική επιλογή τα 8.000 ευρώ στα στελέχη του ΕΦΚΑ και οι 360 000 ευρώ στον Πρόεδρο της ΔΕΗ. Αυτός είναι ο ρεαλισμός της Νέας Δημοκρατίας.

Αφού καταστήσατε τη χώρα τη μοναδική στην Ευρώπη με παγωμένο τον κατώτατο μισθό επί δύο συναπτά έτη και την οδηγήσατε στις χαμηλότερες θέσεις όσον αφορά την αγοραστική δύναμη των εργαζομένων, εν τέλει και κατόπιν αφόρητων πιέσεων αποφασίσατε να χορηγήσετε την πενιχρή αύξηση του 2%.

Πρόκειται για έναν ξεκάθαρο εμπαιγμό έναντι μιας κοινωνίας, η οποία μαστίζεται εδώ και μήνες από τα κύματα των ανατιμήσεων σε βασικά αγαθά και υπηρεσίες, έναντι ενός επιχειρηματικού κόσμου ο οποίος ήδη οδηγείται σε λουκέτα λόγω της κατακόρυφης πτώσης της αγοραστικής δύναμης των καταναλωτών, επιστρέφοντας στις πιο μαύρες μνημονιακές ημέρες της περιόδου 2012 - 2014.

Δυστυχώς για την ελληνική κοινωνία, η οποία έχει σχετικά πρόσφατα εξέλθει μιας δραματικής δεκαετούς κρίσης όσο προχωρά η παντελώς αποτυχημένη κυβερνητική θητεία σας γινόμαστε συνεχώς μάρτυρες κάθε είδους ευφάνταστης δικαιολογίας και παρατηρούμε κάθε είδους καινοφανή μεθόδευση, προκειμένου να μην αναλάβετε τις ευθύνες σας και να παραμείνετε αδρανείς ενώπιον των δραματικών εξελίξεων στο πεδίο της οικονομίας. Να είστε βέβαιοι, όμως, ότι οι πολίτες σύντομα θα θέσουν ένα τέλος σε αυτόν τον κατήφορο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Σαρακιώτη και για τη συνέπεια στον χρόνο.

Τον λόγο έχει ο ειδικός αγορητής του Κινήματος Αλλαγής, ο κ. Απόστολος Πάνας.

Παρακαλώ να κλείσει το σύστημα ηλεκτρονικής εγγραφής.

**ΑΠΟΣΤΟΛΟΣ ΠΑΝΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έφτασε η μέρα ψήφισης του νομοσχεδίου: «Σύσταση εταιρειών μέσω των «Υπηρεσιών Μιας Στάσης» (ΥΜΣ) και τήρηση του Γενικού Εμπορικού Μητρώου (ΓΕΜΗ)» ένα νομοσχέδιο που εξ αρχής δηλώσαμε τη χρησιμότητά του και τη σημαντικότητα του, ένα νομοσχέδιο, όμως, το οποίο θα μπορούσε να είναι πιο άρτιο. Για τον λόγο σταθήκαμε σε άρθρα και καταθέσαμε προτάσεις, ώστε να οδηγηθούμε στην ψήφιση ενός νομοσχεδίου που δεν θα άφηνε κενά και παραλείψεις.

Οι ευρωπαϊκές οδηγίες που ενσωματώνει το παρόν νομοσχέδιο του Υπουργείου Ανάπτυξης και Επενδύσεων επιδιώκουν την ενίσχυση της χρήσης των νέων τεχνολογιών σε ό,τι αφορά τη διαδικασία σύστασης εταιρειών.

Η συγκεκριμένη νομοθετική πρωτοβουλία αξιολογείται με θετικό πρόσημο, όπως αξιολογείται θετικά κάθε νομοθετική πρωτοβουλία που αναβαθμίζει τον ρόλο του ΓΕΜΗ, που βοηθάει στην απλούστευση των διαδικασιών σύστασης μιας επιχείρησης και της μείωσης του χρόνου και του κόστους της ίδρυσης μιας εταιρείας. Το ΓΕΜΗ είναι έργο της κυβέρνησης του ΠΑΣΟΚ, η λειτουργία του μάλιστα ξεκινά το 2011 με τον ν.3853/2010. Έχει αποδειχθεί μέχρι σήμερα ότι το Γενικό Εμπορικό Μητρώο αποτελεί μια σημαντική κατάκτηση για την πολιτεία, τον επιχειρηματικό κόσμο και τα επιμελητήρια.

Το ΓΕΜΗ έχει καθιερωθεί στη συνείδηση του επιχειρηματικού κόσμου και συμβάλλει σημαντικά στη βελτίωση του επιχειρηματικού περιβάλλοντος. Οποιαδήποτε, λοιπόν, νομοθετική πρωτοβουλία που βοηθάει και αναβαθμίζει τον ρόλο του ΓΕΜΗ στην απλούστευση των διαδικασιών σύστασης μιας επιχείρησης και της μείωσης του χρόνου και του κόστους ίδρυσης μιας εταιρείας δεν μπορεί να μην αξιολογείται θετικά.

Υπογραμμίζω όλα τα παραπάνω για να ενισχύσω την άποψη πως εμείς στο Κίνημα Αλλαγής και στο ΠΑΣΟΚ δεν στεκόμαστε απέναντι σε οποιοδήποτε νομοσχέδιο η Κυβέρνηση φέρνει προς ψήφιση. Δεν κάνουμε αντιπολίτευση για την αντιπολίτευση. Αντίθετα, επισημαίνουμε τα θετικά στοιχεία, αλλά και τις προτάσεις των υποψηφίων προς ψήφιση νομοσχεδίων.

Για τον λόγο αυτό θα κάνω μια τελική προσπάθεια ακόμη καταθέτοντας τις προτάσεις μας, όπως, μάλιστα, αυτές εμπλουτίστηκαν από την ακρόαση των εμπλεκόμενων φορέων. Θα πρέπει αρχικά να ξεκαθαριστεί μέσω ποιας υπηρεσίας θα εποπτεύονται από τον Υπουργό Ανάπτυξης και Επενδύσεων το ΓΕΜΗ και η «Υπηρεσία Μιας Στάσης».

Στο σημείο αυτό έχουμε προτείνει και στις επιτροπές τη σύσταση μόνιμης διυπουργικής επιτροπής με μέλη του Υπουργείου Ανάπτυξης και Επενδύσεων, της Κεντρικής Ένωσης Επιμελητηρίων Ελλάδας, του Υπουργείου Οικονομικών και της ΑΑΔΕ, του Υπουργείου Ψηφιακής Διακυβέρνησης και Δικαιοσύνης, της Τράπεζας της Ελλάδος και της ΕΛΤΕ για ευρύτερο συντονισμό.

Δεύτερον, επισημαίνω ξανά πως η δυνατότητα εγγραφής στο Μητρώο Πιστοποιημένων Χρηστών ΓΕΜΗ και ΥΜΣ αποκλειστικά και μόνο από τους υπαλλήλους των ΓΕΜΗ θα δημιουργήσει προβλήματα στα μικρότερα επιμελητήρια όταν υπάρχει ανάγκη αναπλήρωσης. Οπότε θα πρέπει να προβλεφθούν και μη μόνιμοι υπάλληλοι, οι οποίοι για πολλά χρόνια συνεπικουρούν τη ΓΕΜΗ σε επιμελητήρια της περιφέρειας με ελλείψεις προσωπικού και που αδιαμφισβήτητα έχουν προσφέρει τόσα χρόνια τις υπηρεσίες τους, ενώ διαθέτουν και την απαραίτητη τεχνογνωσία η οποία συμβάλλει στην καλή λειτουργία των σχετικών υπηρεσιών.

Τρίτον, προτείνουμε να μετονομαστεί το Γενικό Εμπορικό Επιμελητήριο ΓΕΜΗ σε Γενικό Επιχειρηματικό Μητρώο, καθώς ήδη περιλαμβάνει το Ειδικό Μητρώο, όπως προβλέπεται και από το άρθρο 52 που δίνει πληροφορίες για την επιχειρηματικότητα.

Επίσης, προτείνουμε την ένταξη και των αγροτικών συνεταιρισμών όπως και στη δημιουργία ξεχωριστού άρθρου για τις καταστάσεις της επιχείρησης, παραδείγματος χάριν ενεργή λύση, πτώχευση κ.λπ..

Αντί λοιπόν για τη σύσταση και λειτουργία Τμήματος Υποστήριξης και Ανάπτυξης των Πληροφοριακών Συστημάτων ΓΕΜΗ και της «Υπηρεσίας Μιας Στάσης» που δεν θα είναι αρκετό για να αντεπεξέλθει στις αυξημένες αρμοδιότητες, ζητάμε τη μετατροπή του σε διεύθυνση η οποία να περιλαμβάνει πέντε τμήματα: Πρώτον, την Τεχνική Υποστήριξη Συστήματος. Δεύτερον, την Τεχνική Υποστήριξη Υπηρεσιών ΓΕΜΗ. Τρίτον, την Επεξεργασία Κανονιστικών Ρυθμίσεων και Προτύπων. Τέταρτον, τη Διαλειτουργικότητα. Και, πέμπτον, το Κέντρο Εξυπηρέτησης και Εκπαίδευσης. Επιπλέον, προτείναμε ακόμα τρία τέλη ΓΕΜΗ για μαζικούς χρήστες δεδομένων, για διαχείριση και επεξεργασία οικονομικών δεδομένων και για επιπλέον πληροφορίες, όπως διαθεσιμότητα ιστοσελίδων, που θα προκύψουν με ΚΥΑ, πέραν των τελών τήρησης μερίδας καταχώρησης ΓΕΜΗ, τέλη για λήψη πιστοποιητικών και αντιγράφων όπως και προέγκρισης επωνυμίας και διακριτικού τίτλου.

Επίσης, επισημάναμε στα πρόσθετα στοιχεία που καταχωρίζουν κεφαλαιουχικές εταιρείες αιτούμενοι να υπάρξει υποχρέωση στα υποκαταστήματα για υποβολή πληροφοριών σχετικά με τον αριθμό εργαζομένων και ανθρωποημερών των κύκλων εργασιών. Πρόκειται για μια σειρά λοιπών ζητημάτων τα οποία μπορούν κατά τη θέση μας, και την προσωπική και την πολιτική μας άποψη, να βελτιώσουν τις διαδικασίες του συγκεκριμένου νομοσχεδίου.

Κύριε Υπουργέ, στην πρώτη ανάγνωση στάθηκα στις ασάφειες της αιτιολογικής έκθεσης σχετικά με τις εταιρείες, τους ελεύθερους επαγγελματίες που λογικά θα διορθωθεί. Στάθηκα, όμως, και σε ένα ακόμα σημείο που μας προβλημάτισε αρκετά και δεν είναι άλλο από το σημείο δεκατρία πάλι της αιτιολογικής έκθεσης, όπου καλείστε να απαντήσετε εάν έχει προηγηθεί μελέτη βιωσιμότητας του προβλεπόμενου πληροφοριακού συστήματος. Και έχετε επιλέξει «όχι», εξηγώντας πως έχει προβλεφθεί μελέτη και έχουν εξασφαλιστεί οι σχετικοί πόροι. Η μεγάλη απορία είναι πώς γίνεται να μην έχει προηγηθεί μελέτη βιωσιμότητας, αλλά να έχουν εξασφαλίσει οι σχετικοί πόροι; Μάλιστα, τόνισα πως εάν έχουν εξασφαλιστεί οι σχετικοί πόροι, τότε προκύπτει ότι δεν θα απαιτηθούν χρεώσεις στους ελεύθερους επαγγελματίες μελλοντικά σε περίπτωση που στο μέλλον αποφασιστεί η τροποποίηση του άρθρου 52 για το Ειδικό Μητρώο μη Εμπορικής Οικονομικής Δραστηριότητας.

Ένα ακόμη ερώτημα που έθεσα και έχει μείνει αναπάντητο αφορά το Υπομητρώο του ΓΕΜΗ, στο οποίο εγγράφονται τα φυσικά πρόσωπα που ασκούν οικονομική μη εμπορική δραστηριότητα με σκοπό τη συγκέντρωση και καταγραφή όλων των προσώπων που ασκούν εμπορική δραστηριότητα σε ένα συγκεκριμένο μητρώο. Ποιος είναι, λοιπόν, ο λόγος για την εγγραφή των ελεύθερων επαγγελματιών των οποίων τα στοιχεία είναι διαθέσιμα στο «TAXIS» και στο ΕΦΚΑ στο ΓΕΜΗ, εκτός από την υποχρέωση υποβολής τελών για βεβαιώσεις, ενώ η ίδια μάλιστα οδηγία αφορά νομικά πρόσωπα;

Επιπλέον, επιμένω στο σημείο για τη λειτουργία του πληροφοριακού συστήματος του ΓΕΜΗ όπου τηρείται διακριτό μητρώο μη οικονομικής δραστηριότητας στο οποίο εγγράφονται υποχρεωτικά τα φυσικά πρόσωπα που ασκούν ελεύθερη επαγγελματική δραστηριότητα και δεν διενεργούν εμπορικές πράξεις και στο γεγονός ότι τα ως άνω φυσικά πρόσωπα λαμβάνουν αριθμό μητρώου μη οικονομικής δραστηριότητας κατά την έναρξη των εργασιών τους στη ΔΟΥ αυτόματα και με ηλεκτρονικά μέσα. Και επιμένω γιατί δεν βρίσκουμε τον λόγο και τον ρόλο του εν λόγω μητρώου καθώς δεν αποδίδει αριθμό ΓΕΜΗ.

Κύριε Υπουργέ, κυρίες και κύριοι συνάδελφοι, θα τελειώσω την τοποθέτησή μου όπως άρχισα, αναφερόμενος στις ευρωπαϊκές οδηγίες που ενσωματώνει το παρόν νομοσχέδιο του Υπουργείου Ανάπτυξης και Επενδύσεων και που σκοπό έχουν την επιδίωξη της ενίσχυσης της χρήσης των νέων τεχνολογιών σε ό,τι αφορά τη διαδικασία σύστασης εταιρειών. Η ενίσχυση της χρήσης νέων τεχνολογιών, όμως, δε συνάδει με τις διαδικασίες για τη σύσταση εταιρείας όπου παρατηρούμε να παραμένουν οι καταθέσεις έγχαρτων εγγράφων, αν και γίνεται αναφορά για κατάθεση αυτών και σε ηλεκτρονική μορφή. Χρειάζονται εύκολες και γρήγορες διαδικασίες για τη σύσταση μιας εταιρείας και πρέπει να επιμείνουμε σ’ αυτό.

Κύριε Υπουργέ, κυρίες και κύριοι συνάδελφοι, το ΠΑΣΟΚ δημιούργησε το ΓΕΜΗ και νομοθέτησε πρώτο την απλούστευση των διαδικασιών ίδρυσης επιχειρήσεων. Είναι γέννημά μας και θέλουμε την αρτιότερη σύνθεση του νομοθετήματος αυτού που δύναται να ενισχύσει επιπλέον τον σημαντικότατο ρόλο του ΓΕΜΗ.

Μάλιστα, και κλείνω με αυτό, όπως επισήμανα και στην πρώτη ανάγνωση, σήμερα οφείλουμε περισσότερο από ποτέ να νομοθετούμε με γνώμονα τις ανάγκες της εποχής και του μέλλοντος, σήμερα που αντιμετωπίζουμε πολύ δύσκολες οικονομικές και κοινωνικές συνθήκες και που ο δείκτης τιμών στην Ελλάδα για τον Μάρτιο ανήλθε στα υψηλότερα επίπεδα από το 1995, δηλαδή πάνω από το 8% μετά την άνοδό του τον Φεβρουάριο.

Οφείλουμε να νομοθετούμε σήμερα που οι αριθμοί των προβλέψεων σοκάρουν, καθότι οι αρμόδιοι αναλυτές βλέπουν κορύφωση του πληθωρισμού στην Ευρωζώνη κοντά στο 9% το καλοκαίρι, ενώ οι τιμές ενδέχεται να μείνουν υψηλές έως τις αρχές του 2023 και οι προβλέψεις ψηλώνουν τον πληθωρισμό σε πάνω από 5% με 6% φέτος σε μια παρατεταμένη διατήρησή του σε πολύ υψηλά επίπεδα.

Σε αυτές, λοιπόν, τις τόσο κρίσιμες για την οικονομία στιγμές οι επιχειρήσεις, οι πολίτες και η χώρα μας πρέπει να ενισχυθούν και πρέπει, λοιπόν, τα νομοθετήματα που παραδίδουμε να θεραπεύουν τις όποιες αδυναμίες, όπως παραδείγματος χάριν παρουσιάζεται στο εν λόγω νομοσχέδιο του ΓΕΜΗ. Πρέπει, λοιπόν, με τη συμβολή μας να απαλλαγούμε από παθογένειες της προηγούμενης εποχής και να υιοθετήσουμε ένα σύγχρονο, ουσιαστικό και καινοτόμο σύστημα ελέγχου αρκεί να αποκτήσουμε την πολιτική βούληση να πάμε τη χώρα παραπέρα.

Εμείς είμαστε εδώ για αυτόν τον σκοπό. Γι’ αυτό, λοιπόν, βλέπουμε θετικά το συγκεκριμένο νομοσχέδιο.

Ευχαριστώ πολύ για τον χρόνο σας.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Πάνα.

Έχει ζητήσει τον λόγο ο Υπουργός Ανάπτυξης και Επενδύσεων για μια μικρή παρέμβαση.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα ήθελα να πω στον αγαπητό κύριο συνάδελφο, στον κ. Πάνα, ότι επειδή αυτά που θέσατε είναι ευρύτερα ως προς τη λειτουργία του ΓΕΜΗ, έδωσα ήδη εντολή στον γενικό μου γραμματέα να τα καταγράψουμε ως προτάσεις. Άμεσα δεσμεύομαι να τα δούμε με την υπηρεσία. Αρκετά από αυτά που είπατε μου φάνηκαν πολύ λογικά, αλλά δεν θέλω να πω κάτι πρόχειρο, γιατί, όπως ξέρετε αυτά τα νομοσχέδια είναι και λίγο τεχνικά. Δεσμεύομαι, όμως, να σας απαντήσω στην επόμενη συνεδρίαση της επιτροπή μας στο επόμενο νομοσχέδιο, το «Omnibus» που έχουμε και τον καταναλωτή σε ένα προς ένα και όσα συμφωνήσαμε ότι είναι λογικά να τα περάσουμε άμεσα.

Εμένα μου αρέσει η αντιπολίτευση που εδράζεται επί προτάσεων. Έτσι η χώρα θα πάει μπροστά και όχι μόνο με καβγά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδος, ο κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Με το παρόν σχέδιο νόμου η Κυβέρνηση προχωράει, όπως η ίδια λέει και αναφέρει στο σχέδιο νόμου, πρώτον, στην ενσωμάτωση ευρωπαϊκής οδηγίας σχετικά με τη χρήση ψηφιακών εργαλείων και διαδικασιών στον τομέα του Εταιρικού Δικαίου προκειμένου να κάνει πιο άμεση και ευκολότερη την έναρξη οικονομικής δραστηριότητας μέσω της σύστασης εταιρείας και δεύτερον, στην τροποποίηση του πλαισίου λειτουργίας του Γενικού Εμπορικού Μητρώου και της «Υπηρεσίας Μιας Στάσης» με στόχο τη βελτίωση εξυπηρέτησης των επιχειρήσεων μέσα από την ηλεκτρονικοποίηση των διαδικασιών σύστασης επιχειρήσεων και δημοσίευσης πράξεων και στοιχείων στο ΓΕΜΗ.

Στην πράξη συνιστά απλοποίηση του νομοθετικού πλαισίου μέσω της κατάργησης αντίστοιχων νόμων του 2016 και του 2019 και τη δημιουργία ενός ενιαίου συστηματοποιημένου, φιλικότερου όπως λέει, ρυθμιστικού πλαισίου για τις υποχρεώσεις των επιχειρήσεων. Αυτά λέει η Κυβέρνηση.

Η γνώμη μας ως ΚΚΕ είναι ότι τόσο η ευρωπαϊκή οδηγία όσο και η τροποποίηση του πλαισίου λειτουργίας του ΓΕΜΗ πάντα ένα αίτημα των μεγαλεμπόρων και της «Υπηρεσίας Μιας Στάσης» αφορά γενικότερα ανάγκες της καπιταλιστικής οικονομίας και του κράτους της. Πρόκειται για ρυθμίσεις που εντάσσονται στους στρατηγικούς σχεδιασμούς δημιουργίας συνθηκών και προϋποθέσεων διαμόρφωσης ενός κατάλληλου, πιο φιλικού επενδυτικού κλίματος για τους εγχώριους και αλλοδαπούς επιχειρηματικούς ομίλους με παροχή κινήτρων και ευνοϊκών ρυθμίσεων.

Άλλωστε ο Σύνδεσμος Ελλήνων Βιομηχάνων στην επιστολή που έστειλε αναφορικά με το σχέδιο νόμου δίνει την κατεύθυνση επιβεβαιώνοντας τα όσα λέει το ΚΚΕ. Λέει ότι οι υπό ψήφιση διατάξεις συμβάλλουν στην προώθηση της εμπιστοσύνης στις επιχειρηματικές συναλλαγές, στον εκσυγχρονισμό του επιχειρηματικού περιβάλλοντος, στην απλοποίηση των διαδικασιών και την ενίσχυση της ανταγωνιστικότητας των επιχειρήσεων.

Δηλαδή, η Κυβέρνηση κάνει σινιάλο στους επιχειρηματικούς ομίλους, λέγοντάς τους ότι τους ικανοποιεί και τις γενικές και τις ηθικές αξιώσεις εξασφαλίζοντας χρόνο, χρήμα, επιλογές για τις επενδυτικές τους δραστηριότητες για να ροκανίσουν ανεμπόδιστα και χωρίς πολλές, πολλές γραφειοκρατικές διαδικασίες τον πακτωλό δισεκατομμυρίων από το Ταμείο Ανάκαμψης, από τους αναπτυξιακούς νόμους, το ζεστό κρατικό χρήμα, δηλαδή, που θα πέσει. Με λίγα λόγια διαμορφώνει ένα φιλικό, επιχειρηματικό κλίμα ασυδοσίας για τους επενδυτικούς καρχαρίες, για την ενίσχυση της ανταγωνιστικότητας και την εξασφάλιση της μέγιστης δυνατής κερδοφορίας τους.

Και εδώ βέβαια η ταύτιση Νέας Δημοκρατίας, ΣΥΡΙΖΑ, Κινήματος Αλλαγής - ΠΑΣΟΚ βγάζει μάτι. Είναι στη βάση του εθνικού στόχου που έχει το κεφάλαιο. Άλλωστε όλα αυτά τα κόμματα συνηγορούν με τις ρυθμίσεις του παρόντος σχεδίου νόμου και τις αντιλαϊκές, αντιδραστικές ευρωπαϊκές οδηγίες. Και όλο αυτό γιατί; Γιατί ζητάνε τη μονιμοποίηση του υπερμνημονίου του Ταμείου Ανάκαμψης, ώστε οι επιχειρηματικοί όμιλοι να συνεχίσουν να δανείζονται φτηνά με εγγύηση της Ευρωπαϊκής Ένωσης στις διεθνείς αγορές και το αντάλλαγμα για τον λαό φυσικά θα είναι τα αντιλαϊκά μέτρα με δεσμεύσεις που το συνοδεύουν, όπως και η βήμα προς βήμα όλο και πιο κοινή δημοσιονομική πολιτική. Φυσικά πρόκειται για ένα στόχο που σηματοδοτεί μόνιμες βαριές θυσίες για τον λαό το δικό μας, αλλά και για όλους τους λαούς της Ευρώπης.

Στην πράξη, δηλαδή, όλες αυτές οι ρυθμίσεις του σχεδίου νόμου, οι τροποποιήσεις διατάξεων που προβλέπει, επειδή επιλύουν προβλήματα που αντιμετωπίζουν κατά βάση οι μεγάλες επιχειρήσεις και όχι οι πολύ μικρές επιχειρήσεις που λόγω της μονοπώλησης της οικονομίας και της μεγάλης αύξησης των δημοσιονομικών βαρών στις σημερινές συνθήκες της κρίσης βλέπουν τη δραστηριότητά τους να περιορίζεται διαρκώς, να πτωχεύουν, να κλείνουν, να μένουν καταχρεωμένοι.

Θα ήταν άλλωστε το πιο σύντομο ανέκδοτο αν κάποιος επιχειρούσε να μας πείσει ότι η Κυβέρνηση με την «Υπηρεσία Μιας Στάσης» και τις ηλεκτροποιημένες διαδικασίες θέλει να συμβάλλει στην προστασία και στη στήριξη των αυτοαπασχολούμενων ΕΒΕ, των ελεύθερων επαγγελματιών στην εστίαση, στον τουρισμό, στο εμπόριο, σε άλλους κλάδους τη στιγμή που βρίσκονται αντιμέτωποι με το φάσμα της ανεργίας και των χρεών εξαιτίας των αντιλαϊκών σας πολιτικών και των τωρινών και των προηγούμενων.

Άλλωστε η Ευρωπαϊκή Ένωση, η φιλομονοπωλιακή πολιτική όλων των κυβερνήσεων μέχρι σήμερα ήταν και είναι εχθρική στην ατομική μικρή επιχείρηση, τις θεωρούν διαρθρωτικό πρόβλημα της καπιταλιστικής οικονομίας και πρέπει πάση θυσία να την απαλλάξουν από αυτήν. Η αντιλαϊκή φορολογία συνεχίζεται σαν να μην πέρασε μια μέρα. Όπως και πριν την πανδημία παραμένει το τέλος επιτηδεύματος, η φορολογία από το πρώτο ευρώ, ο ΕΝΦΙΑ, οι φορολογικοί συντελεστές στα είδη λαϊκής κατανάλωσης, ενώ τα περιοριστικά μέτρα, η οικονομική ύφεση, η μείωση εισοδήματος και η καλπάζουσα ακρίβεια επιδεινώνουν ακόμα περισσότερο την κατάσταση τους.

Γι’ αυτό και στο σχέδιο νόμου επανακαθορίζονται σημαντικά ζητήματα που θα διευκολύνουν την Κυβέρνηση για πιο άγρια φορομπηχτική πολιτική απέναντι στους μικρούς επιχειρηματίες, αφού τώρα θα ενταθεί και το φακέλωμα μέσα από το ΓΕΜΗ. Η καθιέρωση του ΓΕΜΗ, ο παραπέρα εκσυγχρονισμός του με το σύστημα διασύνδεσης μητρώων επιχειρήσεων με άλλα αρχεία εντός και εκτός Ελλάδας, η διαλειτουργικότητα των πληροφοριακών συστημάτων, η ανταλλαγή αρχείων μεταξύ δύο ή περισσότερων πληροφοριακών συστημάτων, η ηλεκτρονική καταχώρηση των διαφόρων στοιχείων των εταιρειών στα μητρώα κατά την άποψή μας θα έχει επικίνδυνες εξελίξεις. Και αυτό γιατί καταργεί κάθε απόρρητο, συνιστά φακέλωμα και θα διευκολύνει την Κυβέρνηση σε μια πιο άγρια φορομπηχτική πολιτική απέναντι στους μικρούς.

Αυτή η διαλειτουργικότητα θέτει δημόσιες υπηρεσίες, ιδιωτικά και επαγγελματικά δεδομένα στη διάθεση των επιχειρηματικών ομίλων, καταργεί, αλλάζει, ανατρέπει δεκάδες ρυθμίσεις προηγούμενων νόμων όπως όλες οι διαδικασίες και οι τεχνικές λεπτομέρειες για τη συνεργασία των Υπηρεσιών Μιας Στάσης που θα καθορίζονται με κοινή υπουργική απόφαση.

Οι δε διατάξεις της ευρωπαϊκής οδηγίας που ενσωματώνεται προσαρμόζονται στην ηλεκτρονική «Υπηρεσία Μιας Στάσης» για τη σύσταση των εταιρειών και στο ΓΕΜΗ, ώστε να ανταποκρίνονται στη διακηρυγμένη πρόθεση τόσο της Κυβέρνησης της παρούσας της Νέας Δημοκρατίας όσο και της προηγούμενης κυβέρνησης του ΣΥΡΙΖΑ να μειωθεί το διοικητικό βάρος, τα γραφειοκρατικά εμπόδια, αλλά και το κόστος για τη σύσταση των εταιρειών.

Στο Ευρωπαϊκό Κοινοβούλιο το Κομμουνιστικό Κόμμα Ελλάδας είχε καταψηφίσει την ευρωπαϊκή οδηγία 1151 του 2019, που τροποποιεί την οδηγία 1132 του 2017, σχετικά με τη χρήση ψηφιακών εργαλείων και διαδικασιών στον τομέα του Εταιρικού Δικαίου, αλλά και για έναν επιπρόσθετο λόγο, ότι αυτή η οδηγία εντάσσεται σε μια μεθοδική επιδίωξη της Ευρωπαϊκής Ένωσης για εναρμόνιση του εθνικού Εμπορικού Δικαίου σε επίπεδο Ευρωπαϊκής Ένωσης και ειδικά όσον αφορά το δίκαιο των εταιρειών, την αντικατάσταση του εθνικού δικαίου των κρατών-μελών από ενιαία ευρωενωσιακή νομοθεσία, ώστε να διευκολύνεται η πρόσβασή τους στην ενιαία καπιταλιστική αγορά της Ευρωπαϊκής Ένωσης και τις ελευθερίες κίνησης του κεφαλαίου.

Τα άρθρα 52, 55 του παρόντος σχεδίου νόμου κάνουν υποχρεωτική την εγγραφή στο νεοσύστατο μητρώο μη εμπορικής οικονομικής δραστηριότητας στο πλαίσιο του ΓΕΜΗ, νομικά πρόσωπα που μέχρι τώρα δεν ήταν υποχρεωτικό να εγγραφούν. Σε αυτά περιλαμβάνονται αστικές εταιρείες, ιδρύματα, αγροτικοί συνεταιρισμοί και άλλοι.

Με το άρθρο 56 συγκροτείται γενικό μητρώο μελών επιστημονικών φορέων για να εντάσσονται προαιρετικά πρόσωπα που ασκούν ελεύθερη επαγγελματική δραστηριότητα, δεν διενεργούν εμπορικές πράξεις και είναι μέλη επιστημονικών φορέων. Πρόκειται για μια ρύθμιση που αφορά γιατρούς, οδοντιάτρους, πολιτικούς μηχανικούς, οικονομολόγους, λογιστές, ψυχολόγους, ηθοποιούς και πάρα πολλά άλλα ελεύθερα επαγγέλματα.

Η ένταξή τους στο μητρώο αποτελεί προϋπόθεση για να λάβουν κάθε είδους ενωσιακή οικονομική ενίσχυση ή επιχορήγηση μέσω του ΕΣΠΑ, του Ταμείου Ανάκαμψης και Ανθεκτικότητας και άλλων πηγών. Προφανώς, αποτελεί ρύθμιση για τη διαδικασία που θα ενισχύσει την επιχειρηματική δράση στους παραπάνω κλάδους, στα επαγγέλματα αυτά, και ιδιαίτερα των μεγαλοεπιχειρηματιών των χώρων αυτών.

Σε τελική ανάλυση, κυβερνήσεις, αστικό κράτος και κεφάλαιο πασχίζουν να θωρακίσουν την καπιταλιστική οικονομία, την ανταγωνιστικότητα και την επιχειρηματικότητα, προκειμένου να διασφαλιστεί το μέγιστο κέρδος των επιχειρηματικών ομίλων.

Αυτούς τους στόχους υπηρετεί και η λεγόμενη πράσινη μετάβαση -μας έχει φάει τα αυτιά- η οποία με μαθηματική ακρίβεια οδηγεί στην ενεργειακή φτώχεια, σε εκτίναξη τιμών, σε απαξίωση των παραγωγικών δυνατοτήτων της χώρας.

Τόσο η Νέα Δημοκρατία όσο και ο ΣΥΡΙΖΑ στηρίζουν αυτή την πολιτική, στηρίζουν τον μηχανισμό του χρηματιστηρίου της ενέργειας, του εμπορίου ρύπων, που εκτόξευσαν την τιμή του λιγνίτη. Τα λεγόμενα «μέτρα ανακούφισης» της Κυβέρνησης, που έχει ανακοινώσει, πραγματικά αποτελούν εμπαιγμό για τον λαό, διότι όχι μόνο δεν ανακουφίζουν, αλλά οδηγούν τους φτωχούς να πληρώνουν για τους φτωχότερους και οι πλούσιοι πλουσιότεροι.

Η Κυβέρνηση λέει ότι θα εκτροχιαστούν τα δημοσιονομικά αν καταργηθούν οι άδικοι φόροι στα καύσιμα, την ενέργεια, τα είδη λαϊκής κατανάλωσης, όπως προτείνει το Κομμουνιστικό Κόμμα Ελλάδας και τα συνδικάτα. Η ίδια η Κυβέρνηση, όμως, ετοιμάζει νέα «δώρα» στους επιχειρηματικούς ομίλους, προετοιμάζει νέους πολεμικούς εξοπλισμούς δίπλα σε όσους έχει ήδη ψηφίσει μαζί με τον ΣΥΡΙΖΑ και το Κίνημα Αλλαγής.

Το ΚΚΕ και από τη θέση αυτή καλεί τους εργαζόμενους, τον λαό, να διεκδικήσουν εδώ και τώρα ουσιαστικές αυξήσεις στους μισθούς, μέτρα προστασίας του εισοδήματος των φτωχών αυτοαπασχολούμενων της πόλης και της υπαίθρου.

Μπορεί η οικονομία να αντέχει τη μείωση της φορολογίας στα κέρδη των λίγων, αλλά όχι την κατάργηση του ΦΠΑ και του ειδικού φόρου κατανάλωσης; Μπορεί η οικονομία να αντέχει δεκάδες φοροαπαλλαγές για τους εφοπλιστές, αλλά όχι την ενίσχυση του συστήματος υγείας και αυξήσεις στις συντάξεις για την επαναφορά της δέκατης τρίτης και δέκατης τέταρτης σύνταξης; Μπορεί η οικονομία να αντέξει πολεμικούς εξοπλισμούς μαμούθ, αλλά όχι την κατάργηση των πράσινων φόρων στην ενέργεια, τη γενναία μείωση και το πλαφόν στις τιμές στα βασικά είδη διατροφής;

Και πολλά άλλα φυσικά, που για όλα αυτά αύριο οι εργαζόμενοι δίνουν το δικό τους μαχητικό παρόν στην πανελλαδική πανεργατική απεργία. Είναι μία μάχη για την επιβίωση των εργαζομένων και απ’ αυτή την άποψη όλοι οι εργαζόμενοι πρέπει να δώσουν το δικό τους μαχητικό παρόν στις απεργιακές συγκεντρώσεις σε όλη τη χώρα, στην Αθήνα εδώ, στο Σύνταγμα στις 11 το πρωί, και να κάνουν υπόθεσή τους την οργάνωση της μεγάλης αυτής μάχης συσπειρωμένοι στα σωματεία τους, για να μην πληρώσει ο λαός και τα «σπασμένα» του πολέμου και της ακρίβειας.

Ο λαός πρέπει να πει ένα μεγάλο «αρνούμαστε» να συνεχίσουμε να πληρώνουμε το κόστος των πολιτικών στήριξης των επιχειρηματικών ομίλων, τις επενδύσεις τους, τα κέρδη τους, τις πολιτικές της Ευρωπαϊκής Ένωσης στην ενέργεια, την αγροτική παραγωγή, την εμπλοκή στον ιμπεριαλιστικό πόλεμο, τους νατοϊκούς σχεδιασμούς, τη συμμετοχή τους στις ενεργειακές μπίζνες. Για να σταλεί το μήνυμα ότι ο λαός δεν πρόκειται να βάλει άλλο «πλάτη», ότι δεν πληρώνει άλλο για τα κέρδη του κεφαλαίου, ούτε για τους ιμπεριαλιστικούς πολέμους, έχοντας βέβαια πάντα συνείδηση ότι δεν υπάρχουν σωτήρες, ότι ο ίδιος μπορεί να σώσει τον εαυτό του με την αλληλεγγύη, τον αγώνα, την αντίσταση, την πάλη στην κατεύθυνση της ανατροπής αυτού του σάπιου καπιταλιστικού συστήματος και την οικοδόμηση της νέας κοινωνίας που είναι ο σοσιαλισμός.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Συντυχάκη.

Τον λόγο τώρα έχει ο ειδικός αγορητής της Ελληνικής Λύσης, ο κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, το σημερινό νομοσχέδιο περιλαμβάνει την ενσωμάτωση δύο οδηγιών της Ευρωπαϊκής Ένωσης, όπου στο Α΄ Μέρος έχουμε την οδηγία 1151/2019 για την «Υπηρεσία Μίας Στάσης», ενώ στο Β΄ Μέρος έχουμε την ενσωμάτωση της 1132/2017 για τα ΓΕΜΗ και για την κωδικοποίηση προηγούμενων διατάξεων.

Ξεκινώντας από την πρώτη, η σύσταση εταιρείας με μια στάση έχει ήδη θεσμοθετηθεί με τον ν.4072/2012, χωρίς ασφαλώς να έχει επιτευχθεί κάτι, αφού το πρόβλημα δεν είναι η νομοθεσία, αλλά η οικονομία. Άλλωστε, όταν υπάρχει αντικείμενο και επιχειρησιακό ενδιαφέρον οι επενδυτές πιέζουν όσον αφορά τις διαδικασίες, όπως στο ξεπούλημα των αεροδρομίων μας στη «FRAPORT», του Ελληνικού, της «ELDORADO GOLD» κ.λπ..

Εκτός αυτού, με τις ίδιες υπηρεσίες ασχολήθηκε ξανά το Υπουργείο στο πλαίσιο των ΙΚΕ με το άρθρο 24 του ν.4712/2020, που αφορούσε το παραεμπόριο και τη ΔΙΜΕΑ. Τελικά, όμως, υπήρξε εκμετάλλευση των ενισχύσεων της πανδημίας, ενώ δεν έχει γίνει ακόμη απογραφή των αναθέσεων.

Όσον αφορά τώρα στα ΓΕΜΗ, η νομοθεσία για την κωδικοποίηση της λειτουργίας τους είχε δρομολογηθεί με τον πρώτο αναπτυξιακό νόμο της Νέας Δημοκρατίας, με τον τίτλο «Επενδύω στην Ελλάδα». Ποιες ήταν αλήθεια οι επενδύσεις τελικά; Τα data centers, η αντιπαροχή στο Ελληνικό που έχει βαλτώσει, τουλάχιστον όσον αφορά στο καζίνο και οι επιδοτούμενες ΑΠΕ; Δεν θα ήταν καλύτερα να αναφέρει ο Υπουργός ποιες επιχειρήσεις εγκατέλειψαν την Ελλάδα και να αναζητηθούν σε αυτές οι αιτίες, αντί μόνο εκείνες που ήρθαν με τα ειδικά προνόμια που τους παρέχει;

Παρά το ότι, τώρα, το ΓΕΜΗ είναι διαδικαστικό, υπάρχουν διάφορα θέματα στις επιμέρους διατάξεις, στις λεπτομέρειες δηλαδή, όπως, για παράδειγμα, στις αλλοδαπές εταιρείες και στις μη κυβερνητικές οργανώσεις. Στα θέματα αυτά αναφερθήκαμε στη συζήτηση επί των άρθρων, αν και δεν έχει ουσιαστικά νόημα, αφού δεν λαμβάνονται ποτέ υπ’ όψιν οι απόψεις της Αντιπολίτευσης.

Συνεχίζοντας επιγραμματικά στα περιεχόμενα, στο Α΄ Μέρος και στα άρθρα 1 έως 6 ορίζονται το πλαίσιο εποπτείας του ΓΕΜΗ και της «Υπηρεσίας Μίας Στάσης» από το Υπουργείο Ανάπτυξης.

Ρυθμίζεται η προστασία των προσωπικών δεδομένων, συστήνεται Μητρώο Πιστοποιημένων Χρηστών ΓΕΜΗ και «Υπηρεσιών Μίας Στάσης», ενώ αναφέρονται και οι ορισμοί του.

Το Β΄ Μέρος με τα άρθρα 7 έως 56 αφορά στο θεσμικό πλαίσιο των ΓΕΜΗ για σύσταση επιχειρήσεων με «Υπηρεσίες Μίας Στάσης», επίσης γενικά για όλες τις επιχειρήσεις.

Ειδικότερα, σε όλα τα κεφάλαια του σχεδίου νόμου αναφερθήκαμε στις επιτροπές, οπότε δεν θα τα επαναλάβουμε εδώ.

Τέλος, παρέχονται αρκετές εξουσιοδοτικές διατάξεις για τις επιμέρους λεπτομέρειες, ενώ το σχέδιο νόμου συμπληρώνεται με μεταβατικές διατάξεις που ρυθμίζουν πολλά θέματα, δυστυχώς εξωκοινοβουλευτικά. Με δεδομένη, όμως, την αοριστία που υπάρχει και τη μη παροχή διευκρινίσεων -καμμία απάντηση στις ερωτήσεις μας- είμαστε εύλογα επιφυλακτικοί.

Πρόκειται πάντως γενικά για ένα τεχνικό νομοσχέδιο με πολλά λάθη, ασάφειες και παραλείψεις, χωρίς κοστολόγηση από το Γενικό Λογιστήριο του Κράτους, οπότε ο λόγος που δεν θα το ψηφίσουμε είναι το ότι θα πρέπει να αποσυρθεί, να διορθωθεί και να κατατεθεί ξανά.

Επιγραμματικά τώρα σε μερικά από τα πολλά άρθρα στα οποία εντοπίσαμε αοριστίες θα πω τα εξής: Στο άρθρο 6 υπάρχει πρόβλημα που έχει καταγραφεί και στη διαβούλευση για τους συνεργάτες των ΓΕΜΗ, των επιμελητηρίων που δεν είναι υπάλληλοι, όπως αναφέρεται στην παράγραφο 1.

Στο άρθρο 8 δεν αναφέρεται ρητά από ποιον ελέγχονται οι ΜΚΟ, ενώ θα έπρεπε από το Υπουργείο, δηλαδή να απαιτείται προηγούμενη έγκριση από δημόσια αρχή, όπως στο 2αβ.

Στο άρθρο 9 για τη διαδικασία σύστασης επιχείρησης με «Υπηρεσίες Μίας Στάσης» δεν διευκρινίζεται εάν προβλέπεται άδεια διαμονής και εργασίας για τους συμμετέχοντες. Καταθέσαμε, δε, σχετικό σχόλιο από τη διαβούλευση του Επιμελητηρίου Κυκλάδων με το οποίο συμφωνούμε. Για παράδειγμα, μπορεί κάποιος, που δεν έχει άδεια εργασίας και παραμονής να ιδρύσει μία ΙΚΕ και να εργαστεί ως υδραυλικός ή να πουλάει αναψυκτικά το καλοκαίρι σε κάποιο νησί, ειδικά επειδή με τον νόμο αδειοδοτήσεων κάποια επαγγέλματα γίνονται με μία απλή γνωστοποίηση. Επομένως, μπορεί να δουλέψει για έναν, δύο μήνες το καλοκαίρι και να χάσουν εισόδημα, έσοδα οι άλλες επιχειρήσεις, πριν προλάβει να επιβληθεί πρόστιμο.

Αρνητικό είναι επίσης το γεγονός ότι δεν καθορίζεται ρητά από νόμο το ύψος των τελών για τη σύσταση αλλά με υπουργικές αποφάσεις, κάτι που είναι σημαντικό, μεταξύ άλλων επειδή έτσι δεν μπορεί να ποσοτικοποιηθεί από το Γενικό Λογιστήριο του Κράτους.

Στο άρθρο 12 είναι θετική η πρόβλεψη για έλεγχο για αντιποίηση ή παραποίηση ταυτότητας στο 3α. Θα πρέπει να υπάρχει, όμως, επίσης έλεγχος για εγκληματικές πράξεις, επιπλέον, ρυθμίσεις για την αποφυγή αλλαγής ΑΦΜ με τη δραστηριοποίηση της ίδιας επιχείρησης με διαφορετικά άτομα.

Υπάρχει εδώ μία σχετική σημείωση από το Βιοτεχνικό Επιμελητήριο Αθηνών η οποία κατατέθηκε στη διαβούλευση, όπου ζητάει έλεγχο εγγραφών μεταναστών και την οποία εμείς καταθέσαμε στα Πρακτικά. Συμφωνούμε με το επιμελητήριο, ενώ είναι γνωστό το πρόβλημα στην αγορά από χρόνια και δεν έχει δοθεί ακόμη λύση. Γενικότερα, διαπιστώνουμε μία αοριστία στο θέμα, ειδικά εάν καθοριστεί με κοινή υπουργική απόφαση. Πρόκειται για κάτι σημαντικό όσον αφορά στο μεταναστευτικό, καθώς επίσης στο παραεμπόριο και στη φοροδιαφυγή.

Σημειώνουμε εδώ ότι μας έκανε εντύπωση μία αναφορά στην αιτιολογική έκθεση στο άρθρο 9 παράγραφος 2 για τις «Υπηρεσίες Μίας Στάσης», σύμφωνα με την οποία τα αλλοδαπά νομικά πρόσωπα μπορούν να κάνουν αίτηση χορήγησης ΑΦΜ. Ρωτήσαμε εάν σημαίνει πως μία αλλοδαπή εταιρεία-μέτοχος μπορεί να μην καταχωρηθεί, εάν δεν το επιθυμεί, οπότε δεν είναι δυνατόν να ελέγχεται φορολογικά, χωρίς να πάρουμε απάντηση. Έτσι, όμως, θα είχε τη δυνατότητα κάποιος απατεώνας αντί να εγγραφεί στο ΓΕΜΗ στην Ελλάδα να ιδρύσει μία εταιρεία σε χώρα της Ευρωπαϊκής Ένωσης ή σε κάποιον φορολογικό παράδεισο και να δραστηριοποιείται μέσω αυτής στην Ελλάδα, χωρίς κάποιον έλεγχο που θα γίνεται στην Ελλάδα.

Για παράδειγμα, μας έκανε εντύπωση το ότι η εταιρεία συμφερόντων Κοπελούζου, η «SLENTEL LTD», με έδρα στην Κύπρο δεν έχει δημοσιεύσει τίποτα στο ΓΕΜΗ, όπως καταθέσαμε στην επιτροπή στα Πρακτικά, ούτε χθες, παρά το ότι ψάξαμε στο ΓΕΜΗ, εκτός βέβαια και αν μας διέφυγε. Εντούτοις, η «SLENTEL LTD» είναι μέτοχος στην κοινοπραξία της «FRAPORT» που διαχειρίζεται τα δεκατέσσερα αεροδρόμια, ενώ το 2018, αμέσως μετά την κύρωση, πούλησε το 10% σε ένα ευρωπαϊκό fund με έδρα στο Λουξεμβούργο χωρίς να ανακοινωθεί το τίμημα. Ρωτήσαμε εδώ εάν υπάρχει κάποια εξήγηση ή αν απλά τέτοιες περιπτώσεις χαίρουν πολιτικής ασυλίας, χωρίς να πάρουμε απάντηση.

Ανάλογες αοριστίες διαπιστώσαμε στα άρθρα 38 έως 45 για τα υποκαταστήματα εταιρειών της Ευρωπαϊκής Ένωσης και τρίτων κρατών, καθώς επίσης το 2016 για τις ατομικές επιχειρήσεις, όπου δεν φαίνεται εάν συμπεριλαμβάνονται οι ελεύθεροι επαγγελματίες, όπως οι τεχνίτες και λοιπά.

Στο άρθρο 17 είπαμε πως είναι εύλογη η υποχρέωση δημοσιότητας, αρκεί να τηρείται. Για παράδειγμα, εμείς προσπαθήσαμε να βρούμε τις οικονομικές καταστάσεις της «ΛΑΡΚΟ» μετά το 2016, επειδή προωθείται το ξεπούλημά της και δεν έχουν δημοσιοποιηθεί, ενώ το ίδιο συνέβη με τα δεκατέσσερα αεροδρόμια της «FRAPORT», όπου κανένας δεν γνωρίζει πόσο κερδοφόρα ήταν πριν το ξεπούλημά τους.

Στο θέμα των συνεταιρισμών τονίσαμε πως θα ήταν καλύτερα να εγγράφονται υποχρεωτικά, έτσι ώστε να υπάρχει παρακολούθηση και από τους άλλους συμμετέχοντες στην αγορά για λόγους διαφάνειας και αναβάθμισης του οργανωτικού τους επιπέδου. Το 2020 πάντως, όταν κατατέθηκε το νομοσχέδιο από τον κ. Βορίδη, υπήρχαν τέσσερις χιλιάδες πεντακόσιοι δύο αγροτικοί συνεταιρισμοί, από τους οποίους οι δύο χιλιάδες ογδόντα οκτώ ήταν αδρανείς, ενώ μόνο οι οκτακόσιοι δεκαεννέα ήταν ενήμεροι στο Εθνικό Μητρώο Αγροτικών Συνεταιρισμών και άλλων συλλογικών φορέων.

Συνεχίζοντας τώρα, στο άρθρο 49 στην παράγραφο 1α προτείνουμε τα νεοσύστατα υπόχρεα πρόσωπα, κυρίως αυτά που αφορούν στην αγροτική παραγωγή και στον πρωτογενή μας τομέα, να μην καταβάλλουν εισφορές για ένα εύλογο χρονικό διάστημα έως ότου αναπτυχθούν, επειδή οι σημερινές συνθήκες είναι πραγματικά πολύ δύσκολες.

Στην παράγραφο 1β το τέλος καταχώρισης στο ΓΕΜΗ θα πρέπει να καθορίζεται κατά τη δική μας άποψη ανάλογα με τον τζίρο, δηλαδή να μην είναι ενιαίο για όλους τους υπόχρεους, όπως αναγράφεται. Εάν όχι, τουλάχιστον να υπάρχει κάποιο χαμηλό τέλος για μικρές, νεοσύστατες και νεοφυείς επιχειρήσεις, για startups, ή να υπάρχει απαλλαγή για τις νέες εταιρείες ανέργων.

Στο άρθρο 50 υπάρχει πολύ μεγάλο περιθώριο σε κάποια πρόστιμα, όπως στην 1η παράγραφο για παράλειψη δημοσιοποίησης οικονομικών καταστάσεων από 2.000 ευρώ έως 100.000 ευρώ. Αυτό το εύρος είναι τεράστιο, 2.000 ευρώ έως 100.000 ευρώ. Δεν θα πρέπει να υπάρχει διαβάθμιση ανάλογα με τη σοβαρότητα και να μην είναι τόσο υποκειμενικό;

Στο άρθρο 52 στην 1δ παράγραφο οι αστικές εταιρείες των άρθρων 741 έως 784 ΑΚ είναι ΜΚΟ, οι οποίες ναι μεν θα καταγράφονται αλλά δεν θα υποχρεώνονται σε καταβολή τελών παρά το ότι μπορεί να έχουν μεγάλα έσοδα. Για παράδειγμα, η «THESS INTEC» που διαχειρίζεται το τεχνολογικό πάρκο στη Θεσσαλονίκη είναι ΜΚΟ σε οικόπεδο επτακοσίων εξήντα στρεμμάτων, όπου θα διενεργηθούν επενδύσεις περί το 1 δισεκατομμύριο ευρώ. Είναι δυνατόν να συμφωνήσουμε με κάτι τέτοιο;

Στο άρθρο 56 ποιος είναι ο λόγος που δημιουργείται το ΓΕΜΜΕΦ; Φορολογικός; Επιχειρηματικός; Εποπτικός; Οι δικηγόροι πάντως δεν μπορούν να αντιμετωπίζονται ως έμποροι, έτσι ώστε να απαιτείται να εγγραφούν στο ΓΕΜΜΕΦ, πόσω μάλλον όταν η εμπορική ιδιότητα αποτελεί για αυτούς, για τους δικηγόρους ασυμβίβαστο.

Ολοκληρώνοντας, η χώρα μας είναι αντιμέτωπη με πολλά προβλήματα, όπως είναι η μειωμένη παραγωγικότητα της εργασίας λόγω της ανυπαρξίας επενδύσεων, η ενεργειακή της εξάρτηση, οι αρνητικές καθαρές επενδύσεις παγίου κεφαλαίου, το τεράστιο κόστος ενέργειας εξαιτίας, κυρίως, της βίαιης απολιγνιτοποίησης και της αισχροκέρδειας, του πάρτι αισχροκέρδειας που γίνεται στο Χρηματιστήριο που ίδρυσε ο κ. Χατζηδάκης, το θηριώδες δημόσιο χρέος, το τεράστιο «κόκκινο» ιδιωτικό, τα δίδυμα ελλείμματα και ούτω καθεξής.

Το «νούμερο ένα», βέβαια, πρόβλημα των Ελλήνων σήμερα είναι η ακρίβεια, η οποία έχει την υπογραφή του κ. Μητσοτάκη -το τονίζουμε, έχει την υπογραφή του κ. Μητσοτάκη- δεν είναι καν εισαγόμενη, όπως συνήθως λέγεται, όπως έχουμε επίσης τεκμηριώσει πολλές φορές, ενώ παρά τις συνεχείς εξαγγελίες της Κυβέρνησης δεν έχει αλλάξει ακόμη το αποτυχημένο οικονομικό μας μοντέλο, αυτό που μας χρεοκόπησε.

Εκτός αυτού συνεχίζεται η ληστεία της κατώτερης και μεσαίας τάξης με τον ΕΝΦΙΑ ή με τον πληθωρισμό σήμερα που είναι συνώνυμος με τους φόρους. Πρέπει να το γνωρίζει ο κόσμος. Ο πληθωρισμός είναι συνώνυμος με τους φόρους, αφού εάν πράγματι διαμορφωθεί στο 11%, οι πραγματικοί μισθοί και οι συντάξεις θα μειωθούν ανάλογα ενώ θα χαθούν μόνο το 2022 πάνω από 17 δισεκατομμύρια από τις τραπεζικές καταθέσεις των Ελλήνων. Πάνω από 17 δισεκατομμύρια μόνο σε ένα έτος!

Εκτός αυτών, θα υπάρξει επισιτιστική κρίση αφού οι τιμές των αγροτικών εφοδίων έχουν εκτοξευθεί στα ύψη, ενώ οι επενδύσεις στον πρωτογενή τομέα μειώθηκαν το 2000 ξανά κατά 13,8%. Στον πρωτογενή τομέα από τα 44 δισεκατομμύρια ευρώ των lockdowns που σπατάλησε η Κυβέρνηση δόθηκαν μόλις 183 εκατομμύρια! Ακόμη χειρότερα επειδή η Κυβέρνηση σπατάλησε 44 δισεκατομμύρια με δανεικά για τα αχρείαστα lockdowns, που δεν επέβαλαν πλούσιες χώρες όπως για παράδειγμα η Ελβετία, η Σουηδία και ορισμένες πολιτείες των Ηνωμένων Πολιτειών, δεν έχει σήμερα τη δυνατότητα να στηρίξει σωστά την οικονομία ή να αυξήσει τους μισθούς και τις συντάξεις, τουλάχιστον, κατά το ποσοστό του πληθωρισμού ως οφείλει.

Αντί λοιπόν να ασχολούμαστε με τέτοιου είδους νομοσχέδια, θα έπρεπε να αναζητούνται λύσεις σε όλα τα παραπάνω προβλήματα, τα οποία θα επιδεινωθούν από τον πόλεμο στην Ουκρανία, όπου βιαστήκαμε χωρίς λόγο να στείλουμε όπλα και να επιβάλουμε κυρώσεις. Οπότε θα υποστούμε δυστυχώς τα αντίποινα. Δεν θα τα υποστεί η Κυβέρνηση αλλά οι Έλληνες πολίτες, όλοι εμείς.

Κλείνοντας θα επαναλάβουμε μερικές από τις προτάσεις μας οι οποίες είναι οι εξής: Πρώτον, η μείωση του ΦΠΑ στα είδη πρώτης ανάγκης, στην ενέργεια και στα αγροτικά εφόδια έτσι ώστε να μην αισχροκερδεί το δημόσιο μέσω του πληθωρισμού, όπως με τα επιπλέον 280 εκατομμύρια ευρώ του ΦΠΑ το πρώτο δίμηνο. Δεν έχει καθόλου δημοσιονομικό κόστος. Δεύτερον, η αναστολή με κάλυψη από τον προϋπολογισμό μέρους των ασφαλιστικών εισφορών για ένα έτος, έτσι ώστε να αυξηθούν τα πραγματικά εισοδήματα των εργαζομένων χωρίς να επιβαρυνθούν οι ελάχιστες μικρομεσαίες επιχειρήσεις που μας έχουν δυστυχώς απομείνει. Τρίτον, η τοποθέτηση ορίων στα ενοίκια όπως ακριβώς έχει νομοθετηθεί στη Γερμανία. Επίσης ο έλεγχος της αγοράς ειδικά της ενεργειακής, όπως έχει αποφασιστεί και δρομολογηθεί στην Ιταλία.

Τέταρτον, μια ανάλογη εξαίρεση στην ενέργεια με αυτή που πέτυχαν η Ισπανία και η Πορτογαλία, στηρίζοντας επιπλέον την πρόταση που έχουν στείλει πρόσφατα, δηλαδή, να τεθεί ανώτατο όριο στις μονάδες φυσικού αερίου του γνωστού καρτέλ στην Ελλάδα στα 30 ευρώ ανά μεγαβατώρα όπου η μέση τιμή της ηλεκτρικής ενέργειας τότε -εάν συμβεί κάτι τέτοιο- αναμένεται να μειωθεί στα 120 ευρώ τη μεγαβατώρα από 343 ευρώ τη μεγαβατώρα τη Δευτέρα το πρωί στην Ελλάδα. Πέμπτον, πλήρη δραστηριοποίηση των λιγνιτικών μας μονάδων και άμεση λειτουργία του υδροηλεκτρικού της Μεσοχώρας. Τα υδροηλεκτρικά εργοστάσια είναι η πιο καθαρή μορφή ενέργειας και η πιο φτηνή. Έκτον, ενίσχυση του πρωτογενούς μας τομέα με χρηματοδοτική στήριξη των αγροτών όπως με τις επιστρεπτέες σαν τα lockdowns ή με την εγγύηση δανείων έτσι ώστε να καλλιεργηθούν τα χωράφια και να μην αφανιστούν τα κοπάδια μας. Έβδομον, άμεση δρομολόγηση μιας συζήτησης για την αναστολή του Συμφώνου Σταθερότητας το 2023 και για την εξαίρεση των αμυντικών δαπανών ενδεχομένως και των δημοσίων επενδύσεων, όπως συζητείται, από το έλλειμμα.

Εάν ισχύουν οι πληροφορίες για συνεννόηση της Ολλανδίας με την Ισπανία, θα πρέπει να συμμετέχουμε και ασφαλώς να τη στηρίξουμε πάνω στα θέματα που προαναφέραμε. Τέλος, εάν δεν δρομολογηθούν όλα αυτά γρήγορα, είναι αδύνατον να επιβιώσει η συντριπτική πλειοψηφία των Ελλήνων που ήδη δεν ανταπεξέρχονται με τον οικογενειακό τους προϋπολογισμό, πόσο μάλλον όταν επιδεινωθεί η εισοδηματική τους κατάσταση λόγω του πολέμου.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Βιλιάρδο.

Και τον λόγο τώρα έχει, και ολοκληρώνουμε τον πρώτο κύκλο των τοποθετήσεων των ειδικών αγορητών και των εισηγητών, ο ειδικός αγορητής του ΜέΡΑ25 κ. Γεώργιος Λογιάδης και αμέσως μετά τον κ. Λογιάδη τον λόγο θα πάρει ο Υπουργός Ανάπτυξης και Επενδύσεων, κ. Γεωργιάδης.

Ορίστε, κύριε Λογιάδη, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ κύριε Πρόεδρε.

Κύριε Υπουργέ, κυρίες και κύριοι, το σημερινό σχέδιο νόμου του Υπουργείου Ανάπτυξης και Επενδύσεων αναφέρεται στη σύσταση εταιρειών μέσω των «Υπηρεσιών Μιας Στάσης» και τήρησης του Γενικού Εμπορικού Μητρώου με την ενσωμάτωση της οδηγίας 2019/151 του Ευρωπαϊκού Κοινοβουλίου όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου.

Η «Υπηρεσία Μιας Στάσης», one stop shop, αναφέρεται στον τόπο όπου παρέχονται όλες οι απαραίτητες υπηρεσίες όπου πολίτες και επιχειρήσεις μπορούν σε ένα μόνο τόπο να διεκπεραιώνουν τις διαδικασίες που απαιτούνται για ένα γεγονός, παραδείγματος χάριν την ίδρυση μιας επιχείρησης.

Σκοπός του σχεδίου νόμου είναι η βελτίωση του επιχειρηματικού περιβάλλοντος, η επέκταση της χρήσης ψηφιακών εργαλείων και διαδικασιών για την ευκολότερη, ταχύτερη και χρονικά και οικονομικά αποδοτικότερη έναρξη οικοδομικής δραστηριότητας. Το σχέδιο νόμου προβλέπει την ίδρυση μητρώων και υπομητρώων στο όνομα της απλούστευσης των διαδικασιών και της καταπολέμησης της γραφειοκρατίας. Προφανώς η μείωση του γραφειοκρατικού φόρτου και η απλούστευση των διαδικασιών είναι ζητούμενο για κάθε οικονομία. Αποτελεί μέγιστη υποκρισία όμως το να παρουσιάζεται η απλούστευση αυτή των διαδικασιών και της γραφειοκρατίας ως το μοναδικό εμπόδιο στην ανάπτυξη και το μοναδικό αίτιο για την επενδυτική ένδεια της ελληνικής οικονομίας και όχι οι απαράδεκτες πολιτικές που εφαρμόζονται από το σύνολο των μνημονιακών κυβερνήσεων ΚΙΝΑΛ - ΠΑΣΟΚ ή όπως αλλιώς μετονομαστεί, Νέας Δημοκρατίας και ΣΥΡΙΖΑ. Πολιτικές που έχουν οδηγήσει στην αποεπένδυση, στην εκτόξευση του χρέους, στην κατάρρευση των επιχειρήσεων και στην πλήρη φτωχοποίηση του ελληνικού λαού.

Αναφέρεται ότι βοηθάει στη μείωση του κόστους σύστασης. Θα πρέπει όμως να τονίσουμε ότι το κόστος αυτό είναι μηδαμινό και όχι άξιο λόγου. Είναι μια ενσωμάτωση της ευρωπαϊκής οδηγίας που καλώς γίνεται, αλλά ούτε καν θα αποτυπωθεί ως μείωση κόστους, καθώς όπως όλοι γνωρίζουμε οι επιχειρήσεις το τελευταίο διάστημα από τα μνημόνια, την πανδημία, την έκρηξη των τιμών προσπαθούν να επιβιώσουν μέσα σε ένα κατεστραμμένο περιβάλλον. Απαιτείται να υπάρξει μέριμνα και στήριξη των επιχειρήσεων για να παραμείνουν ανοιχτές όσες μπορέσουν.

Το σημερινό σχέδιο νόμου είναι σαν ένα κερασάκι σε μια τούρτα. Καλό το κερασάκι είπαμε, αλλά η τούρτα δεν υπάρχει, διότι η ελληνική οικονομία είναι ουσιαστικά εξαθλιωμένη.

Η τούρτα που λείπει όμως ποια είναι; Θα το επαναλάβουμε. Είναι η φωτογραφία, -μία φωτογραφία που είδαμε όλοι- είναι η εικόνα της μεγάλης κυρίας στις περσινές πυρκαγιές η οποία κρατάει το κεφάλι της σε πλήρη απόγνωση. Είναι η εικόνα μιας άλλης κυρίας με «Κ» κεφάλαιο της τρίτης ηλικίας και αυτή που μέσα στην απόλυτη απόγνωση της, μέσα σε αυτές τις τραγικές συνθήκες διαβίωσης, τις οποίες εσείς όλοι που κυβερνάτε έχετε δημιουργήσει, παίρνει κρυφά λιγοστά τρόφιμα από το σουπερμάρκετ. Είναι η εικόνα που αναφέρει ο επίσημος εκπρόσωπος της «UNICEF» στην Ελλάδα ότι η Ελλάδα –το διαβάζω ακριβώς από την «ΚΑΘΗΜΕΡΙΝΗ» της 26ης Μαρτίου 2022- είναι η χειρότερη χώρα στην Ευρωπαϊκή Ένωση για να είσαι παιδί. Θέλετε να ψάξουμε και άλλο να βρούμε την τούρτα που λείπει; Μα δεν θα την βρούμε.

Οι Έλληνες είναι στους πέντε πιο κακοπληρωμένους λαούς του πλανήτη, όπως αναφέρει το moneyreview.gr στις 14 Μαρτίου του 2022. Όλα αυτά ως συνέπεια των μνημονίων που έχετε υπογράψει και οι τρεις σας. Πρόσφατα είδαμε μια έρευνα η οποία αναφέρει ότι έξι στους δέκα Έλληνες έχουν μειώσει την κατανάλωση ειδών διατροφής πρώτης ανάγκης και επτά στους δέκα έχουν μειώσει τη θέρμανση τους.

Στο σημερινό σχέδιο νόμου στο άρθρο 12 η παράγραφος 8 ορίζει ότι κατά το στάδιο σύστασης εταιρειών αυτές δεν υποχρεούνται να προσκομίζουν ή να κατοχυρώνουν στο σύστημα ΓΕΜΗ όλα τα απαραίτητα νομιμοποιητικά έγγραφα αλλά να τα τηρούν το αρχείο τους σε περίπτωση δειγματοληπτικού ελέγχου. Αυτό μπορεί να οδηγήσει σε παρατυπίες ή να γίνουν μη νόμιμες πράξεις σε βάρος των σωστών επιχειρήσεων δημιουργώντας συνθήκες αθέμιτου ανταγωνισμού.

Στο άρθρο 20 παράγραφος 6, όπως όλοι οι φορείς ανέδειξαν στην επιτροπή, πρέπει για την εύρυθμη λειτουργία των επιμελητηρίων να ορίζεται κατά προτεραιότητα προϊστάμενος υπηρεσίας ΓΕΜΗ υπάλληλος κατηγορίας ΠΕ ή ΤΕ και, αν αυτό δεν είναι δυνατόν, να ορίζεται υπάλληλος της κατηγορίας ΔΕ, γιατί κάποια μικρά επιμελητήρια δεν διαθέτουν τους υπαλλήλους κατηγοριών ΠΕ ή ΤΕ, αλλά εξυπηρετούν τις επιχειρήσεις και εκτελούν τις εργασίες τους αυτές οι υπάλληλοι κατηγορίας ΔΕ.

Το άρθρο 22 παράγραφος 6 αναφέρει ότι το πληροφοριακό σύστημα ΓΕΜΗ χορηγεί αυτομάτως ευρωπαϊκό μοναδικό πιστοποιητικό EU ID. Θα ήθελα εδώ να αναφέρω ότι ένα τέτοιο μοναδικό πιστοποιητικό σε πανευρωπαϊκό επίπεδο θα έπρεπε και θα μπορούσε να εφαρμοστεί για την ηλεκτρονική συνταγογράφηση φαρμάκων σε πανευρωπαϊκό επίπεδο, για να αποφεύγονται ατασθαλίες των φαρμακοβιομηχανιών.

Το άρθρο 51 αναφέρεται σε ποινικές διώξεις, παραδείγματος χάριν για τη μη έγκαιρη υποβολή οικονομικών στοιχείων. Μπορεί σε κάποιες περιπτώσεις αυτές οι κυρώσεις να είναι εξοντωτικές για τις επιχειρήσεις, διότι πρέπει να λάβουμε υπ’ όψιν μας ότι το επιχειρείν στην Ελλάδα αποτελείται στη συντριπτική του πλειοψηφία από μικρές και πολύ μικρές επιχειρήσεις. Το 97% των επιχειρήσεων απασχολεί έως εννέα εργαζομένους στην Ελλάδα.

Να υπογραμμίσουμε ότι το επάγγελμα του λογιστή το έχετε κάνει αβάσταχτο με όλα αυτά που τους επιβάλλονται συνεχώς να κάνουν, με τον τεράστιο και συνεχώς αυξανόμενο όγκο δουλειάς, με τις προθεσμίες και τα πρόστιμα. Και πρόσφατα καταργήσατε όχι μία, όχι δύο, όχι τρεις, αλλά εβδομήντα δύο εργασίες που έκαναν τα ΚΕΠ και τις αναθέσατε στους λογιστές χωρίς να τους δώσετε καν οδηγίες πώς θα γίνονται και πώς θα εκτελούνται αυτές. Ο κάθε λογιστής θα πρέπει για το σημερινό σχέδιο νόμου να γνωρίζει επακριβώς πού θα πρέπει να εγγράψει μία νέα ιδρυθείσα επιχείρηση και να δίδει τα πλήρη στοιχεία, το τηλέφωνο, το e-mail της επιχείρησης και όχι τα δικά του προσωπικά στοιχεία.

Τέλος το ΓΕΜΗ θα πρέπει να αποτελεί τη μοναδική πηγή άντλησης στοιχείων δυναμικά, σε πραγματικό χρόνο για όλη την Ελλάδα, αποτυπώνοντας και τον οικονομικό και επιχειρηματικό χάρτη της χώρας.

Κύριε Υπουργέ, καλό το κερασάκι θα θέλαμε όμως να υπάρχει και η τούρτα, οπότε θα τοποθετούμε με το «παρών». Και, ξέρετε, δεν είναι προτεραιότητα μία γραβάτα σε έναν γυμνό, αποστεωμένο και εξαθλιωμένο. Τροφή, ρούχα και αξιοπρέπεια χρειάζεται.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Λογιάδη.

Παρακαλώ να τακτοποιηθεί το Βήμα, προκειμένου να πάρει τον λόγο ο Υπουργός Ανάπτυξης και Επενδύσεων, ο κ. Σπυρίδων - Άδωνις Γεωργιάδης.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Πριν πω για το κυρίως νομοσχέδιο θέλω να ευχαριστήσω την Ολομέλεια και τα μέλη της επιτροπής. Η συζήτηση ήταν κόσμια, πολιτισμένη, παραγωγική, ιδιαίτερα μεγάλες συγκρούσεις δεν υπήρξαν και φαντάζομαι δεν θα μπορούσαν να υπάρξουν στο παρόν νομοσχέδιο καθώς, σωστά ελέχθη ότι, ένα μεγάλο κομμάτι αυτών των οδηγιών έχουν γίνει αντικείμενο διαπραγμάτευσης, κύριε Τσακαλώτε, και από την προηγούμενη κυβέρνηση. Άρα στην πραγματικότητα στο παρόν σχέδιο νόμου τουλάχιστον τα τρία κόμματα που έχουμε κυβερνήσει μεγάλες και ουσιαστικές διαφωνίες δεν μπορούμε να έχουμε.

Πριν όμως πω τα τεχνικά του νομοσχεδίου οφείλω να σας πω τρεις ανακοινώσεις που έχουμε λάβει ως Υπουργείο Ανάπτυξης και Επενδύσεων και εγώ προσωπικά, τις οποίες πρόκειται να φέρω στη Βουλή και να νομοθετήσω άμεσα. Όχι στο παρόν νομοσχέδιο, δεν προλαβαίνουμε σήμερα να τα νομοθετήσουμε. Θα επιδιώξουμε να είναι μία τροπολογία που θα ψηφιστεί τις επόμενες μέρες. Αν δεν προλάβουμε στο νομοσχέδιο του Υπουργείου Οικονομικών, που ψηφίζεται την άλλη βδομάδα, στο δικό μας νομοσχέδιο για το δίκαιο του καταναλωτή, που ξεκινάει από την παράλλη εβδομάδα στη Βουλή. Αλλά το πιθανότερο είναι νωρίτερα, για να μπουν άμεσα σε ισχύ.

Οι τρεις, λοιπόν, αποφάσεις τις οποίες λάβαμε είναι οι παρακάτω. Απόφαση πρώτη: Θα νομοθετήσουμε, κάνοντας δεκτό το αίτημα της Κεντρικής Ένωσης Επιμελητηρίων αλλά και του ΕΒΕΑ -και οι δύο Πρόεδροι, ο κ. Μασούτης και ο κ. Μπρατάκος μου έθεσαν σχετικό αίτημα, η Κεντρική Ένωση μου το έθεσε και σε επίπεδο διοικητικού συμβουλίου, το σύνολό της, όταν ήρθαν στο Υπουργείο- την παράταση της θητείας των διοικήσεων των επιμελητηρίων για έναν ακόμα χρόνο. Οι εκλογές δηλαδή στα επιμελητήρια δεν θα γίνουν στο τέλος του 2022, αλλά στο τέλος του 2023. Η ένωση μας είπε και το δέχομαι –ήμουν πιο επιφυλακτικός στην αρχή για να είμαι ειλικρινής- ότι οι συνθήκες που διαμορφώνονται πλέον μέσα στον πόλεμο και στην αγορά δεν είναι οι κατάλληλες για να αρχίσουν οι προεκλογικές εκστρατείες και οι αντιδικίες μεταξύ τους. Δέχομαι το επιχείρημα. Ούτως ή άλλως και την προηγούμενη φορά η θητεία είχε φτάσει στα έξι χρόνια. Δεν είναι κάτι εντελώς καινοφανές. Την πρώτη φορά είχαμε παράταση λόγω του COVID, τώρα έχουμε παράταση λόγω του πολέμου. Δυστυχώς συμβαίνουν έκτακτα γεγονότα που πρέπει να λάβουμε υπ’ όψιν μας. Οι εκλογές, λοιπόν, στα επιμελητήρια της χώρας θα πάνε για το τέλος του 2023 από το τέλος του 2022.

Απόφαση δεύτερη: Αν και ως πολιτικός είμαι φιλελεύθερος και μου αρέσει η ρύθμιση της αγοράς και η όχι μεγάλη παρέμβαση του κράτους, κύριε Τσακαλώτε, κάπως έχουμε βρεθεί στην ίδια μοίρα από την ανάποδη θέση. Εσείς δηλαδή, ως Υπουργός Οικονομικών, αναγκαστήκατε να ψηφίσετε πολλά πράγματα έξω από την δική σας ιδεολογία κατά την εφαρμογή του Προγράμματος Σταθερότητας, για να μπορέσετε να κρατήσετε τη χώρα στο ευρώ. Φαντάζομαι πολλά από αυτά είναι πολύ έξω από όσα υποσχόσασταν στον εαυτό σας και στους ψηφοφόρους σας πολύ πριν γίνετε Υπουργός. Και εγώ, εν μέσω COVID και τώρα εν μέσω πολέμου, αναγκάζομαι να λαμβάνω αποφάσεις πολύ διαφορετικές από αυτές που ταιριάζουν στη δική μου ιδεολογία. Όμως οι έκτακτες συνθήκες αναγκάζουν τις κυβερνήσεις να λαμβάνουν και έκτακτα μέτρα.

Πρόκειται, λοιπόν, να θεσπίσουμε ειδική διάταξη που θα ορίζει ανώτατο όριο, πλαφόν δηλαδή, στην αύξηση των ενοικίων των επαγγελματικών μισθώσεων για όλο το 2022, από την 1-1-2022 δηλαδή, στο 3%. Δεν θα επιτρέπουμε δηλαδή τη σύνδεση με τον πληθωρισμό, όπως είναι στις περισσότερες επαγγελματικές μισθώσεις, αλλά θα υπάρχει όριο έως 3%.

**ΕΥΚΛΕΙΔΗΣ ΤΣΑΚΑΛΩΤΟΣ:** Για το 2022;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για όλο το 2022. Για το 2023 δεν ξέρω, ελπίζω να έχει τελειώσει ο πόλεμος. Ελπίζω, το ξέρω. Δεν θέλω να δεσμευτώ για το 2023, διότι δεν έχω ιδέα τι θα γίνει, για να είμαι ειλικρινής.

Από 1-1-2022 μέχρι και 31 Δεκεμβρίου του 2022 το ανώτατο όριο θα είναι έως 3%, έτσι ώστε να προστατέψουμε τις επιχειρήσεις από υπέρογκες αυξήσεις ενοικίων σε μία εποχή που ο πληθωρισμός αυξάνει άρα αν χρησιμοποιήσεις, όπως συνήθως κάνουμε, τον δείκτη του πληθωρισμού για την αύξηση, κινδυνεύει να φτάσει σε μια πολύ μεγάλη αύξηση. Δεδομένου ότι ο πληθωρισμός είναι κατά βάση εισαγόμενος και δεν απηχεί ανάπτυξη της οικονομίας, αλλά εξωγενή επηρεασμό των τιμών κυρίως λόγω του πολέμου, αλλά και της εφοδιαστικής αλυσίδας και της κρίσης που συνεπάγεται και με δεδομένο ότι οι επιχειρήσεις πια ήδη υφίστανται αυξήσεις στους λογαριασμούς του ρεύματος και γενικά στο κόστος λειτουργίας τους, θεωρούμε ότι πρέπει να βοηθήσουμε αυτήν τη στιγμή την αγορά να παραμείνει όρθια. Θα ήθελα και την τοποθέτηση και των υπολοίπων κομμάτων της Βουλής και σε αυτή τη διάταξη.

Και το τρίτο τώρα, με την επιφύλαξη και γνωρίζοντας τα νομικά ζητήματα τα οποία προκαλεί η τρίτη διάταξη που θα ψηφίσουμε, αλλά θέλω να είμαι ειλικρινής και προς τις επιχειρήσεις και προς τους δικαστές που θα κρίνουν τη συνταγματικότητά της, και αφού βασάνισε πάρα πολύ το Υπουργείο Ανάπτυξης -όπως ξέρετε κάναμε πολλές συζητήσεις και στην επιτροπή για το θέμα αυτό- κρίνουμε ότι οι έκτακτες συνθήκες του πολέμου δεν μας επιτρέπουν να δρούμε πυροσβεστικά, αλλά πρέπει να δράσουμε προληπτικά.

Θα φέρουμε, λοιπόν, ειδική διάταξη κατά τα πρότυπα της διατάξεως του COVID για να μπορεί η Γενική Γραμματεία Καταναλωτή να δημοσιοποιεί τις επωνυμίες των επιχειρήσεων στις οποίες επιβάλλουμε πρόστιμα για λόγους αισχροκέρδειας. Πάντα θα υπάρχει επιφύλαξη της όποιας δικαστικής απόφασης της διοικητικής αυτής πράξεως από το δικαστήριο, γιατί δεν χάνει κανείς το δικαίωμά του να προσφύγει, προφανώς, στην ελληνική δικαιοσύνη. Όμως αυτή τη στιγμή που μιλάμε -θέλω να είμαι πολύ ειλικρινής- για μένα την ώρα του πολέμου η αισχροκέρδεια δεν είναι πια απλώς αισχροκέρδεια. Είναι μαυραγοριτισμός.

Είμαστε σε μία εποχή που δεν μπορεί κανένας να βγάζει περισσότερο κέρδος, εκμεταλλευόμενος το γεγονός ότι υπάρχει παγκόσμιος πληθωρισμός και ότι υπάρχει πολύ μεγάλη εισαγόμενη ακρίβεια και πάνω σε αυτό να πατάει, για να αυξάνει περαιτέρω τις τιμές και να κερδίζει περισσότερα χρήματα.

Θέλω, λοιπόν, να έχω εδώ και τη γνώμη των υπολοίπων κομμάτων της Βουλής και για την τρίτη αυτή διάταξη. Θα προτιμούσα να την έχω με ευρεία πλειοψηφία, διότι σας ξαναλέω ότι η συνταγματικότητα αυτής της διάταξης σίγουρα θα κριθεί σε κάποιο δικαστήριο και η μεγάλη πλειοψηφία της Βουλής θα είναι ένα επιπλέον επιχείρημα στη δικαστική αίθουσα για τη στήριξη της διάταξης αυτής.

Όμως, τώρα έχει έρθει η ώρα να χρησιμοποιήσουμε κάθε διαθέσιμο μέσο, για να προστατεύσουμε τον καταναλωτή από οποιοδήποτε φαινόμενο αισχροκέρδειας. Ήδη οι έλεγχοί μας έχουν ενταθεί. Θα διαπιστώσετε στα καύσιμα ότι για πρώτη φορά η πτώση της τιμής του βαρελιού φάνηκε στο πρατήριο σχεδόν σε είκοσι τέσσερις ώρες. Αυτό δεν είχε γίνει ποτέ ξανά στο παρελθόν, ακριβώς γιατί πια οι έλεγχοί μας στα πρατήρια και πολύ συγκεκριμένα με την ΚΥΑ που βγάλαμε και τον τρόπο που γίνονται οι έλεγχοι έχουν αρχίσει να αποδίδουν και η αγορά έχει καταλάβει πώς πρέπει να κινείται σε αυτές τις τόσο δύσκολες στιγμές που όλοι περνάμε.

Θέλω να διαβεβαιώσω τους Έλληνες πολίτες ότι είναι βούληση του Πρωθυπουργού, του συνόλου της Κυβέρνησης και φυσικά και εμού να μη φεισθούμε κανενός όπλου και κανενός εργαλείου που μπορούμε να σκεφτούμε ή που μας δίνει ο νομικός μας πολιτισμός, για να βοηθήσουμε τους συμπολίτες μας να περάσουν όλοι μαζί απέναντι σε αυτήν την πολύ μεγάλη πρόκληση που η παράνομη εισβολή της Ρωσίας στην Ουκρανία έχει φέρει σε όλη την Ευρώπη και φυσικά και στην Ελλάδα. Και αν υπάρχουν κι άλλα μέτρα που θα κριθεί σκόπιμο να πάρουμε στο άμεσο μέλλον ακόμη αυστηρότερα, θα είμαστε εδώ, για να τα λάβουμε. Διότι επαναλαμβάνω ότι τώρα δεν είναι εποχή, για να δουλεύουμε υπό ομαλές συνθήκες. Τώρα έχουμε πόλεμο στη γειτονιά μας, στην Ευρώπη και τα μέτρα που θα λαμβάνουμε θα πρέπει να είναι ανάλογα αυτής της κρίσιμης εποχής.

Τώρα ως προς το νομοσχέδιο, θα πω λίγες κουβέντες, γιατί τα είπαμε και στην επιτροπή πολύ διεξοδικά και επαναλαμβάνω ότι μεγάλες συγκρούσεις δεν είχαμε. Ο στόχος του σχετικού νομοσχεδίου είναι να κάνουμε τη λειτουργία του ΓΕΜΗ περισσότερο λειτουργική, περισσότερο γρήγορη και ναι, όπως είπε ο συνάδελφος ο κ. Συντυχάκης από το Κομμουνιστικό Κόμμα Ελλάδας να κάνουμε τη ζωή των επιχειρήσεων και των επιχειρηματιών ευκολότερη. Αυτός είναι ο στόχος του νομοσχεδίου, να κάνουμε τη ζωή των επιχειρήσεων των επιχειρηματιών ευκολότερη. Να μπορούν να ιδρύουν την επιχείρησή τους ευκολότερα, ει δυνατόν με κανένα έγχαρτο μέσο, αλλά μόνο ηλεκτρονικά. Να μπορούν με την «Υπηρεσία Μιας Στάσης» να ανοίγουν αυτόματα τραπεζικό λογαριασμό. Να μπορούν να λαμβάνουν τις αλλαγές των εταιρειών, όταν τις δηλώνουν, πάρα πολύ εύκολα και ατελώς. Και γενικά, να κινείται η οικονομική μας δραστηριότητα με τη μεγαλύτερη δυνατή ευελιξία και ταχύτητα. Το σχέδιο νόμου, δηλαδή, το οποίο σε λίγο θα ψηφιστεί και θα γίνει νόμος του κράτους έχει ως στόχο να βελτιώσει λίγο περισσότερο το οικονομικό κλίμα στη χώρα και τον τρόπο που κινείται η οικονομία.

Όσον αφορά τη γνωστή μου όχι διαφωνία, διάσταση με τον κ. Λογιάδη για το κερασάκι και την τούρτα, θα διαφωνήσω, κύριε Λογιάδη. Για να φτιάξεις την τούρτα, χρειάζεσαι πολλά υλικά, πολλούς διαφορετικούς νόμους και πολύ μεγάλη προσπάθεια. Και ο παρών νόμος είναι ένα υλικό στη μεγάλη τούρτα της οικονομίας. Συμβάλλει στο να μεγαλώσει η οικονομία, γιατί όσο βελτιώνεις το επιχειρηματικό περιβάλλον και όσο κάνεις λιγότερη τη γραφειοκρατία και ευκολότερη τη λειτουργία των επιχειρήσεων, τόσο κινητροδοτείς περισσότερους ανθρώπους να ιδρύουν επιχειρήσεις, να προχωρούν σε επιχειρηματικές πρωτοβουλίες, να κάνουν επενδύσεις και με αυτόν τον τρόπο να μεγαλώνει η τούρτα. Άρα, δεν είναι μόνο το κερασάκι. Έχει πολύ μεγάλη ουσία.

Να πω μερικά λόγια για το τι περιλαμβάνει το νομοσχέδιο.

Στο άρθρο 7, διευρύνεται το πεδίο εφαρμογής των «Υπηρεσιών Μίας Στάσης» και πλέον εντάσσονται σε αυτό όλοι οι νομικοί τύποι που εγγράφονται στο ΓΕΜΗ. Συγκεκριμένα, προστίθενται οι ετερόρρυθμες εταιρείες κατά μετοχές, οι αστικοί συνεταιρισμοί, οι ΚΟΙΝΣΠΕ, οι ΚΟΙΝΣΕΠ οι αστικές εταιρείες με οικονομικό σκοπό, οι ευρωπαϊκοί όμιλοι οικονομικού σκοπού, οι ευρωπαϊκές εταιρείες, οι ευρωπαϊκές συνεταιριστικές εταιρείες και οι κοινοπραξίες.

Στο άρθρο 9, με την ολοκλήρωση της σύστασης εταιρείας οι εταίροι έχουν τη δυνατότητα να κάνουν αίτηση ανοίγματος τραπεζικού εταιρικού λογαριασμού σε πιστωτικό ίδρυμα της επιλογής τους μέσω του πληροφοριακού συστήματος της «Υπηρεσίας Μιας Στάσης» που διασυνδέεται με τραπεζικά πληροφοριακά συστήματα.

Στο άρθρο 11, κατά τη διαδικασία της σύστασης μέσω «Υπηρεσίας Μιας Στάσης» και ηλεκτρονικής «Υπηρεσίας Μιας Στάσης», η εταιρεία εγγράφει στο μητρώο του e-ΕΦΚΑ και λαμβάνει αριθμό μητρώου εργοδότη, ο οποίος ενεργοποιείται με την έναρξη απασχόλησης προσωπικού.

Στο άρθρο 12, η διεύρυνση του άρθρου 7 αφορά στην δυνατότητα των νομικών τύπων που εντάσσονται στο πεδίο εφαρμογής της «Υπηρεσίας Μιας Στάσης» να συστήνονται και μέσω της ηλεκτρονικής υπηρεσίας, είτε με τη χρήση πρότυπου καταστατικού είτε με τη χρήση πρότυπου καταστατικού με πρόσθετο περιεχόμενο. Άρα, μπορεί πάρα πολύ εύκολα να ανοίξει μια εταιρεία σε δευτερόλεπτα.

Επίσης, γίνεται επέκταση της χρήσης του πρότυπου καταστατικού με πρόσθετο περιεχόμενο σε όλες τις νομικές μορφές. Όλα τα καταστατικά θα διατίθενται και στην αγγλική γλώσσα. Θα υπάρχει, δηλαδή, πρότυπο καταστατικό και στα αγγλικά.

Επιπλέον, ορίζεται ότι το κόστος σύστασης της εταιρείας μέσω της ηλεκτρονικής «Υπηρεσίας Μιας Στάσης» δεν θα υπερβαίνει το ποσό που απαιτείται για την κάλυψη του κόστους παροχής επιγραμμικών υπηρεσιών. Είναι ακριβώς αυτό που προβλέπει η οδηγία.

Στο άρθρο 22, για λόγους διευκόλυνσης επικοινωνίας των μητρώων μέσω της ευρωπαϊκής κεντρικής πλατφόρμας θεσπίζεται η υποχρέωση αυτόματης χορήγησης αριθμού ευρωπαϊκού μοναδικού ταυτοποιητή για κάθε υπόχρεο εγγραφής στο ΓΕΜΗ.

Στα άρθρα 38, 40, 41, 42, θεσπίζεται διαδικασία επιγραμμικής καταχώρισης υποκαταστημάτων αλλοδαπής, η μητρική εταιρεία των οποίων έχει την έδρα της σε κράτος-μέλος, καθώς και επιγραμμική καταχώριση των πράξεων και στοιχείων που απαιτούν δημοσιότητα.

Στο άρθρο 41, γίνεται αναλυτική αναφορά στις πράξεις και στα στοιχεία που διατίθενται δωρεάν μέσω του συστήματος διασύνδεσης των μητρώων των κρατών-μελών.

Στο άρθρο 47, γίνεται αναλυτική αναφορά στην υποχρέωση πληροφόρησης προς το κοινό και στο υλικό που θα πρέπει να διατίθεται, προκειμένου να διασφαλιστεί η ενημέρωση για την ισχύουσα νομοθεσία, τις υποχρεώσεις των εταιρειών και τις διαδικασίες που προβλέπονται.

Στο άρθρο 49, οι αυτόματες καταχωρίσεις στο ΓΕΜΗ θα πραγματοποιούνται ατελώς.

Επίσης, έχουμε κάτι σημαντικό, το οποίο πρέπει να το πω και το οποίο προήλθε μετά από μεγάλη συνεργασία με όλους τους επιστημονικούς φορείς. Είναι το άρθρο 56. Δημιουργείται Γενικό Μητρώο Επιστημονικών Φορέων, το οποίο θα λειτουργεί ανεξάρτητα από το ΓΕΜΗ και θα εγγράφονται σε αυτό προαιρετικά τα πρόσωπα που ασκούν ελεύθερη επαγγελματική δραστηριότητα, αλλά δεν διενεργούν εμπορικές πράξεις. Σε τι αναφέρεται αυτό; Όπως θυμάστε, σε προηγούμενό μας νόμο είχαμε ψηφίσει να εγγράφονται σε ξεχωριστό μητρώο του ΓΕΜΗ -όχι για όσους ασκούν εμπορική δραστηριότητα- οι επιστημονικοί σύλλογοι της χώρας, δηλαδή οι δικηγόροι, οι μηχανικοί, οι γιατροί, οι γεωπόνοι. Στη συνέχεια, υπήρξε αντίδραση από τους φορείς αυτούς, καίτοι ήταν ξεκάθαρο ότι αυτό θα ήταν για τους μη ασκούντες εμπορική δραστηριότητα. Η συμπερίληψή τους στο ΓΕΜΗ τούς δημιούργησε την εικόνα –ή σε κάποιους από αυτούς- ότι θα τους θεωρούσαμε εμπόρους.

Για μας είναι πολύ σημαντικό να τους έχουμε σε μία ενιαία βάση. Για ποιον λόγο, αγαπητέ Χρήστο; Γιατί, όταν ξεκινήσαμε να σχεδιάζουμε τις κλαδικές πολιτικές εν μέσω COVID, διαπιστώσαμε ότι χάναμε εξαιρετικά μεγάλο χρόνο, για να συνεργαστούμε με την ΑΑΔΕ και να τραβάμε στοιχεία από την ΑΑΔΕ και να καταλάβουμε πόσοι είναι, για να καταλάβουμε πόσα λεφτά χρειαζόμασταν, όταν σχεδιάζαμε μια δράση. Έτσι γεννήθηκε αυτή η ιδέα.

Εγώ δεν έχω καμμία διάθεση ούτε να προσβάλλω κάποιον ούτε να δημιουργήσω φασαρία. Αντιθέτως, μου αρέσει να γίνεται δουλειά πρακτικά και όμορφα. Συναντηθήκαμε, λοιπόν, στο Υπουργείο με όλους τους επιστημονικούς φορείς και δεχθήκαμε την πρόταση που από κοινού μας έκαναν, δηλαδή να φτιάξουν αυτοί το δικό τους μητρώο, το οποίο θα λειτουργούν οι ίδιοι με τη δική τους ευθύνη και θα εγγράφονται προαιρετικά τα μέλη τους. Αυτό το μητρώο θα συνδεθεί ηλεκτρονικά με το ΓΕΜΗ. Άρα, εμείς θα μπορούμε να έχουμε την εικόνα της ενιαίας οικονομικής δραστηριότητας. Ξεκαθάρισε και γράφτηκε και στον νόμο δε ότι οι όποιες κλαδικές πολιτικές στο μέλλον θα αφορούν μόνο στους εγγραφέντες στο μητρώο. Όσοι δεν θέλουν να πάρουν κανένα οικονομικό στοιχείο βοήθειας από το κράτος τέτοιου τύπου και δεν θέλουν να εγγραφούν, γιατί δεν τους αρέσει για οποιονδήποτε λόγο να είναι στο μητρώο, θα μπορούν και να μην εγγραφούν. Θα είναι προαιρετική η εγγραφή. Εμείς, όμως, θα πρέπει να έχουμε την εικόνα για κάθε απόφαση που λαμβάνουμε εμείς -και φυσικά, οι επόμενοι από εμάς, προφανώς- πόσο κοστίζουν στο κράτος, για να μπορεί να σχεδιαστεί κάθε πολιτική γρήγορα και σωστά. Αυτή είναι η χρησιμότητα αυτού του εργαλείου.

Υπήρξε αυτή η συμφωνία με τους επιστημονικούς φορείς και θέλω να ευχαριστήσω τον κ. Γιώργο Στασινό από το Τεχνικό Επιμελητήριο. Ξεκίνησα, Χρήστο, με τον Γιώργο, γιατί οι αδυναμίες δεν κρύβονται. Επίσης, θα ήθελα να ευχαριστήσω και τον κ. Κόλλια από το Οικονομικό Επιμελητήριο -γιατί οι αδυναμίες δεν κρύβονται- και βεβαίως, τον κ. Βερβεσό από τον Δικηγορικό Σύλλογο Αθηνών και όλους τους υπόλοιπους που συναντήσαμε από τους Ιατρικούς Συλλόγους και από τους γεωπόνους, ακριβώς για να φτάσουμε σε αυτό το αποτέλεσμα, που είναι αποτέλεσμα συνεννόησης, consensus μεταξύ της πολιτείας και όλων των επιστημονικών φορέων.

Πιστεύω ότι θα άξιζε τον κόπο να τύχει και αυτό το άρθρο διακομματικής στήριξης, αφού τελικά έχει τη σύμφωνη γνώμη όλων των φορέων.

Ευχαριστώ πάρα πολύ!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Τον λόγο τώρα έχει ο Βουλευτής της Νέας Δημοκρατίας κ. Αθανάσιος Λιούπης και αμέσως μετά έχει ζητήσει και θα πάρει τον λόγο ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Τσακαλώτος.

Είναι οκτώ ομιλητές, θα εναλλάσσονται. Όποτε, βέβαια, ζητήσει τον λόγο ο Κοινοβουλευτικός Εκπρόσωπος, τον δικαιούται.

**ΕΥΚΛΕΙΔΗΣ ΤΣΑΚΑΛΩΤΟΣ:** Αν προτιμάτε να είναι δύο Βουλευτές ανάμεσά μας, δεν υπάρχει πρόβλημα.

**ΠΡΟΕΔΡΕΥΩΝ (Αθανάσιος Μπούρας):** Όχι, είναι οκτώ τον αριθμό, κύριε Τσακαλώτο, από εδώ και πέρα θα υπάρχει μία λογική και από την πλευρά σας και από την πλευρά του Προεδρείου. Δεν υπάρχει κανένα πρόβλημα, θα τα βρούμε όλα.

Ο κ. Λιούπης έχει τον λόγο.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο στηρίζει την επιτυχημένη προσπάθεια των προηγουμένων ετών για ψηφιοποίηση του Γενικού Εμπορικού Μητρώου και τις γρήγορες διαδικασίες ίδρυσης εταιρειών μέσω της «Υπηρεσίας Μιας Στάσης».

Το νομοσχέδιο είχε θετικό σχολιασμό, αντίκτυπο και αποδοχή από τους εκπροσώπους των φορέων στο στάδιο των επιτροπών. Πρόκειται για ρυθμίσεις που εκσυγχρονίζουν περισσότερο το θεσμικό πλαίσιο. Καθιστούν ακόμη πιο απλές και γρήγορες διαδικασίες δημοσιότητας των εταιρειών με διεύρυνση της χρήσης ψηφιοποίησης, με διασυνδεσιμότητα μεταξύ των μητρώων που λειτουργούν στο δημόσιο, με μείωση της γραφειοκρατίας, με αύξηση της διαφάνειας. Δημιουργείται έτσι ένα φιλικό περιβάλλον για τις επιχειρήσεις και ενισχύεται η ανταγωνιστικότητα.

Βεβαίως, η χώρα μας είναι πρωτοπόρος σε αυτό το ζήτημα, αφού κατατάσσεται στην ενδεκάτη θέση παγκοσμίως από την Παγκόσμια Τράπεζα σε σχέση με τις «Υπηρεσίες Μιας Στάσης». Η δε «Υπηρεσία Μιας Στάσης» μετράει περισσότερο από μία δεκαετία επιτυχούς εφαρμογής της.

Επομένως, ήδη βρισκόμαστε σε εξαιρετικό επίπεδο αναφορικά με τον τρόπο και τον χρόνο που απαιτείται για την ίδρυση μίας εταιρείας στην Ελλάδα.

Ωστόσο, αυτήν τη στιγμή παρατηρούνται σημαντικές αποκλίσεις μεταξύ των κρατών-μελών της Ευρωπαϊκής Ένωσης σε σχέση με το εάν επιτρέπουν ή όχι την on line σύσταση μίας εταιρείας, την ίδρυση υποκαταστήματος, καθώς και την καταχώρηση των μεταβολών.

Αυτό ακριβώς το φαινόμενο έρχεται να αντιμετωπίσει η νέα οδηγία 1151/2019 που εντάσσεται σήμερα. Στοχεύει σε μία ενιαία αντιμετώπιση από όλα τα κράτη-μέλη.

Πλέον, όλες οι πράξεις που αφορούν στην καταχώρηση των στοιχείων μίας εταιρείας γίνονται υποχρεωτικά με ψηφιακό τρόπο, μειώνοντας σημαντικά τον χρόνο που απαιτείται. Με αυτόν τον τρόπο καταργούνται οι γραφειοκρατικές διαδικασίες και η ταλαιπωρία για πολίτες και επαγγελματίες.

Είναι σημαντική η διεύρυνση του αντικειμένου της «Υπηρεσίας Μιας Στάσης» στην οποία απευθύνονται πλέον όχι μόνο οι ανώνυμες εταιρείες, οι ΕΠΕ, οι ομόρρυθμες, ετερόρρυθμες, ιδιωτικές κεφαλαιουχικές, αλλά και όλοι όσοι είναι υπόχρεοι εγγραφής στο ΓΕΜΗ. Διευκολύνονται με αυτόν τον τρόπο πολλές κατηγορίες επαγγελματιών που πλέον μόνο ηλεκτρονικά και μόνο μέσω της «Υπηρεσίας Μιας Στάσης» διεκπεραιώνουν όλες τις εγγραφές και τις αλλαγές των στοιχείων τους.

Είναι πολύ σημαντική η προσπάθεια κάθε επιχείρηση ή επαγγελματίας να υποβάλλει μόνο μία φορά τα στοιχεία που οφείλει να γνωστοποιήσει στο δημόσιο.

Το ΓΕΜΗ μπορεί να διασυνδέεται με τα υπόλοιπα ηλεκτρονικά μητρώα και να ενημερώνει σχετικά. Σε αυτό το πλαίσιο θα βοηθήσει πολύ η διασύνδεση του ΓΕΜΗ με το Τaxis. Μειώνεται έτσι η γραφειοκρατία και οι πολίτες γλιτώνουν πολύτιμο χρόνο και ταλαιπωρία.

Ταυτόχρονα, με την εγγραφή στο ΓΕΜΗ κάθε εταιρεία αποκτά και τον ευρωπαϊκό μοναδικό ταυτοποιητή, ώστε να υπάρχει διαλειτουργικότητα μεταξύ των μητρώων των κρατών-μελών της Ευρωπαϊκής Ένωσης. Με το Εθνικό Ηλεκτρονικό Μητρώο Επωνυμιών και Διακριτικών Τίτλων παύει ο όποιος κίνδυνος σύγχυσης από τους πολίτες εξαιτίας της χρήσης ίδιας επωνυμίας ή διακριτικού τίτλου και με αυτόν τον τρόπο προστατεύεται και ο καταναλωτής από το να συγχέει μία επιχείρηση με άλλη, αλλά και οι εταιρείες διασφαλίζονται πλήρως δεσμεύοντας την επωνυμία τους.

Το ΓΕΜΗ ανανεώνεται με τη δημιουργία δύο ακόμη μητρώων. Πρώτον, το μητρώο μη εμπορικής οικονομικής δραστηριότητας, στο οποίο εγγράφονται όσοι ασκούν οικονομική δραστηριότητα χωρίς να έχουν εμπορική ιδιότητα, όπως ιδρύματα, σωματεία, επιτροπές εράνων, αστικές εταιρείες. Δεύτερον, το Γενικό Μητρώο Επιστημονικών Φορέων που μπορούν προαιρετικά να εγγραφούν όσοι ασκούν ελευθέρια επαγγέλματα χωρίς να έχουν εμπορική δράση.

Αυτό το τελευταίο μητρώο επιλύει και ένα πρόβλημα που είχε προκύψει με την έντονη αντίδραση επιστημονικών φορέων, όπως οι δικηγορικοί σύλλογοι που θεωρούσαν λάθος κατεύθυνση ενάντια στη φύση του λειτουργήματός τους την υποχρεωτική εγγραφή στο ΓΕΜΗ.

Στο ΓΕΜΗ μπορούν, εφόσον το θέλουν, να εγγραφούν οι αγροτικοί συνεταιρισμοί και με αυτό θα διευκολύνονται, όταν θέλουν να αναπτύξουν εξαγωγική δραστηριότητα.

Τέλος, η σημερινή νομοθετική πρωτοβουλία συμβάλλει στην καλύτερη εφαρμογή του δικαίου. Με την ενοποίηση των διατάξεων που αφορούν το ΓΕΜΗ και τις «Υπηρεσίες Μιας Στάσης» σε ένα ενιαίο νομοθετικό κείμενο. Όλες αυτές οι αλλαγές στοχεύουν ξεκάθαρα στη βελτίωση του επιχειρηματικού περιβάλλοντος, στη δημιουργία ενός λιγότερο γραφειοκρατικού και αργοκίνητου μηχανισμού στις επιχειρήσεις. Στην ανάδειξη ενός περισσότερο φιλοεπενδυτικού κλίματος, σε μια περίοδο που οι επιχειρήσεις και τα νοικοκυριά στην Ελλάδα και παγκοσμίως δέχονται τεράστιες πιέσεις.

Θα ήταν αφελές να αγνοήσουμε τη δύσκολη πραγματικότητα που έχει διαμορφωθεί για όλους, με τη διαρκή αυξητική πορεία του πληθωρισμού 8% στην Ελλάδα τον Μάρτιο, κοντά στον μέσο όρο της Ευρωζώνης. Η ενεργειακή κρίση έχει επιφέρει μεγάλες αυξήσεις σε σειρά από προϊόντα.

Φυσικά, η εκτίναξη των τιμών δεν είναι ούτε ελληνικό φαινόμενο ούτε αποκλειστικά ελληνικό πρόβλημα. Είναι μια υπαρκτή και πολύ σοβαρή κατάσταση και η ελληνική Κυβέρνηση απαντά με σωρεία διαρκώς ανανεωμένων μέτρων στήριξης για όλους, αλλά κυρίως στους πλέον αδύναμους.

Πρόκειται για μέτρα που συνολικά φθάνουν τα 4 δισεκατομμύρια ευρώ. Το έκτακτο βοήθημα των 200 ευρώ για τους πλέον αδύναμους, η επιδότηση του κόστους του ρεύματος, η επιδότηση των καυσίμων, η επιπλέον στήριξη με ειδικά μέτρα για τους αγρότες, επιστροφή του ειδικού φόρου κατανάλωσης στο πετρέλαιο, επιδότηση 80% της ρήτρας αναπροσαρμογής, μείωση στο 6% του ΦΠΑ για ζωοτροφές, λιπάσματα. Φυσικά συνεχίζονται εντατικοί έλεγχοι για την αισχροκέρδεια και όπως ανακοίνωσε, μεταξύ άλλων, σήμερα ο Υπουργός Ανάπτυξης κ. Γεωργιάδης και τη δημοσιοποίηση των ονομάτων αυτών που αισχροκερδούν και, φυσικά, και τα άλλα πολύ χρήσιμα, όπως είναι η παράταση των εκλογών των επιμελητηρίων μέχρι το τέλος του 2023.

Η Κυβέρνηση εκμεταλλεύεται πλήρως τα δημοσιονομικά περιθώρια που δημιουργήθηκαν από τη συνετή οικονομική πολιτική και την αναπτυξιακή πορεία της χώρας μέχρι τώρα και μάλιστα προχωρά σε κατάθεση συμπληρωματικού προϋπολογισμού, ώστε να καλυφθούν οι έκτακτες και απρόβλεπτες ανάγκες στήριξης του πληθυσμού.

Ο Πρωθυπουργός μας, διεμήνυσε σε όλους τους τόνους ότι η Κυβέρνηση στέκεται δίπλα σε όλους, νοικοκυριά και επιχειρήσεις, προκειμένου να βγούμε κατά το δυνατόν αλώβητοι και από αυτήν την κρίση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Λιούπη.

Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Τσακαλώτος.

Μετά τον λόγο θα πάρει ο Βουλευτής του ΣΥΡΙΖΑ κ. Παπαηλιού και αμέσως μετά ο Κοινοβουλευτικός Εκπρόσωπος της Νέας Δημοκρατίας κ. Θεοχάρης. Και πάει λέγοντας με την αυτή την εναλλαγή.

Ορίστε, κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Μας είπε ο Υπουργός Ανάπτυξης ότι παίρνει έκτακτα μέτρα για έκτακτες καταστάσεις. Του απαντάω: Όπως οι ευρωπαίοι και η ελληνική Κυβέρνηση, αυτοί που παίρνουν έκτακτα μέτρα για έκτακτες καταστάσεις θα έχουν το πρόβλημα ότι πάντα θα συναντούν έκτακτες καταστάσεις. Γιατί αυτό που λείπει στην Ευρώπη και στην Ελλάδα είναι ο σχεδιασμός, η ανάλυση των πραγματικών αιτίων των πολλαπλών κρίσεων που έχουμε, για να μπορούν να αντιμετωπιστούν και με έκτακτα μέτρα, προφανώς, αλλά και με ένα σχεδιασμό.

Το δεύτερο πράγμα που μας είπε ο κ. Γεωργιάδης είναι ότι αυτό το νομοσχέδιο κάνει τη δουλειά των επιχειρήσεων πιο εύκολη και είχε και την καλοσύνη να πει ότι βασίστηκε και στη δουλειά που έγινε προηγουμένως.

Είναι καλό να είναι πιο εύκολη η δουλειά των επιχειρήσεων; Η αλήθεια είναι πως ναι, αλλά. Και θα εξηγήσω τι εννοώ με το «αλλά». Πριν όμως πάω σε αυτό, θα σας καταθέσω δύο πίνακες, που στην αρχή μπορεί να μην φαίνονται ότι έχουν σχέση με το νομοσχέδιο, αλλά ελπίζω μέχρι το τέλος να σας πείσω ότι έχουν. Έχω τα στοιχεία του ΟΟΣΑ για το πραγματικό κατά κεφαλήν διαθέσιμο εισόδημα τα τελευταία δεκατέσσερα χρόνια, από το πρώτο τρίμηνο του 2007 μέχρι το τρίτο τρίμηνο του 2021, δηλαδή μέχρι το τελευταίο τρίμηνο που έχουμε στοιχεία.

Δεν ξέρω εάν φαίνεται καλά αυτός ο πίνακας. Η μαύρη μπάρα είναι το μέτρο σύγκρισης. Δηλαδή, το 2007, που ήταν στο 100%, ποιο ήταν το κατά κεφαλήν διαθέσιμο εισόδημα, πραγματικό εισόδημα, στις χώρες του ΟΟΣΑ. Οι άλλες μπάρες δείχνουν ότι όλες οι ευρωπαϊκές χώρες είναι σε χαμηλότερο ποσοστό από το 100%, δηλαδή έχει μειωθεί το διαθέσιμο εισόδημα. Η Γερμανία είναι παραπάνω από το 100%, αλλά κάτω από το 120% που είναι ο μέσος όρος του ΟΟΣΑ. Αυτός είναι ο μέσος όρος του ΟΟΣΑ, δηλαδή, το 120%.

Τι σημαίνει αυτό; Βγάζουμε τρία συμπεράσματα. Το πρώτο συμπέρασμα είναι ότι η Ευρώπη δεν πάει πολύ καλά. Δηλαδή, αν ακόμα και η Γερμανία, που είναι η πρωτοπόρος χώρα, είναι κάτω από το μέσο όρο του ΟΟΣΑ, καταλαβαίνετε ότι βγαίνει μαθηματικώς ότι υπάρχουν χώρες εκτός ΟΟΣΑ που έχουν πολύ καλύτερες επιδόσεις. Αυτό είναι το πρώτο συμπέρασμα.

Το δεύτερο συμπέρασμα είναι ότι η νότια Ευρώπη δεν πάει πολύ καλά. Εδώ έχω σε άλλη μορφή τον ίδιο πίνακα. Η Ελλάδα είναι η χειρότερη χώρα, εάν δείτε στο διαθέσιμο εισόδημα και μετά ακολουθεί η Ιταλία. Όλες οι χώρες του Νότου είναι πολύ χαμηλά στο διαθέσιμο εισόδημα μετά από το 2007. Άρα η Ευρώπη δεν πάει πολύ καλά και η νότια Ευρώπη δεν πάει πολύ καλά. Έχουμε απόκλιση και όχι σύγκλιση των ευρωπαϊκών οικονομιών.

Το τρίτο συμπέρασμα είναι ότι η Ελλάδα είναι σε πολύ κακή κατάσταση. Και πριν πείτε ότι φταίει το πρώτο εξάμηνο του ΣΥΡΙΖΑ κ.λπ., θέλω να πω ότι και επί ΣΥΡΙΖΑ αυξήθηκε το διαθέσιμο εισόδημα στο διάστημα 2014 - 2019 και μετά η Νέα Δημοκρατία αύξησε το πραγματικό κατά κεφαλήν διαθέσιμο εισόδημα, αλλά αυτά τα στοιχεία είναι πριν από την κρίση.

Γιατί άρχισα έτσι; Γιατί υπάρχει μια στρατηγική στην Ευρωπαϊκή Ένωση εδώ και τριάντα χρόνια που στηρίζεται σε αυτό που λένε οι πολιτικοί αναλυτές και οικονομολόγοι, στην αρνητική ολοκλήρωση και όχι στη θετική ολοκλήρωση.

Τι είναι η αρνητική ολοκλήρωση; Τι ήταν η ιδέα της αρνητικής ολοκλήρωσης; Ήταν ότι θα ενοποιηθούν οι οικονομίες της Ευρώπης βγάζοντας εμπόδια, όπως δασμούς, μη δασμικούς περιορισμούς, περιορισμούς στην κίνηση κεφαλαίων. Δηλαδή, αν βγάλουμε τα εμπόδια από όλες τις οικονομίες για το εμπόριο, για το κεφάλαιο, για τις χρηματοοικονομικές αγορές, αυτό θα δημιουργήσει την ανάπτυξη.

Τι ήταν η θετική ολοκλήρωση; Η θετική ολοκλήρωση ήταν να χτίσουμε, να δημιουργήσουμε ευρωπαϊκούς θεσμούς, για να μπορούμε να υποστηρίξουμε, να «σπρώξουμε» αυτή τη σύγκλιση. Και αυτός είναι ο δρόμος που δεν επέλεξε η Ευρωπαϊκή Ένωση και γι’ αυτό βλέπουμε αυτά τα αποτελέσματα. Τα αποτελέσματα είναι, δηλαδή, ότι και ότι η Ευρώπη δεν πάει πολύ καλά και ότι η Νότια Ευρώπη πάει χειρότερα από τη Βόρεια Ευρώπη και ότι η Ελλάδα είναι στη χειρότερη μοίρα και έχουν να κάνουν με αυτή την επιλογή, την επιλογή δηλαδή ότι η ανάπτυξη θα έρθει -και άρα η ανάπτυξη του πραγματικού διαθέσιμου εισοδήματος-, αφαιρώντας δεσμούς, περιορισμούς προς τις επιχειρήσεις.

Σας είπα στην αρχή ότι χρειάζεται και αυτό και γι’ αυτό το αρχίσαμε εμείς και το ολοκληρώνετε και εσείς, αλλά δεν φτάνει. Και φαίνεται ότι δεν φτάνει. Δεν είχαμε θετική ολοκλήρωση στον τομέα της ενέργειας. Το ανέλυσε και ο εισηγητής μας, ο κ. Σαρακιώτης, με πολύ εύλογο τρόπο. Δεν υπήρχε θετική ολοκλήρωση σε σχέση με μια ενεργειακή πολιτική στο ευρωπαϊκό επίπεδο, εάν όχι για αυτάρκεια, αλλά να μπορεί να υπάρχει σε ευρωπαϊκό επίπεδο μια στρατηγική για όλες τις χώρες. Και μάλιστα, η πρόσβαση της Γερμανίας σε ρωσικό φυσικό αέριο σε χαμηλότερες τιμές ήταν κι αυτό ένα στοιχείο της απόκλισης. Δηλαδή, η Γερμανία επέλεξε να έχει προνομιακή σχέση με το ρωσικό φυσικό αέριο προς όφελος των δικών της μικρομεσαίων επιχειρήσεων, που ήταν και αυτό στοιχείο αυτής της απόκλισης.

Ούτε εσείς, όμως, βάζετε το στοιχείο της θετικής ολοκλήρωσης. Ελευθερώνετε εδώ πέρα κάποιους περιορισμούς για τις επιχειρήσεις, αλλά δεν υπάρχει σχεδιασμός, δεν υπάρχει προγραμματισμός για το πού θα πάνε τα χρήματα του Ταμείου Ανάκαμψης με ένα σχέδιο που θα μπορούσαμε να πιστέψουμε ότι θα αλλάξει το παραγωγικό μοντέλο αυτής της χώρας. Δεν βασιστήκατε στις ανάγκες των μικρομεσαίων επιχειρήσεων και για χρηματοδότηση αλλά και για θεσμούς που θα τους βοηθούσαν να αναπτυχθούν, να φτιάξουν business plan, να μπορούν να έχουν βοήθεια για το μάρκετινγκ, για την έρευνα, για τις νέες αγορές που υπάρχουν και πώς έχεις πρόσβαση σε αυτές τις νέες αγορές. Αυτό χρειάζεται τη συμμετοχή των φορέων των μικρομεσαίων επιχειρήσεων. Χρειάζεται να κάνετε αυτό που έκανε ο Ντράγκι στην Ιταλία, που, πριν καταθέσει το σχέδιο για το Ταμείο Ανάκαμψης, συζήτησε με τους φορείς, με την τοπική αυτοδιοίκηση. Είναι οδηγία της Ευρωπαϊκής Ένωσης να γίνονται αυτά τα πράγματα, κάτι που δεν το κάνατε εσείς, γιατί δεν πιστεύετε στον προγραμματισμό για να αλλάξει αυτό το μοντέλο, πιστεύετε ότι θα αλλάξει με τις δυνάμεις της αγοράς. Και σας έδειξα στην αρχή ποια είναι τα αποτελέσματα στο διαθέσιμο εισόδημα των ανθρώπων, όταν τα αφήνουμε όλα αυτά στις αγορές.

Μας λέει ο κ. Γεωργιάδης -δεν ήσασταν εδώ, κύριε Υφυπουργέ- «όπως και ο κ. Τσακαλώτος, και εγώ κάνω πράγματα εναντίον της ιδεολογίας μου, φυσική ροπή με παρεμβάσεις». Μόνο που το κάνει και με έκτακτα μέτρα για έκτακτες καταστάσεις και δεν το κάνει όπως χρειάζεται. Δηλαδή, αυτό που θα στιγματίσει αυτή την Κυβέρνηση, νομίζω, εάν είναι ένα πράγμα να επιλέξω -και πρέπει να σας πω ότι οι επιλογές είναι μεγάλες και ο ανταγωνισμός είναι μεγάλος για να βρω τι θα ήταν αυτό το ένα πράγμα που θα σας στιγματίσει στη δική σας θητεία- είναι ότι παρ’ όλη την πανδημία, δεν κατανοήσετε τη σημασία του δημοσίου συστήματος υγείας. Δεν το κατανοήσατε. Δεν κατανοείτε αυτό που λένε σχεδόν όλοι -νομίζω ότι δεν υπάρχει διαφορά σε αυτό- οι άνθρωποι της ιατρικής κοινότητας, ότι οι χώρες που πήγαν καλά και θα πάνε καλύτερα σε μελλοντικές πανδημίες, που μας λένε όλοι ότι θα έρθουν, είναι οι χώρες που επένδυσαν στο δημόσιο σύστημα υγείας και ιδιαίτερα στο πρωτοβάθμιο σύστημα υγείας. Δεν το κάνετε, λοιπόν. Αυτό σημαίνει να παίρνεις έκτακτα μέτρα για έκτακτες καταστάσεις, θεωρώντας ότι η κρίση είναι παροδική, ότι θα τελειώσει και μετά δεν θα έχουμε άχρηστες ΜΕΘ, δεν θα έχουμε άχρηστους γιατρούς, δεν θα έχουμε πρωτοβάθμια φροντίδα υγείας και θα μπορούν να συνεχίσουν να πηγαίνουν στον ιδιωτικό γιατρό. Εγώ είχα συνηθίσει να πηγαίνω στον οικογενειακό γιατρό, αλλά όταν ήρθα στην Ελλάδα και όταν είχα κάποιο πρόβλημα, έβρισκα ένα φίλο μου γιατρό και μου έλεγε «πήγαινε σε παθολόγο ή σε γαστρεντερολόγο» κ.λπ..

Δεν είναι σύστημα αυτό, να χρειάζεται να έχεις ένα φίλο να σου πει πού να πας, πόσω μάλλον να χρειάζεται να πας στο νοσοκομείο για πράγματα που προφανώς δεν χρειάζεται ούτε ειδικός γιατρός ούτε κάποιος με τόσο εξειδικευμένη γνώση.

Έκτακτα μέτρα για έκτακτες καταστάσεις σημαίνει ότι συνεχώς θα χρειάζεστε να παίρνετε έκτακτα μέτρα, ακριβώς γιατί δεν αναλύσατε τι σημαίνει αυτή η πενταπλή κρίση, γιατί μέχρι τώρα μιλάγαμε για την κλιματική, οικονομική και υγειονομική κρίση και τώρα προσθέτουμε και την ενεργειακή κρίση και τον απαράδεκτο πόλεμο που ξεκίνησε η Ρωσία πάνω από ένα μήνα πριν.

Σας ρωτάω ως Υπουργείο Ανάπτυξης σε συνεργασία με το Υπουργείο Οικονομικών: Εμείς είχαμε υπολογίσει πριν τον πόλεμο ότι οι ενεργειακές ανατιμήσεις πριν από τον πόλεμο θα κόβανε από τον κατώτατο μισθό περίπου 60 ευρώ, δηλαδή πολύ περισσότερο και από την αύξηση του κατώτατου μισθού που ανακοινώσατε και απ’ αυτό που είχατε πει ότι θα ανακοινώσετε. Τώρα μπορείτε να μου πείτε τους δικούς σας υπολογισμούς με αυτόν τον πληθωρισμό 8%, πόσο θα μειωθεί ο κατώτατος μισθός; Πόσο, δηλαδή, θα έχουμε μια αναστροφή της μικρής βελτίωσης των εποχών σας στο μέσο διαθέσιμο εισόδημα; Στο 2007 ήμασταν στο 100. Στο 2014 το φέρανε οι χρεοκοπίες και τα πρώτα δύο μνημόνια στο 68,7. Εμείς το αυξήσαμε στο 74,9, εσείς στο 79,5 του ποσού του 2007 πριν από την κρίση. Τώρα τι θα γίνει στο κατά κεφαλήν μέσο πραγματικό διαθέσιμο εισόδημα και τι θα γίνει στον κατώτατο μισθό; Ποια θα είναι η πραγματική αξία αυτού σε σχέση με το 2021 και το 2020; Θέλουμε τις δικές σας εκτιμήσεις.

Τελειώνω μ’ αυτό: Πίσω από τα μέσα -γιατί αυτοί είναι μέσοι όροι- που είναι πολύ άσχημα τα νέα ακόμα και με τους μέσους όρους- υπάρχει η διαφοροποίηση και η ανισότητα, που σημαίνει για τη μεγάλη μάζα του πληθυσμού ότι τα πράγματα είναι πολύ χειρότερα. Το ξέρετε ότι είναι πολύ χειρότερα και στο καλάθι της νοικοκυράς των φτωχών νοικοκυριών. Το ξέρετε αυτό, έχετε στοιχεία για το πόσο δύσκολο είναι. Άρα το μεγάλο ζήτημα των εποχών μας, αυτό των ανισοτήτων, δεν αντιμετωπίζεται μ’ έναν κεϋνσιανισμό χωρίς κοινωνικό κράτος, με το να ρίχνεις χρήματα χωρίς να χτίζεις νέους θεσμούς που να προστατεύουν τον κόσμο μακροπρόθεσμα, που να του δίνουν μεγαλύτερη ασφάλεια.

Εμείς φοβόμαστε ότι μπαίνουμε σε μια νέα περίοδο που αυτοί οι δείκτες -που ήδη είναι ανησυχητικοί- θα χειροτερέψουν και αυτό σας λέω ότι δεν αντιμετωπίζεται με τον τρόπο που το αντιμετωπίζετε εσείς ούτε στο ενεργειακό -που δεν είπα πολλά πράγματα ακριβώς γιατί ο κ. Σαρακιώτης ήταν αρκετά αναλυτικός στην αναφορά του για την ενέργεια- ούτε στην υγεία ούτε στην πραγματική οικονομία. Χρειάζεται μια κυβέρνηση που καταλαβαίνει τη σημασία των πέντε κρίσεων, την αλληλεπίδραση ανάμεσα σ’ αυτές τις κρίσεις και που καταλαβαίνει ότι χρειαζόμαστε ένα άλλο παράδειγμα. Το άλλο παράδειγμα είναι μια πιο παρεμβατική πολιτική, μια πολιτική που αντιμετωπίζει τις κοινωνικές ανισότητες ως τη ρίζα του προβλήματος και όχι ως ένα κοινωνικό επίδομα που χρειάζεται εκτάκτως να δοθεί. Αυτό νομίζω ότι είναι εφικτό αν οι προοδευτικές δυνάμεις του κέντρου και της Αριστεράς κατανοήσουν την πίεση που έχει ο κόσμος, που την αισθανόμαστε εμείς και που είμαι σίγουρος ότι την αισθάνονται και το ΜέΡΑ25 και το ΚΚΕ και το ΠΑΣΟΚ.

Χρειάζεται μια μεγάλη αλλαγή παραδείγματος. Δεν μπορείς να προχωρήσεις μόνο αφαιρώντας εμπόδια στην επιχειρηματικότητα. Αυτό το μοντέλο έχει αποτύχει. Αυτό το μοντέλο είναι πίσω από τα στοιχεία που θα καταθέσω. Δεν μπορείς να το αντιμετωπίσεις μόνο με έκτακτα μέτρα για έκτακτες καταστάσεις. Χρειάζεται αλλαγή παραδείγματος.

Νομίζω ότι ο ΣΥΡΙΖΑ ως κορμός μιας εναλλακτικής κυβέρνησης έχει κατανοήσει και το μέγεθος των κρίσεων και την αλληλεπίδραση ανάμεσα σ’ αυτές τις κρίσεις, αλλά πιο πολύ απ’ όλα νομίζω ότι έχει τα στοιχεία μιας εναλλακτικής πολιτικής που δεν θα είναι σωτήρια για όλα τα πράγματα, γιατί θα θέσει τη βάση για μια πιο κοινωνική πολιτική, πιο αναπτυξιακή πολιτική, πιο δίκαιη πολιτική.

Σας ευχαριστώ πολύ.

(Στο σημείο αυτό ο Βουλευτής κ. Ευκλείδης Τσακαλώτος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Γιώργος Παπαηλιού, Βουλευτής του ΣΥΡΙΖΑ και αμέσως μετά ο Κοινοβουλευτικός Εκπρόσωπος της Νέας Δημοκρατίας κ. Θεοχάρης.

Ορίστε, κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο κύριος Υπουργός προανήγγειλε, έκτακτα μέτρα για τις έκτακτες συνθήκες που διανύει η χώρα. Είπε επίσης ότι χρειάζεται άσκηση προληπτικής πολιτικής για την αντιμετώπιση των κρίσεων. Και τα δύο η κρατική παρέμβαση τόνισε, υπογράμμισε ότι δεν περιλαμβάνονται στη φιλελεύθερη φιλοσοφία του, αλλά αναγκάζεται από τα πράγματα να ασκήσει τις σχετικές πολιτικές.

Θα έλεγα, όμως, ότι ενώ η κρίση είναι παρούσα, η ενεργειακή κρίση και η κρίση ακρίβειας και βέβαια προ των πυλών είναι και η επισιτιστική κρίση, τα έκτακτα μέτρα προαναγγέλλονται, δεν λαμβάνονται, ενώ η κοινωνία, τα νοικοκυριά και οι επιχειρήσεις υποφέρουν. Βέβαια, η προληπτική πολιτική που τουλάχιστον σε θεωρητικό επίπεδο χαρακτήρισε αναγκαία, δεν ασκείται εν μέσω κρίσης. Έπρεπε να έχει ασκηθεί προ κρίσης.

Με το υπό κρίση νομοσχέδιο, ενσωματώνονται στην εθνική νομοθεσία κοινοτικές οδηγίες για τα ψηφιακά εργαλεία του τομέα του Εταιρικού Δικαίου που τροποποιήθηκαν μετά από διαπραγμάτευση σε ευρωπαϊκό επίπεδο, στην οποία μετείχε η προηγούμενη κυβέρνηση του ΣΥΡΙΖΑ. Σ’ αυτό το πλαίσιο κωδικοποιούνται οι διατάξεις ΓΕΜΗ και υπηρεσιών μίας στάσης. Η ηλεκτρονική «Υπηρεσία Μίας Στάσης» είναι ένα εργαλείο που σχεδιάστηκε το 2016 και με την υλοποίησή του το 2018 έφερε τη χώρα στην πρώτη θέση μεταξύ των κρατών-μελών της Ευρωπαϊκής Ένωσης στον δείκτη Doing Business όσον αφορά την κατηγορία έναρξης της επιχείρησης.

Σε αυτό το πλαίσιο επισημαίνεται η ανάγκη μέριμνας από το αρμόδιο Υπουργείο για την ποσοτική και ποιοτική επάρκεια των δειγματοληπτικών ελέγχων από τις αρμόδιες υπηρεσίες για όλες τις διαδικασίες. Ο δειγματοληπτικός έλεγχος πρέπει να ασκείται με τέτοιο τρόπο ώστε να επιτυγχάνεται η επαρκής και αποτελεσματική εποπτεία της διαδικασίας. Μόνον έτσι θα υπάρξει άρση των γραφειοκρατικών εμποδίων και επιτάχυνση των διαδικασιών σύστασης εταιρειών επί της ουσίας.

Και βέβαια βάσει αυτών απαιτείται και η επαρκής στελέχωση των αρμοδίων υπηρεσιών. Ειδικά για τους φορείς κοινωνικής και αλληλέγγυας οικονομίας στόχος πρέπει να είναι η ενοποίηση και η απλοποίηση των διαδικασιών και όχι η διόγκωση της γραφειοκρατίας που προκαλείται από την πολυπλοκότητα των ρυθμίσεων.

Όσον αφορά τη ρύθμιση περί διοικητικών κυρώσεων, χρειάζεται ιδιαίτερη προσοχή διότι τυχόν υπέρμετρη αυστηρότητα έναντι των μικρών και μεσαίων επιχειρήσεων με την επιβολή κυρώσεων χιλιάδων ευρώ μπορεί να οδηγήσει σε λουκέτα όταν αυτά και σήμερα αυξάνονται για άλλους λόγους βέβαια. Απαιτείται, λοιπόν, εξορθολογισμός του ύψους των προστίμων και επαναπροσδιορισμός των κατωτάτων ορίων τους, διότι ακόμη και ένα ποσόν ας πούμε 1000 ευρώ είναι εξαιρετικά υψηλό για τις μικρομεσαίες επιχειρήσεις που δεν μπορούν να το αντέξουν ιδίως υπό τις σημερινές συνθήκες.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ)**

Τέλος, η σύσταση διακριτού μητρώου μη εμπορικής οικονομικής δραστηριότητας κινείται προς τη σωστή κατεύθυνση, αφού αφορά τη διόρθωση λάθους της παρούσας Κυβέρνησης σχετικά με την υποχρέωση εγγραφής στο ΓΕΜΗ, και μάλιστα με οικονομική επιβάρυνση, μη εμπορικών ατομικών επιχειρήσεων, αλλά και φυσικών προσώπων που δεν έχουν εμπορική ιδιότητα. Αυτά όσον αφορά συγκεκριμένα το νομοσχέδιο.

Θα ήθελα να κάνω και λίγες γενικότερες παρατηρήσεις για την κατάσταση που βρίσκεται η χώρα, για την κατάσταση της ελληνικής οικονομίας. Η χώρα βρίσκεται εν μέσω μιας πολλαπλής κρίσης με αιχμές την ενεργειακή και την κρίση ακρίβειας που έχουν επηρεάσει τους πολίτες και τις επιχειρήσεις που αδυνατούν να ανταπεξέλθουν στις βασικές ανάγκες τους, αδυνατούν να ζήσουν με αξιοπρέπεια, και να λειτουργήσουν στοιχειωδώς, αδυνατούν να επιβιώσουν. Η Κυβέρνηση κάνει ότι δεν βλέπει αυτή την πραγματικότητα, με συνέπεια να έχει εξαντληθεί η υπομονή των πολιτών.

Οι αρνητικές πρωτιές της Ελλάδας μεταξύ των χωρών της Ευρώπης στην ακρίβεια, αρχής γενομένης από τη χονδρική τιμή ρεύματος, καθώς και η σύγκριση του τι δεν πράττει η ελληνική Κυβέρνηση με το τι πράττουν άλλες ευρωπαϊκές κυβερνήσεις για την αντιμετώπιση της ενεργειακής κρίσης αποδεικνύουν ότι τα αίτια για την ακρίβεια στην ενέργεια είναι ενδογενή, όσο και αν προσπαθεί να το κρύψει η Κυβέρνηση.

Ο ρωσο-ουκρανικός πόλεμος επιβαρύνει την κατάσταση και δυστυχώς βρίσκει την Ελλάδα αδύναμη και ευάλωτη με αποκλειστική ευθύνη της Κυβέρνησης της Νέας Δημοκρατίας του «συστήματος Μητσοτάκη». Η ρήτρα αναπροσαρμογής που εισήχθη προ του πολέμου αποτελεί καίριο πλήγμα για νοικοκυριά και επιχειρήσεις. Ενώ ο πληθωρισμός έχει εκτιναχθεί στο 8% και η ακρίβεια έχει μονιμοποιηθεί λαμβάνοντας εφιαλτικές διαστάσεις, η Κυβέρνηση αρνείται να λάβει ουσιαστικά μέτρα. Αντίθετα έχει επιδεινώσει με τις πολιτικές της την κρίση με τη βίαιη απολιγνιτοποίηση, με την ιδιωτικοποίηση της ΔΕΗ, με την επιδότηση - επιβράβευση της αισχροκέρδιας, με τον διορισμό με παχυλές αμοιβές των γαλάζιων παιδιών της, των golden boys, με την καθήλωση των μισθών και την άρνησή της να μειώσει τον ειδικό φόρο κατανάλωσης στα καύσιμα και τον ΦΠΑ στα τρόφιμα και στα είδη πρώτης ανάγκης και τη μη επιβολή πλαφόν στα τιμολόγια ρεύματος.

Κυρίες και κύριοι συνάδελφοι, η περίοδος που διανύουμε είναι περίοδος οικονομικής κρίσης, θα έλεγα όμως και πολεμικής οικονομίας. Δυστυχώς η Κυβέρνηση σκέφτεται τις τιμές των μετοχών, το αναφέρει εξάλλου συνεχώς, μην τυχόν και πληγούν τα υπερκέρδη των ολίγων ιδιωτών. Γι’ αυτό το μόνο που πράττει γι’ αυτό είναι να επιδοτεί την αισχροκέρδεια, αφήνοντας αλώβητο τον μηχανισμό της. Δίδει ανεπαρκέστατες ενισχύσεις στον καταναλωτή στα νοικοκυριά και στις επιχειρήσεις, ενώ οι αυξήσεις των τιμολογίων, ιδίως του ρεύματος, είναι υπέρογκες.

Γιατί αλήθεια δεν ακουμπάει τα υπερκέρδη των παρόχων ενέργειας; Τι περιμένει να βγάλουν; Και άλλα τόσα και περισσότερα για το επόμενο χρονικό διάστημα; Να γονατίσουν τα νοικοκυριά, οι επιχειρήσεις, το σύνολο της οικονομίας και της κοινωνίας; Απαιτούνται αμέσως μέτρα ρύθμισης της αγοράς ενέργειας και επιβολής πλαφόν στις τιμές, μέτρα ελάφρυνσης των φορολογικών υποχρεώσεων στην ενέργεια και στα τρόφιμα, καθώς και στήριξη του διαθέσιμου εισοδήματος.

Κυρίες και κύριοι συνάδελφοι, ενώ, λοιπόν, τα νοικοκυριά και οι επιχειρήσεις υποφέρουν και χειμάζονται, η Κυβέρνησή σας ούτε κατά την πρόσφατη σύνοδο κορυφής τόλμησε έστω να συρθεί πίσω από τις κυβερνήσεις της Ισπανίας και της Πορτογαλίας, οι οποίες πέτυχαν ευνοϊκές εξαιρέσεις για τις χώρες τους. Δυστυχώς η εξάρτηση της Κυβέρνησης, η εξάρτηση του «συστήματος Μητσοτάκη» από τα μεγάλα συμφέροντα είναι πλήρης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε συνάδελφε.

Το λόγο τώρα έχει ο κ. Θεοχάρης, Κοινοβουλευτικός Εκπρόσωπος της Νέας Δημοκρατίας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πάρα πολύ, κυρία Πρόεδρε.

Κυρίες και κύριοι συνάδελφοι, θέλω να ξεκινήσω εκφράζοντας τρία συναισθήματα. Αποτροπιασμός. Τον αποτροπιασμό μας με τις εικόνες επιβεβαιωμένες πια και από δορυφορικές λήψεις ημερών, εικόνες φρίκης από τη Μπούτσα. Αποφασιστικότητα. Αποφασιστικότητα ώστε να πιέσουμε και εμείς, ώστε να εξετάσουν σε βάθος οι αρμόδιοι φορείς και τα δικαστήρια τα εγκλήματα αυτά και να λογοδοτήσουν οι υπεύθυνοι. Και τέλος ελπίδα. Ελπίδα πως δεν θα ακολουθήσουν και άλλες τέτοιες εικόνες, καθώς ολοκληρώνεται η αποχώρηση των στρατευμάτων από το Κίεβο, αλλά και μετά από το Κίεβο βορειότερα από το Τσερνίκοφ και πιο ανατολικά από το Σούμι.

Θα συνεχίσω σχολιάζοντας τις τρεις ανακοινώσεις που μόλις ακούσαμε από τον Υπουργό Ανάπτυξης. Επιτρέψτε μου τρία λόγια. Η παράταση της θητείας των επιμελητηρίων, το πλαφόν στα ενοίκια για τις επαγγελματικές μισθώσεις, ώστε να μην περάσουν τελικά αυτές οι αυξήσεις και στους καταναλωτές, αλλά και να μειωθεί η όποια πίεση στις επιχειρήσεις για να μπορέσουν να ανταποκριθούν είναι κατά την άποψή μου αυτονόητες διατάξεις που δεν νοείται να μην υποστηριχθούν από όλες τις πλευρές του Κοινοβουλίου.

Όμως είναι πάρα πολύ σημαντική και η διάταξη την οποία φέρνει τις επόμενες ημέρες ο Υπουργός Ανάπτυξης και το Υπουργείο και η Κυβέρνηση σύσσωμη για τη δημοσίευση των ονομάτων των επιχειρήσεων οι οποίες κάνουν αυτή την εποχή αισχροκέρδεια. Δεν νοείται να μην στηρίξει -κατά την άποψή μου- ο ΣΥΡΙΖΑ τουλάχιστον αυτή τη διάταξη για δύο λόγους. Ο πρώτος είναι ότι έχει κάνει σημαία του το ζήτημα της αισχροκέρδειας. Η αισχροκέρδεια έχει γίνει η κεντρική πολιτική αντιπαράθεση.

Ακούσαμε προηγουμένως από τον συνάδελφο ότι η Κυβέρνησή μας δεν κάνει τίποτα για την αισχροκέρδεια. Εις μάτην βέβαια που έδωσε στοιχεία ο Υπουργός και είπε ότι η μείωση του βαρελιού πέρασε μέσα σε μια μέρα στην τελική βενζίνη που πληρώνει ο καταναλωτής, απόδειξη ότι οι υπηρεσίες του Υπουργείου λειτουργούν. Εις μάτην των ανακοινώσεων του Πρωθυπουργού ότι τα υπερκέρδη, τα λεγόμενα «windfall profits» τα οποία έχουν οι εταιρείες ενέργειας και στη χώρα μας, θα φορολογηθούν με το μεγάλο ποσοστό του 90% και αυτό θα γίνει άμεσα μόλις αυτά υπολογιστούν από την αρμόδια αρχή.

Συνεπώς η αισχροκέρδεια, η οποία είναι η κεντρική σας πολιτική αιχμή, δεν μπορεί -αν την πιστεύετε, κύριε Τσακαλώτε- να σας επιτρέψει να μην στηρίξετε αυτή τη διάταξη, ώστε να πάμε σύσσωμοι να την υποστηρίξουμε και στον ελληνικό λαό ο οποίος την περιμένει. Το τελευταίο διάστημα κινούμουν στον Νότιο Τομέα στην περιφέρεια και όλοι με ρωτούσαν: «Τι έγινε; Γιατί δεν λέτε το πρόστιμο αυτό, το μεγάλο που βάλατε -και μπράβο- σε ποιον το κάνατε»;

Αν, λοιπόν, πράγματι, πιστεύετε στην αισχροκέρδεια θα πρέπει να την υποστηρίξετε. Κατά την άποψή μου βέβαια, η αισχροκέρδεια δεν είναι η αληθινή αντιπολιτευτική σκέψη σας διότι στην πραγματικότητα έχει αντικαταστήσει απλώς τις γερμανικές αποζημιώσεις.

Ο ΣΥΡΙΖΑ με μεγάλο κόστος για τον ελληνικό λαό και με τη δική σας συμβολική αλλαγή, κύριε Τσακαλώτε, στο Υπουργείο Οικονομικών από τον κ. Βαρουφάκη, έκανε -όταν ήταν στην κυβέρνηση- μια μεγάλη στροφή προς τον ρεαλισμό. Βλέπουμε αυτή ως Αντιπολίτευση να την παίρνετε όλη πίσω και να ξαναγυρίζετε στο 2014.

Το 2014 μας λέγατε ότι με τις γερμανικές αποζημιώσεις θα παίρναμε το χρυσό της Bundesbank, θα τον φέρναμε, θα τον κόβαμε κομματάκια, θα τον μοιράζαμε στον λαό και μετά θα παίρναμε όλα αυτά τα μέτρα πίσω με ένα νόμο και ένα άρθρο. Μετά είχαμε βέβαια τις γνωστές αυταπάτες. Τώρα μας λέτε ότι θα βρούμε τα θησαυροφυλάκια της «ΜΟΤΟΡ ΟΪΛ», της «ΕΛΠΕΝ», της ΔΕΗ.

Δεν ξέρω ποιες επιχειρήσεις έχετε στο μυαλό σας. Ενδεχομένως από τους φούρνους που αυξάνουν το ψωμί, από τα βενζινάδικα που αυξάνουν την τιμή της βενζίνης από οποιεσδήποτε άλλες επιχειρήσεις. Δεν μπορώ να φανταστώ τι ακριβώς σκέφτεστε. Θα μοιράσουμε όλα αυτά τα λεφτά και θα ζούμε όλοι ζωή χαρισάμενη. Πάλι αυταπάτες θα έχουμε φυσικά αν ποτέ -ω μη γένοιτο!- κληθείτε να κυβερνήσετε.

Συνεπώς περιμένουμε τη στήριξη και από εσάς. Ελπίζω να μην υπάρχει αυτή η σύγχυση που υπήρχε με τον ΕΝΦΙΑ. Στήριζε τη μείωση του ΕΝΦΙΑ ο πρώην Πρωθυπουργός, ο κ. Τσίπρας και δεν το στήριξε τελικά το κόμμα του, ο ΣΥΡΙΖΑ.

Θέλω να πω δυο λόγια για όσα πολύ ενδιαφέροντα είπε ο κ. Τσακαλώτος κατά τη διάρκεια της ομιλίας του. Νομίζω ότι είναι πολύ σημαντικά. Σας ευχαριστώ δημόσια από αυτό το Βήμα, κύριε Τσακαλώτε, γιατί αμέσως μόλις τελειώσατε την ομιλία σας είχατε την καλοσύνη να μου δώσετε αυτά τα ενδιαφέροντα γραφήματα.

Ένα σχόλιο γι’ αυτό το γράφημα. Κατ’ αρχάς είναι προφανές ότι είναι πολύ σημαντικό να παρακολουθούμε τέτοιου είδους γραφήματα γιατί μας δίνουν ουσιώδεις πληροφορίες για την πορεία της οικονομίας. Από την άλλη, ένα γράφημα ποτέ δεν μπορεί να αποτυπώσει μια κατάσταση με τον τρόπο που θα έπρεπε να την αποτυπώσει. Για παράδειγμα, εδώ στο πρώτο στάδιο από το 2007 μέχρι και τις αρχές του 2010 βλέπουμε ότι η Ελλάδα είναι η καλύτερη χώρα από όλες τις υπόλοιπες. Αυτό δεν σημαίνει ότι η οικονομία της ήταν στην καλύτερη κατάσταση. Είναι προφανές. Αμέσως μετά επήλθε μια κατάρρευση.

Συνεπώς, μπορεί να πάμε καλά σε ένα τέτοιο γράφημα και να μην πηγαίνουμε καλά συνολικότερα. Αποτυπώνεται φυσικά εδώ γλαφυρά όλη η κατάσταση της κρίσης με την μεγάλη πτώση αμέσως μετά. Βλέπουμε μια μικρή αύξηση κατά τη δική σας διακυβέρνηση, όπως το είπατε και μάλλον μία επιτάχυνση της αύξησης επί Νέας Δημοκρατίας, και μάλιστα και μέσα στην κρίση.

Έχετε στοιχεία μέχρι τον Μάρτιο του 2021. Συνεπώς, βλέπουμε ότι και μέσα στην κρίση το διαθέσιμο εισόδημα αυξήθηκε σημαντικά. Με αυτό το διαθέσιμο εισόδημα και τα μέτρα, τα οποία παίρνουμε για τη στήριξη των εισοδημάτων κατά τη διάρκεια της κρίσης, πιστεύουμε ότι θα αντιμετωπίσουμε επαρκώς, χωρίς να εξαλείψουμε, το πρόβλημα το οποίο βιώνει πάρα πολύς κόσμος. Θυμίζω ότι έχουμε ξεκινήσει τη στήριξη από τον Σεπτέμβριο. Πολύ νωρίς. Είμαστε η δεύτερη χώρα στην Ευρώπη που πήρε μέτρα. Προχωρήσαμε και σε αυτό, παρά την άδικη κριτική που ακούμε ότι καθυστερήσαμε.

Να έρθω στο δεύτερο σημείο, που έχει σχέση με την αρνητική ολοκλήρωση και τη θετική ολοκλήρωση, στην οποία αναφερθήκατε πολύ καίρια, κύριε Τσακαλώτε. Η κατάσταση δεν είναι άσπρο-μαύρο, όπως λέτε σε μια προσπάθεια να την εξηγήσετε. Αυτή την αίσθηση έχω. Η Ευρωπαϊκή Ένωση δεν κινείται μόνο προς την αρνητική ολοκλήρωση αλλά κινείται συγχρόνως και προς την αρνητική ολοκλήρωση μεταξύ των συνόρων της και προς τη θετική ολοκλήρωση μέσω της εναρμόνισης των πρακτικών εντός της κάθε μίας χώρας.

Για παράδειγμα, η FRONTEX είναι μια διαδικασία θετικής ολοκλήρωσης. Είναι μια κοινή ομάδα η οποία φυλάσσει τα σύνορα της Ευρώπης και σιγά-σιγά αναλαμβάνει όλο και περισσότερες αρμοδιότητες. Προφανώς θεσμοί όπως η Eurostat, οι κοινές διαδικασίες, η ΕΛΣΤΑΤ και οι υπόλοιπες στατιστικές αρχές να έχουν κοινές μεθοδολογίες. Είναι διαδικασίες θετικής ολοκλήρωσης. Ο ESM, για παράδειγμα. Μπορούμε να φανταστούμε πολλά παραδείγματα. Αλλά και στην ενέργεια, όλα αυτά τα χρόνια το λεγόμενο target model, ένα μοντέλο, στο οποίο εσείς αντιστεκόσασταν, είναι ένα μοντέλο θετικής ολοκλήρωσης της ενεργειακής αγοράς της Ευρώπης. Είναι ένα μοντέλο ακριβώς προς αυτή την κατεύθυνση που εννοείτε.

Είναι προφανές ότι η αρνητική ολοκλήρωση είναι πολύ πιο εύκολη. Γιατί το να εμπιστευτούμε η μία χώρα τις αρχές της άλλης χώρας, χωρίς να αλλάξουμε τίποτα εσωτερικά, δεν είναι πολύ δύσκολο ως διαδικασία και περνάει πιο εύκολα στο Κοινοβούλιο. Το να αλλάξουμε εμείς τις διαδικασίες μας και να πάρουμε το αρχείο του ΓΕΜΗ από το Υπουργείο Εμπορίου και να το βάλουμε στα επιμελητήρια, επειδή το λέει μια κοινοτική οδηγία, είναι και αυτό θετική ολοκλήρωση. Είναι προφανές ότι συναντάει περισσότερες αντιστάσεις και είναι πολύ πιο δύσκολο. Άρα συμφωνούμε ότι χρειάζονται και τα δύο. Θέλω να πιστεύω ότι μπορούμε να το αφήσουμε εκεί και θα προσπαθήσουμε όλοι μας να κινηθούμε σ’ αυτή την κατεύθυνση.

Εξάλλου όταν ο Πρόεδρος Μακρόν και ο Πρωθυπουργός μας Κυριάκος Μητσοτάκης μιλούσαν πρώτοι από όλους για τη στρατηγική αυτονομία της Ευρώπης, την κατ’ εξοχήν θετική ολοκλήρωση και τώρα πια είναι στο κέντρο των ευρωπαϊκών πολιτικών για την άμυνα, την ενέργεια και την επισιτιστική αυτονομία, νομίζω ότι εκεί μιλάμε γι’ αυτά τα ζητήματα.

Μιλήσατε για ένα θέμα ακόμα που έχει σχέση με τα έκτακτα μέτρα και τις αγορές. Η Κυβέρνηση της Νέας Δημοκρατίας, ο ίδιος ο Πρωθυπουργός Κυριάκος Μητσοτάκης, δεν έχει κανέναν φετιχισμό των αγορών. Όταν δεν λειτουργούν πρέπει το κράτος να παρεμβαίνει. Αυτή είναι η έννοια της πρότασής μας για το πλαφόν στις τιμές του φυσικού αερίου στο Χρηματιστήριο της Ολλανδίας. Είναι μια πρόταση που δεν είμαι σίγουρος ότι τη στηρίζετε. Ελπίζω να τη στηρίζετε. Σιγά-σιγά έχω την αίσθηση ότι αρχίζουν και οι χώρες του Βορρά που είχαν αντιρρήσεις να τη δέχονται. Έτσι τουλάχιστον διαβάζουμε.

Άρα το να παίρνεις έκτακτα μέτρα σε έκτακτες καταστάσεις είναι η σωστή στρατηγική. Είναι μια ασφάλεια, για να εξασφαλίζεις την ικανότητά σου να αντεπεξέλθεις και τον καλό καιρό και τις έκτακτες στιγμές. Εξάλλου έχουμε μια Κυβέρνηση η οποία έχει υλοποιήσει το μεγαλύτερο πρόγραμμα κεϋνσιανής επεκτατικής πολιτικής που έχει δει ποτέ η χώρα. Και ξέρετε ότι η επεκτατική αυτή πολιτική, όταν οι καιροί αλλάζουν και γίνονται καλοί, πρέπει και να μαζευτεί. Ελπίζω να στηρίξετε όχι μόνο την επέκταση αλλά και το μάζεμα.

Είπατε και για το ΕΣΥ που δεν το πιστέψαμε. Είμαστε η Κυβέρνηση η οποία υλοποίησε περισσότερες προσλήψεις από την κυβέρνησή σας μέσα σε δυόμισι χρόνια. Προφανώς έπρεπε να γίνει αυτό, διότι είχαμε τις έκτακτες καταστάσεις και την πανδημία. Στηρίζουμε το ΕΣΥ εκτάκτως και ad hoc όταν έχουμε μια κρίση σαν την πανδημική κρίση και θα συνεχίσουμε να το στηρίζουμε και να το υποστηρίζουμε με καίριες συστημικές παρεμβάσεις, με βελτιώσεις σε πολλαπλά επίπεδα. Εκεί θα δούμε ποιος πραγματικά στηρίζει το ΕΣΥ και την υγεία του ελληνικού λαού.

Κλείνω με δυο λόγια, κυρία Πρόεδρε.

Η Κυβέρνηση κλήθηκε να αντιμετωπίσει πολλαπλές κρίσεις με αποτελέσματα που είναι άνω του μέσου όρου, τώρα και με την ακρίβεια. Να ξέρετε ότι αντιμετωπίσαμε άνω του μέσου όρου αυτές τις πολλαπλές κρίσεις, γιατί πάντοτε είχαμε μπροστά μας δεδομένα. Ακούγαμε τους ειδικούς και είχαμε πάντοτε καθαρές θέσεις και καθαρό μήνυμα σε αυτόν τον πόλεμο, στην πανδημία, παντού.

Η απόφαση της Κυβέρνησης είναι να εξαντλήσει και το τελευταίο διαθέσιμο ευρώ για να στηρίξει τους πολίτες, ισορροπώντας όμως πάντοτε σε δύο βασικές αρχές: αφ’ ενός με στοχευμένες παρεμβάσεις, που αποδίδουν το μέγιστο δυνατό στους οικονομικά αδύναμους και αφ’ ετέρου σεβασμό στα δημοσιονομικά όρια, που ορίζουν οι ανάγκες της οικονομίας, καθώς αυτή βγαίνει στις αγορές και δεν μπορεί πια να στηρίζεται στις γνωστές δυνάμεις των υπολοίπων χωρών.

Κληθήκαμε, εκτός από την αντιμετώπιση των κρίσεων, να φέρουμε και τη χώρα στην κανονικότητα. Και μόλις χθες ολοκληρώθηκε η αποπληρωμή του Διεθνούς Νομισματικού Ταμείου, κλείνοντας συμβολικά μια εκκρεμότητα που ξεκίνησε τον Μάρτιο του 2010.

(Χειροκροτήματα από την πτέρυγα της Νέας Δημοκρατίας)

Πραγματικά, το επισήμανε και χθες ο Υπουργός Οικονομικών κ. Σταϊκούρας, δεν είναι απλώς μια πολύ θετική εξέλιξη αλλά είναι απόρροια της αποτελεσματικής οικονομικής πολιτικής που ασκεί η σημερινή Κυβέρνηση και που θα συνεχίσει να ασκεί χάρη και προς όφελος του ελληνικού λαού. Έτσι έχουμε και τις δυνατότητες να στηρίζουμε τον κόσμο, όπως έχουμε κάνει από τον Σεπτέμβριο και αδιάλειπτα όλους αυτούς τους μήνες. Μιλάω για την ακρίβεια, διότι και πριν υποστηρίζαμε εν μέσω πανδημίας.

Και, τέλος, κληθήκαμε να κάνουμε μεγάλες μεταρρυθμίσεις και στην παιδεία και στην εργασία και στο ψηφιακό κράτος. Μόνο η πτώση της ανεργίας κάτω από το 12%, νούμερο που είχαμε να δούμε από τον Μάρτιο του 2010, η πτώση κατά εννέα μονάδες της ανεργίας των νέων, είναι δείγμα της αποτελεσματικότητας αυτών των φιλοεπενδυτικών πολιτικών.

Και κληθήκαμε -και κλείνω με αυτό- να κάνουμε και μικρές παρεμβάσεις, πάντοτε φιλοεπενδυτικές. Στηρίξαμε όλες τις επενδύσεις, στηρίξαμε τον τουρισμό και καταφέραμε αυτά που καταφέραμε.

Ενσωματώνουμε σήμερα μια οδηγία που είναι του 2019. Εγώ βρήκα ενσωματώσεις και κυρώσεις του 2014 -από την προηγούμενη κυβέρνηση της Νέας Δημοκρατίας- και έφερα εδώ στη Βουλή. Βλέπουμε ότι αυτές οι εκκρεμότητες τελειώνουν.

Και η σημερινή εκκρεμότητα είναι μια στήριξη της επιχειρηματικότητας, διότι συνεχίζει και στο ΓΕΜΗ την ψηφιακή επανάσταση. Άπαξ υποβολή στοιχείων, μια μεγάλη αρχή -τη βλέπουμε κι εδώ σήμερα- μια ταυτότητα ξεκάθαρη, ευρωπαϊκή ταυτότητα -και αυτή μια θετική ολοκλήρωση- ώστε να έχουμε κοινή ταυτότητα για τις επιχειρήσεις. Το κράτος επικοινωνεί και όχι ο πολίτης με το κράτος. Το είδατε με τα SMS στο ραντεβού, όπου το κράτος τα έκλεινε αυτόματα και τα έστελνε στους πολίτες και όχι το ανάποδο. Πληρότητα των δεδομένων. Βλέπετε ότι κλείνουν οι τρύπες, όλες οι επιχειρήσεις μέσα στα μητρώα. Νέα μητρώα δημιουργούνται. Σαφήνεια των κανόνων και πληρότητα, που περιγράφονται αναλυτικά οι διαδικασίες στα νομικά πρόσωπα που καλύπτουν το πεδίο εφαρμογής και η απλοποίηση με τις διαδικασίες, όπως, για παράδειγμα, οι συστατικές ή οι δηλωτικές πράξεις, οι οποίες μπορούν να απλοποιήσουν τη διαδικασία.

Συνεπώς κυρίες και κύριοι συνάδελφοι, εμείς θα συνεχίσουμε αταλάντευτοι στον μετασχηματισμό της χώρας, στην ενδυνάμωση, τη θωράκιση και τη στήριξη όλων των πολιτών. Και γι’ αυτούς τους λόγους, να είστε σίγουροι πως θα μας εμπιστευθεί και πάλι ο ελληνικός λαός στο τέλος αυτής της τετραετίας.

Εξάλλου, αυτό αποδεικνύεται από τη γλώσσα του σώματος, που την είδαμε και προηγουμένως από τον κ. Σαρακιώτη. Τρέμει το φιλοκάρδι κάθε Βουλευτή του ΣΥΡΙΖΑ, που ανεβαίνει στο Βήμα και ζητάει εκλογές εδώ και τώρα, μήπως αποδεχτούμε αυτή την πρόταση!

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο τώρα εκ μέρους του ΜέΡΑ25 έχει η κ. Απατζίδη.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, το υπό συζήτηση νομοσχέδιο προβλέπει μια διευκόλυνση και απλούστευση στις διαδικασίες προκειμένου να αντιμετωπιστεί η γραφειοκρατία.

Πιο συγκεκριμένα, θεσπίζει την ίδρυση μητρώων και υπομητρώων, στόχος του είναι, βεβαίως, η βελτίωση του επιχειρηματικού περιβάλλοντος, η μεγαλύτερη αξιοποίηση ψηφιακών εργαλείων και η ευκολότερη έναρξη οικονομικής δραστηριότητας μέσω της σύστασης εταιρείας ή της εγκατάστασης υποκαταστήματος. Προβλέπει, επίσης, ευχερέστερη προσβασιμότητα στην πληροφορία για επιχειρήσεις.

Το πρώτο μέρος του νόμου θίγει το ζήτημα της «Υπηρεσίας Μιας Στάσης», δηλαδή του σημείου όπου προσφέρονται πολλές υπηρεσίες μαζί, είτε σε φυσικό είτε σε ψηφιακό χώρο. Οι «Υπηρεσίες Μιας Στάσης» διευκολύνουν τις επιχειρήσεις να ολοκληρώνουν ταχύτερα τις ενέργειες που χρειάζονται για μια αναγκαία δραστηριότητα όπως, λόγου χάριν, το άνοιγμα ενός καταστήματος.

Πρέπει, βεβαίως, να επισημάνουμε ότι για τις διευκολύνσεις αυτές χρειάστηκε οδηγία της Ευρωπαϊκής Ένωσης και αυτό μετά από πάνω από δέκα χρόνια, όπου το μνημονιακό τόξο εδώ πέρα παρέδιδε τη χώρα μας στην οικονομική καταστροφή. Επομένως θέλω να έχουμε εδώ μέσα και μια αίσθηση της πραγματικότητας. Είναι ντροπή να παρουσιάζεται ως επιτυχία κάτι το οποίο θα έπρεπε να είναι αυτονόητο, αλλά μεγαλύτερη ντροπή είναι να παρουσιάζεται ως επιτυχία η νεοφιλελεύθερη ιδεοληψία της παρούσας Κυβέρνησης ότι, δήθεν, αρκεί η καταπολέμηση μιας γραφειοκρατίας για να έχουμε ανάπτυξη. Την ίδια στιγμή που οι μνημονιακές πολιτικές, που εφάρμοσε όλο το μνημονιακό τόξο, είτε αφορά τη Νέα Δημοκρατία είτε τον ΣΥΡΙΖΑ, είναι υπεύθυνες για τη φυγή των επενδύσεων από τη χώρα μας.

Τα κόμματα του μνημονιακού τόξου επαίρονται συνεχώς ότι έχουν καταφέρει νίκες εναντίον της γραφειοκρατίας, οι οποίες -λέει- θα φέρουν επενδύσεις. Μόνο ο κ. Άδωνις Γεωργιάδης έχει καταφέρει κι έχει φέρει πέντε αντίστοιχα νομοσχέδια πάνω σε αυτό το ζήτημα. Μόνο που το να επαίρεσαι συνεχώς ότι έχεις νικήσει τη γραφειοκρατία και θα έρθουν οι επενδύσεις, οι οποίες, όμως, τελικά δεν έρχονται, τι σημαίνει; Μοιάζει με μια γνωστή περίπτωση ανθρώπων που λένε συνεχώς ότι κάνουν δίαιτα, το οποίο σημαίνει ότι καμμία δίαιτα που κάνανε δεν ήταν πετυχημένη. Κάπως έτσι και το να διαφημίζετε εσείς, συνεχώς, ότι νικάτε τη γραφειοκρατία -όπως κάνουν τα κόμματα όλου του μνημονιακού τόξου- σημαίνει ότι δεν έχουν έρθει επενδύσεις.

Επομένως χρειάζεται να τελειώνουμε με όλο αυτό το ζήτημα της γραφειοκρατίας -όπως σωστά θίγετε αυτό το ζήτημα- και να δικαιολογείτε συνεχόμενα, όλοι σας, τις αποτυχίες που είχατε λόγω των μνημονιακών επιλογών σας.

Και η αλήθεια είναι ότι ως επιχειρηματικότητα, κύριοι της Κυβέρνησης, εννοείτε αφ’ ενός το καναλιζάρισμα των αγορών και αφ’ ετέρου τον στραγγαλισμό των μικρομεσαίων επιχειρήσεων; Δηλαδή τη δημιουργία ευκαιριών πλουτισμού για τις μεγάλες επιχειρήσεις, που θα λάβουν -λέει- νέα δάνεια από το σχέδιο ανάκαμψης. Όμως, πώς θα έρθουν αυτά τα δάνεια σε αυτούς τους ανθρώπους; Το δημόσιο αποσύρεται σε λειτουργία συμβούλου και κανονιστικής αρχής αντί για παρόχου, ενώ το σύνολο, δηλαδή της δανειακής στήριξης, πηγαίνει στην αιμοδότηση μόνο των ιδιωτικών επενδύσεων μεγάλων επιχειρήσεων της χώρας σε βάρος, πάλι, των μικρομεσαίων. Είναι γνωστά, δηλαδή, τα τερτίπια τα οποία γίνονται. Τα δάνεια χορηγούνται με όρους αγοράς, τη στιγμή που η μεγάλη πλειονότητα των μικρομεσαίων επιχειρήσεων -περί τις οκτακόσιες χιλιάδες, για να λέμε συγκεκριμένα πράγματα- δεν έχει τα στοιχεία που συνθέτουν το τραπεζικό προφίλ. Οπότε, ο δανεισμός αυτής της χώρας αυξάνεται, για να κατευθύνει τα χρήματα σε ποιους άλλους; Στους λίγους ολιγάρχες.

Η όλη σας πολιτική είναι μια ταφόπλακα για τις μικρομεσαίες επιχειρήσεις. Τα δάνεια, δηλαδή, από το ταμείο ανάκαμψης θα χορηγούνται στις μικρομεσαίες επιχειρήσεις, πώς όμως; Μόνο με την προώθηση της συγχώνευσης, όπως είχε επικαλεστεί ο κ. Γεωργιάδης. Πρακτικά, δηλαδή, τι θα σημαίνει αυτό; Εξαγορά των μικρομεσαίων επιχειρήσεων από τις μεγαλύτερες επιχειρήσεις. Αυτό είναι το νόημα, δηλαδή, της τραπεζικής αξιολόγησης, ώστε να δανειοδοτηθεί μια επιχείρηση από το Ταμείο Ανάκαμψης και Ανθεκτικότητας. Στην Ελλάδα, όμως, έχουμε επτακόσιες χιλιάδες επιχειρήσεις, εκ των οποίων οι τριάντα χιλιάδες κρίνονται πιστοληπτικά ικανές. Το συμπέρασμα είναι ότι η μεγάλη πλειονότητα των μικρομεσαίων επιχειρήσεων δεν θα λαμβάνει ποτέ ξανά χρηματοδότηση.

Κυρίες και κύριοι συνάδελφοι, πρέπει να καταλάβουμε ότι η επιχειρηματικότητα στην Ελλάδα δεν θα έρθει μόνο με την καταπολέμηση της γραφειοκρατίας -πρόβλημα, βέβαια, υπαρκτό, το οποίο όντως χρειάζεται λύσεις και διευκολύνσεις- ούτε με τη ρητορική που παρουσιάζετε την καταπολέμηση της γραφειοκρατίας ως πανάκεια.

Για ποια επιχειρηματικότητα, δηλαδή, μιλάμε εδώ μέσα, σε αυτές τις συνθήκες πρωτάκουστης ακρίβειας, όπου έχουμε την εκτόξευση των τιμών του ρεύματος και γενικότερα των βασικών αγαθών; Τι γίνεται με αυτό το θέμα, με το ρεύμα; Τέσσερις ολιγάρχες αυτή τη στιγμή, μαζί με την ιδιωτικοποιημένη ΔΕΗ, καθορίζουν μόνοι τους τις τιμές χονδρικής, πόσω μάλλον και της λιανικής. Αυτό δεν είναι καν οικονομία της αγοράς. Είναι καρτέλ. Είναι καφενείο τεσσάρων ολιγαρχών, οι οποίοι ρυθμίζουν τις τιμές μεταξύ τους. Και γι’ αυτό το πρώτο που πρέπει -νομίζω- να γίνει, για να σωθούν και οι επιχειρήσεις και τα νοικοκυριά, είναι η κατάργηση του ψευδοχρηματιστηρίου ενέργειας που θέσπισε ο ΣΥΡΙΖΑ το 2018. Για να υπάρξει επιτέλους υγιής επιχειρηματικότητα σε αυτή τη χώρα, για να σωθούν οι επιχειρήσεις, να σωθούν οι άνθρωποι, να μην υπάρχει φυγή νέων. Και, μάλιστα, για να σωθούν οι μικρομεσαίες, που πραγματικά -ειδικά στην περιφέρειά μου- κινδυνεύουν πάρα πολύ να αφανιστούν.

Εμείς, ως ΜέΡΑ25, μπορώ να σας πω ότι έχουμε προτείνει πάμπολλες φορές μέσα από αυτό το Βήμα -ή από οπουδήποτε αλλού έχουμε την ευκαιρία- να γίνει κούρεμα των φορολογικών και των ασφαλιστικών υποχρεώσεων, αντί για τις αναστολές, αλλά και να μην επωμίζονται το κόστος του myDATA.

Οι μικρομεσαίες επιχειρήσεις αποτελούν τη ραχοκοκαλιά της ελληνικής οικονομίας και δεν νοείται επιχειρηματικότητα -νομίζω- χωρίς αυτές, γι’ αυτό και αποτελούν τη βασική επιλογή για την επιχειρηματική δραστηριότητα στη χώρα μας σε ποσοστά πολύ μεγαλύτερα από τις υπόλοιπες της Ευρωπαϊκής Ένωσης και τον βασικό εργοδότη με τεράστια περιθώρια ευελιξίας και περαιτέρω επέκτασης απασχόλησης.

Πρέπει, λοιπόν, να κάνουμε όλα αυτά τα απολύτως αναγκαία για να σωθούν οι επιχειρήσεις μας και, μάλιστα, οι μικρομεσαίες που κινδυνεύουν όπως είπα και προηγουμένως με άμεσο αφανισμό και ταυτόχρονα να πολεμήσουμε για τη γραφειοκρατία και ό,τι άλλο χρειάζεται.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κυρία συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΜέΡΑ25 κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, να θυμόμαστε λίγο όλοι, όλες και όλα ποιο είναι το κύριο ζήτημα αυτή τη στιγμή στην κοινωνία μας. Είναι δύο πράγματα: ότι συνεχίζουμε να έχουμε πάνω από πενήντα απώλειες ζωής στα νοσοκομεία μας από τον κορωνοϊό. Η Κυβέρνηση τρία χρόνια μετά δεν μπόρεσε, δεν μπορεί και δεν θέλει να αντιμετωπίσει αυτές τις απώλειες. Είμαστε η πρώτη χώρα σε νεκρούς ανά εκατομμύριο. Ταυτόχρονα κλείνουν μαζικά οι επιχειρήσεις μας, λόγω της ακρίβειας και της κρίσης με τα χιλιάδες πρόσωπα που φέρνουν οι πολιτικές σας. Δύο τεράστια ζητήματα και εδώ συζητάμε το πώς ο κ. Γεωργιάδης για πέμπτη φορά νίκησε το τέρας της γραφειοκρατίας. Το ίδιο τέρας πέντε φορές, με διαφορετικά νομοσχέδια. Για πέμπτη φορά έχουμε την απλοποίηση των διαδικασιών για το άνοιγμα νέων επιχειρήσεων, με τις «Υπηρεσίες Μιας Στάσης», με διαφορετικές μικροδιαφορές κάθε φορά οι τίτλοι των νομοσχεδίων. Το τέρας της γραφειοκρατίας πέντε φορές το νικήσατε, όπως πέντε φορές τελειώσατε με τον κορωνοϊό, όπως πραγματικά πέντε φορές δεν κάνατε -μας λέτε ότι κάνατε- τα στοιχειώδη που έπρεπε.

Πάμε να δούμε τι φέρνετε. Εύκολο άνοιγμα επιχειρήσεων. Ποιοι ανοίγουν επιχειρήσεις; Αυτοί που έχουν ρευστότητα, δηλαδή τους περισσεύουν χρήματα. Σε ποιους περισσεύουν χρήματα αυτή τη στιγμή; Σε μία κατηγορία ανθρώπων, σε αυτές τις πέντε επιχειρηματικές οικογένειες που θα ξεκοκκαλίσουν το ταμείο ανάκαμψης. Πόσα θα πάρουν αυτοί; Γύρω στα 60 δισεκατομμύρια. Καλά, και ολόκληρο ταμείο ανάκαμψης δεν έχει 1 ευρώ για τις μικρομεσαίες επιχειρήσεις; Όχι, όχι, έχει 1,5 δισεκατομμύριο, πέρα από το γεγονός ότι έχουμε σε ποσοστό εξήντα ολιγάρχες προς μιάμιση μικρομεσαία επιχείρηση. Πάμε να δούμε από το 1,5 δισεκατομμύριο ποιοι έχουν πρόσβαση. Όλες οι μικρομεσαίες; Όσες έχουν πρόσβαση στον τραπεζικό δανεισμό, το είπε και η κ. Απατζίδη, προηγουμένως. Πόσες έχουν; Λιγότερο του 5%. Ποιες είναι οι μικρομεσαίες επιχειρήσεις που έχουν πρόσβαση σε τραπεζικό δανεισμό; Πού κρύβονται και δεν τις βλέπουμε; Είναι επιχειρήσεις των μεγάλων ομίλων κατά κύριο λόγο, που έχουν τεχνηέντως μπει στην κατηγορία των μεσαίων για να έχουν πρόσβαση σε χρηματοδοτήσεις που οι μεγάλοι δεν έχουν. Είναι λογικό όλο αυτό; Είναι λογικό ότι εσείς νομοθετείτε διαρκώς την απλοποίηση του ανοίγματος επιχειρήσεων, όταν η αγορά δεν έχει ρευστότητα για να ανοίξει επιχειρήσεις, όταν το ζήτημα είναι πώς θα κρατήσουμε αυτές που έχουμε ανοιχτές; Είναι λογικό να δίνετε και τα 60 δισεκατομμύρια στους επιχειρηματικούς ομίλους και όλο το ταμείο ανάκαμψης στην πράξη και μηδέν στις μικρομεσαίες επιχειρήσεις; Είναι λογικό όλο αυτό; Όχι. Όχι μόνο είναι ανήθικο, αλλά αυτές οι μικρές επιχειρήσεις παράγουν πάνω από το 90% των δημοσίων εσόδων, της απασχόλησης και των εσόδων των ασφαλιστικών ταμείων. Κρατάνε την κοινωνία μας όρθια. Αυτές οι επιχειρήσεις είναι η οικονομική μας βάση. Αυτές οι επιχειρήσεις είναι η οικονομία μας. Γιατί αυτό το κυνήγι μαγισσών εναντίον αυτών που κρατάνε την οικονομία μας όρθια; Των μικρών επιχειρήσεων και των αυτοαπασχολούμενων; Μα, γιατί ο στόχος σας είναι -και αυτός ο στόχος επαναλαμβάνεται από τις εκθέσεις της Τράπεζας της Ελλάδος, της «McKenzie» και διάφορες που βγαίνουν στην επικαιρότητα- το πώς θα συσσωρευτούν οικονομικές δραστηριότητες στα χέρια των λίγων, στα χέρια των πέντε ομίλων. Δεν το καταφέρατε επαρκώς με τα μνημόνια, δεν το καταφέρετε επαρκώς με τα lockdown, ελπίζω θα το κάνετε με την ακρίβεια. Σε κάθε περίπτωση δεν θέλετε να σας ξεφύγει ούτε μία, ούτε ένας από αυτή τη διαδικασία.

Ακρίβεια λοιπόν, το νέο εξωγενές σοκ. Όλως περιέργως σ’ αυτό το εξωγενές σοκ οι άλλες χώρες δεν έχουν πρόβλημα να αντεπεξέλθουν. Τουλάχιστον, αντεπεξέρχονται τριπλάσια καλύτερα από εσάς. Βέβαια, εδώ πέρα εμείς τι να κάνουμε; Έχουμε το χρηματιστήριο ενέργειας. Το νομοθέτησε το 2018 ο ΣΥΡΙΖΑ, το εφαρμόζετε εσείς. Και τι να κάνουμε, έτσι όπως έχει περιγραφεί, επιτρέπει στα καρτέλ να κάνουν πάρτι στις τιμές με τους καταναλωτές να μην μπορούν να βάλουν ένα πιάτο φαΐ μπροστά στα παιδιά τους.

Να δούμε λίγο τι κάνουν οι άλλες χώρες. Γερμανία: διαπραγματεύεται το 80% της ποσότητας της ενέργειας εκτός χρηματιστηρίου ενέργειας. Πώς ξαφνικά η Γερμανία βρήκε το κόλπο; Γιατί εσείς θέλετε αυτούς τους τέσσερις ολιγάρχες της ενέργειας, θέλετε τα χρήματα να πηγαίνουν εκεί, θέλετε να μην ξέρετε ποια είναι τα κέρδη τους, θέλετε η λύση σας να είναι να δώσετε χρήματα στους πολίτες από τον προϋπολογισμό, για να τα δώσουν στους ολιγάρχες πάλι και να τους ενισχύσετε, δηλαδή, διπλά. Αντί να βάλετε ακριβώς αυτό που σπάει τα καρτέλ -τι σπάει τα καρτέλ αυτή τη στιγμή;- το πάτωμα στις ποσότητες, ώστε να μην μπορούν να παίζουν με τις καθυστερήσεις στην παραγωγή ενέργειας και άρα να υπάρχει τεχνητή ζήτηση και άρα να αυξάνεται η ζήτηση προσφοράς, αυξάνεται η τιμή και φτάνει ο τελευταίος καταϊδρωμένος που θα μπει μέσα στο σύστημα να μας δώσει την ενέργειά του και βέβαια σε πολύ ακριβή τιμή κι ως διά μαγείας με την οριακή τιμή του χρηματιστηρίου ενέργειας, αυτή η πανάκριβη τιμή πηγαίνει και σε όλους τους υπόλοιπους, τους τέσσερις. Αυτό σημαίνει καρτέλ. Όλοι ωφελούνται.

Θα μπορούσατε, λοιπόν, να κάνετε αυτό που κάνει η Γερμανία. Εμείς σας ζητάμε να καταργήσετε το χρηματιστήριο ενέργειας. Αλλά σας λέμε να κάνετε τουλάχιστον αυτό που κάνουν άλλες χώρες. Εμείς σας ζητάμε την αυτόματη τιμαριθμική αναπροσαρμογή, να προσαρμόζονται μισθοί, συντάξεις, επιδόματα ανάλογα με την αύξηση των βασικών προϊόντων και αγαθών, στις τιμές τους δηλαδή, ώστε να μπορούν να έχουν ένα μαξιλαράκι ασφαλείας τα νοικοκυριά. Αυτό σας ζητάμε. Δεν σας ζητάμε ημίμετρα. Αλλά κάντε τουλάχιστον τα ημίμετρα που κάνουν οι άλλοι. Πάρτε τουλάχιστον αυτά τα μέτρα. Τόσο πολύ θέλετε να εξυπηρετήσετε αυτές τις τέσσερις εταιρείες; Γιατί για τέσσερις εταιρείες μιλάμε.

Άλλα μέτρα. Σας ζητήσαμε να αλλάξετε το ταμείο ανάκαμψης. Ελάχιστα χρήματα είναι, θα τα ξεκοκαλίσουν οι ολιγάρχες και δεν θα καταλάβουν και τίποτα. Ελάχιστα είναι για την ανάγκη της κρίσης, για τους ολιγάρχες είναι μια χαρά. Αλλά κάντε την τομή, δώστε τα χρήματα για ένα «εξοικονομώ κατ’ οίκον» για όλα τα νοικοκυριά. Ήρθε χθες ο κ. Σκρέκας και μου λέει « Εμείς δίνουμε για τριάντα πέντε χιλιάδες νοικοκυριά», τεράστιο πρόγραμμα. Δείτε τι κάνει η Πορτογαλία, για πόσα νοικοκυριά δίνει «εξοικονομώ κατ’ οίκον» και σε πόσα βάζει φωτοβολταϊκά στη στέγη. Τι θα σήμαινε αυτή τη στιγμή τα τέσσερα εκατομμύρια νοικοκυριά -κι εγώ σας λέω λιγότερο, με σειρά προτεραιότητας από τον πιο αδύναμο, στη μεσαία τάξη και πιο πάνω- να πάμε σε έναν-έναν, μία-μία και να δούμε την ενεργειακή εξοικονόμηση του σπιτιού, την εγκατάσταση φωτοβολταϊκών στις ταράτσες και τις στέγες. Τι σημαίνει αυτό; Θα γίνουν παραγωγοί ενέργειας, σημαίνει ότι θα έχουμε 1,5 δισεκατομμύριο το χρόνο μείωση του κόστους ενέργειας γι’ αυτά τα σπίτια, για θέρμανση και ψύξη. Σημαίνει ότι θα έχουμε να δούμε «μπουμ» οικονομικό από τους μπογιατζήδες, τους υδραυλικούς, τους ηλεκτρολόγους, τους αλουμινάδες που θα συμμετέχουν για να γίνει αυτή η εξοικονόμηση των σπιτιών και όλων των νοικοκυριών στην Ελλάδα, με υλικά που παράγουμε στη χώρα μας. Θέλετε το Ταμείο Ανάκαμψης να φέρει ανάκαμψη, ναι ή όχι; Έχετε την ευκαιρία να φέρει ανάκαμψη για όλους. Γιατί δεν το προχωράτε, ώστε να απαντήσουμε και στην ακρίβεια;

Εσείς όμως προτιμάτε να δίνετε τα χρήματα -και ένα μεγάλο μέρος των χρημάτων από το Ταμείο Ανάκαμψης θα πάει εκεί- σε κάποια έργα ΣΔΙΤ και σε πολλά αιολικά, επίσης, στις απάτητες βουνοκορφές μας. Γιατί τα αιολικά είναι στις απάτητες βουνοκορφές μας; Φυσάει ο αέρας εκεί πέρα; Όχι, δεν φυσάει πιο πολύ αέρας. Έχουν τη μικρότερη δυνατή παραγωγικότητα. Για ποιον λόγο, λοιπόν, πάνε εκεί; Γιατί με τις επιδοτήσεις πληρώνετε για να κοπούν τα δέντρα, να διανοιχτούν χιλιόμετρα δρόμων στις απάτες βουνοκορφές, να ισοπεδώσουν τα βράχια, να καταστραφούν οι φωλιές και όλη αυτή τη μεγάλη καταστροφή. Αυτό χρηματοδοτείτε στις βουνοκορφές. Το εργολαβικό κέρδος, το κέρδος από τα χωματουργικά κάνει αυτά τα έργα αξιόλογα για τους κατά τα άλλα επενδυτές. Αυτό είναι που πληρώνετε, όχι την παραγωγή ρεύματος. Αλλού φυσάει με καλύτερες συνθήκες για να έχει καλύτερη παραγωγή η ανεμογεννήτρια, όχι στις απάτητες βουνοκορφές. Δεν σας φτάνει όμως να μοιράζετε όλα αυτά τα δισεκατομμύρια στους πέντε ολιγάρχες σας, θέλετε να διαλύσετε και οτιδήποτε δημόσιο.

Οι υγειονομικοί είναι σε αναστολή. Τους απολύσατε και τους απολύετε. Να δούμε λίγο το οξύμωρο. Με βάση τις δικές σας αποφάσεις, ανεμβολίαστοι θεωρούνται και αυτοί που δεν έκαναν το εμβόλιο και αυτοί που δεν έκαναν την τρίτη δόση μετά την παρέλευση των επτά μηνών. Από αυτούς εσείς, με κριτήρια που δεν γνωρίζω, επιλέγετε να απολύσετε την πρώτη κατηγορία. Εμείς σας καλούμε να μην απολύσετε κανέναν και να επανέλθουν οι υγειονομικοί σε αναστολή στις θέσεις απασχόλησής τους, με βάση τις αποφάσεις των συλλογικών τους οργάνων. Όμως, το κριτήριό σας είναι υγειονομικό; Προφανώς και όχι. Είναι πολιτικό; Είναι ένα είδος πολιτικού κριτηρίου; Θεωρείται πολιτικό κριτήριο το πλιάτσικο του δημοσίου, το «διαίρει και βασίλευε», για να διαλύσεις την αντίσταση στην ιδιωτικοποίηση του ΕΣΥ, του ΕΣΥ που θέλετε να καταργήσετε και να το κάνετε ξανά ΙΚΑ, με απογευματινά ιατρεία; Καταργείτε το ΕΣΥ, για να πούμε τα πράγματα με το όνομά τους. Δεν θα υπάρχει ΕΣΥ. Θα υπάρχει ΙΚΑ παλιάς κοπής.

Αντίστοιχα στα σχολεία έχετε τους εκπαιδευτικούς που δεν συμμετέχουν στην αξιολόγηση με ποινές, σε μια απεργία που δεν βγήκε παράνομη κι όμως εσείς επιβάλλετε ποινές. Για ποιον λόγο; Εδώ έχετε σχολεία τα οποία θέλετε να τα αξιολογείτε και τα σχολεία στο Περιστέρι ή στην Αγία Βαρβάρα, τα οποία μπορεί να πάρουν κακή βαθμολογία, δεν θα συνεπάγεται αυτό «αυξημένη χρηματοδότηση», για να αντιμετωπίσουν τα προβλήματά τους, θα συνεπάγεται να πάει να βρει χορηγούς. Όπου φτωχός και η μοίρα του. Αυτή είναι η πολιτική σας.

Οπότε, ετοιμάζετε πραγματικά «Υποδοχή Μιας Στάσης», για να ανοίγει κανείς επιχείρηση, όταν είμαστε χωρίς υγεία, χωρίς παιδεία, χωρίς εργασία, χωρίς απασχόληση. Πραγματικά ήθελα να δω ποιος θα επιβιώσει για να ανοίξει μια επιχείρηση. «Να σε κάψω, Γιάννη, να σ’ αλείψω λάδι», πραγματικά.

Και θέλω να κλείσω, κύριε Γεωργιάδη και κύριε Θεοχάρη, με τα βελανίδια. Θυμάστε, κύριε Γεωργιάδη, τα βελανίδια που θα έτρωγαν οι κάτοικοι της Ζακύνθου, επειδή δεν ήθελαν την ανάπτυξη του κυρίου Εμίρη του Κατάρ; Τώρα, που όλοι όσοι εμπλέκονται στην αγοραπωλησία διώκονται από τον εισαγγελέα για κακουργηματικές πράξεις, θέλω πραγματικά να μας πείτε για ποιον λόγο προωθούσατε αυτή την επένδυση τόσον καιρό. Θέλω να μας πείτε για τα βελανίδια και το κουτόχορτο που δεν μάσησαν οι κάτοικοι της Ζακύνθου, οι οποίοι μια μέρα ξύπνησαν -διακόσιες οικογένειες, τετρακόσιοι άνθρωποι- και είδαν τις περιουσίες τους να ανήκουν σε κάποιον άλλο. Και τώρα που μιλάμε γι’ αυτή την αγοραπωλησία της γης τους από κάποιον άλλο, που την πούλησε σε κάποιον τρίτο, πρέπει ακόμα να διεκδικούν τους τίτλους τους.

Κύριε Θεοχάρη, μέλη της επιτροπής για την αξιολόγηση του ναυαγίου της Ζακύνθου διώκονται από τον εισαγγελέα. Θυμάστε ότι λέγαμε και τότε για τους ανθρώπους που μας φέρατε και πόσοι είναι στη δικογραφία...

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Έχει πάρει το κύμα το μισό ναυάγιο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ακόμα αυτά λέτε; Είναι δυνατόν; Έχουμε φωτογραφίες. Και επειδή πήρε το κύμα το μισό ναυάγιο; Έχουμε ανθρώπους που είναι υπόδικοι μέλη της επιτροπής αξιοποίησής του; Για το μισό ναυάγιο τα κάνετε όλα αυτά; Εδώ πέρα το θέμα είναι ξεκάθαρο. Πρέπει να μπει ένα τέλος σ’ αυτό που γίνεται στα ορεινά της Ζακύνθου, το οποίο είναι ότι οκτακόσιες οικογένειες μια μέρα ξύπνησαν και είδαν ότι η πατρογονική γη τους δεν τους ανήκει πλέον. Σήμερα στη Ζάκυνθο, αύριο στην Κρήτη, μεθαύριο στη Μακεδονία, μεθαύριο στη Θράκη και στο Αιγαίο και παντού. Αυτό δεν μπορεί να συνεχίσει στη χώρα μας.

Το ΜέΡΑ25 καλεί την Κυβέρνηση να σταματήσει να ενισχύει αυτούς τους πέντε επιχειρηματικούς ομίλους σε βάρος του 90% των επιχειρήσεων, το 90% των δημοσίων εσόδων που δίνουν αυτές οι μικρές και μεσαίες επιχειρήσεις, το 90% της απασχόλησης που δίνουν οι μικρές επιχειρήσεις, το 90% των ασφαλιστικών εσόδων που δίνουν οι μικρές επιχειρήσεις. Δουλέψετε μια φορά γι’ αυτό το έρημο το 90%.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε συνάδελφε.

Τον λόγο έχει τώρα ο Υπουργός Αγροτικής Ανάπτυξης και Τροφίμων κ. Γεωργαντάς για δύο λεπτά.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Θα ήθελα να ενημερώσω λίγο τους συναδέλφους για την υποστήριξη της τροπολογίας με γενικό αριθμό 1268 και ειδικό αριθμό 127 και με τίτλο: «Ενίσχυση για επιχειρήσεις κτηνοτροφικών εκμεταλλεύσεων».

Κύριοι συνάδελφοι, όπως γνωρίζετε πολύ καλά, υπάρχει μια μεγάλη αύξηση των τιμών των ζωοτροφών τους τελευταίους μήνες ως αποτέλεσμα της ενεργειακής κρίσης αρχικώς και στη συνέχεια όλων των άλλων συμβάντων τα οποία γνωρίζετε.

Στο πλαίσιο αυτό και με βάση τους κανόνες των κρατικών ενισχύσεων και προκειμένου να ενισχύσουμε τους κτηνοτρόφους μας στην αγορά ζωοτροφών, έρχεται σήμερα η συγκεκριμένη διάταξη, με την οποία αποφασίζεται η ενίσχυση των κτηνοτρόφων με υπουργική απόφαση, η οποία θα εκδοθεί στη συνέχεια. Μάλιστα, το όποιο ποσό της ενίσχυσης, σύμφωνα με την παρούσα διάταξη, θα είναι ακατάσχετο, ακριβώς για να μπορέσουν να το εισπράξουν οι κτηνοτρόφοι μας και να ενισχύσουν με αυτόν τον τρόπο την προσπάθεια που κάνουν για το ζωικό τους κεφάλαιο.

Μπορώ να ενημερώσω το Σώμα ότι το ποσό της ενίσχυσης αυτής θα είναι σε ποσοστό επί του τζίρου όλου του έτους 2021, ακριβώς επειδή θεωρήσαμε ότι με αυτόν τον τρόπο θα γίνει πιο δίκαια η κατανομή ανάμεσα στους κτηνοτρόφους, ακριβώς επειδή αρχικώς υπήρχε σκέψη για το δεύτερο εξάμηνο του 2021. Θεωρήσαμε όμως τελικά ότι πιο δίκαιο είναι να έχουμε τους τζίρους ολόκληρου του έτους. Όλα αυτά θα διευκρινιστούν με την υπουργική απόφαση η οποία θα ακολουθήσει και στόχευσή μας είναι μετά την υπερψήφιση της τροπολογίας σήμερα να μπορέσουμε πριν από το Πάσχα να καταβληθούν στους λογαριασμούς των κτηνοτρόφων τα ποσά τα οποία τούς αναλογούν και τα οποία υπολογίζεται ότι είναι πάνω από 45 εκατομμύρια ευρώ.

Ευχαριστώ πολύ, κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Τον λόγο τώρα εκ μέρους της Νέας Δημοκρατίας έχει ο κ. Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κυρία Πρόεδρε.

Κύριε Γεωργαντά, είναι πολύ σημαντική η τροπολογία που καταθέσατε πριν από λίγο για την ενίσχυση κτηνοτρόφων για την αγορά ζωοτροφών.

Κυρίες και κύριοι συνάδελφοι, στην οικονομία υπάρχει μια πολύ γνωστή ρήση: Ο χρόνος είναι χρήμα. Κάθε ώρα που πηγαίνει χαμένη στο εμπόριο, στις επιχειρήσεις, στην οικονομία γενικά σημαίνει χαμένο πλούτο, χαμένη παραγωγικότητα, χαμένους μισθούς, χαμένους φόρους. Γι’ αυτό και η γραφειοκρατία αποτελεί τροχοπέδη για όλη την οικονομία, όχι μόνο την ιδιωτική, αλλά και τη δημόσια οικονομία.

Επομένως ο στόχος της ανάπτυξης συνδέεται άμεσα με τη μείωση των γραφειοκρατικών εμποδίων που υπάρχουν σήμερα για τη διαδικασία σύστασης και την έναρξη λειτουργίας μιας επιχείρησης. Όταν, μάλιστα, μιλάμε για μια παγκοσμιοποιημένη οικονομία, είναι αυτονόητο ότι η άρση των εμποδίων για την επιχειρηματική δραστηριότητα θα πρέπει να γίνεται πια όχι μόνο σε εθνικό, αλλά και σε ευρωπαϊκό επίπεδο. Και αυτό ακριβώς επιτυγχάνεται με το νομοσχέδιο που συζητούμε σήμερα. Διότι, πρώτον, ενσωματώνεται στο Εθνικό Δίκαιο η ευρωπαϊκή οδηγία 1151/2019, που τροποποιεί την οδηγία 1132/2017. Δεύτερον, δημιουργείται ένα ενιαίο νομοσχέδιο, που περιλαμβάνει, εκτός από την παραπάνω οδηγία, και διατάξεις από τους νόμους 4441/2016 και 4645/2019, οι οποίες αφορούν την απλοποίηση διαδικασιών σύστασης επιχειρήσεων και το Γενικό Εμπορικό Μητρώο.

Κυρίες και κύριοι συνάδελφοι, τα τελευταία χρόνια έχουν γίνει σημαντικά βήματα στην Ευρωπαϊκή Ένωση για τις χώρες-μέλη, για τον περιορισμό της γραφειοκρατίας στην κατεύθυνση της ψηφιοποίησης υπηρεσιών που αφορούν την οικονομική ζωή. Σε πολλές ευρωπαϊκές χώρες η απόκτηση ΑΦΜ μέσα από μια άμεση ηλεκτρονική διαδικασία δεν αποτελεί πρωτοτυπία, όπως επίσης και η δυνατότητα που έχει σήμερα κάθε πολίτης να συστήσει μια επιχείρηση ηλεκτρονικά.

Να υπενθυμίσω ότι με μια νέα εφαρμογή μέσω τηλεδιάσκεψης μπορεί να αποδοθεί αριθμός φορολογικού μητρώου ψηφιακά μέσα σε λίγα λεπτά και μέσω της Ενιαίας Ψηφιακής Πύλης της Ανεξάρτητης Αρχής Δημοσίων Εσόδων. Στην ίδια διαδικασία τηλεδιάσκεψης ο πολίτης μπορεί να πάρει και κλειδάριθμο, να αποκτήσει δηλαδή τους κωδικούς του Taxisnet, προκειμένου να κάνει όλες τις συναλλαγές του ηλεκτρονικά.

Σημαντικό, επίσης, βήμα είναι η σύσταση επιχείρησης μέσα σε λίγα λεπτά της ώρας, μέσω της ψηφιακής πλατφόρμας «Υπηρεσίας Μιας Στάσης». Μέσα σε μισή ώρα, αν υπάρχουν διαθέσιμες όλες οι πληροφορίες για τα στοιχεία της εταιρείας -ΑΦΜ, αριθμός ΓΕΜΗ, βεβαίωση έναρξης ανακοίνωσης σύστασης ΓΕΜΗ και κωδικοί Taxisnet- μπορεί να συσταθεί μία επιχείρηση.

Η οδηγία που ενσωματώνεται σήμερα συνδέεται με τη χρήση ψηφιακών εργαλείων και διαδικασιών στον τομέα του Εταιρικού Δικαίου, ενώ διαμορφώνει το κανονιστικό πλαίσιο για τη διασύνδεση των κεντρικών και των εμπορικών μητρώων, καθώς και των μητρώων εταιρειών των κρατών-μελών. Η οδηγία αυτή τροποποιήθηκε με νεότερη οδηγία, προκειμένου να υπάρχουν ενιαίοι κανόνες σε όλα τα κράτη-μέλη της Ευρωπαϊκής Ένωσης για την ψηφιακή και online, διαδικτυακή, σύσταση εταιρειών, καθώς και για την καταχώριση υποκαταστημάτων με την υποβολή των αναγκαίων κάθε φορά στοιχείων.

Και βεβαίως, όπως προανέφερα, υπήρχαν ήδη δύο νόμοι που σύστησε η ελληνική πολιτεία και οι οποίοι μαζί με την οδηγία κωδικοποιούνται σήμερα σε ένα νομοσχέδιο που διευκολύνει τους επιχειρηματίες και τους επενδυτές. Υπάρχουν σημαντικές διατάξεις και καινοτομίες, όπως:

Πρώτον, η διεύρυνση του πεδίου εφαρμογής των «Υπηρεσιών Μιας Στάσης», ώστε να περιλαμβάνει πλέον όλες τις νομικές μορφές που έχουν την υποχρέωση εγγραφής στο Γενικό Εμπορικό Μητρώο και οι οποίες πλέον προσδιορίζονται σαφώς.

Δεύτερον, η απλοποίηση των διαδικασιών, όπως η αυτόματη λήψη ΑΦΜ, η εγγραφή στο μητρώο εργοδοτών του ΕΦΚΑ και η λήψη Αριθμού Μητρώου Εργοδότη, όπως και το άνοιγμα τραπεζικού λογαριασμού απευθείας, μέσα από την ψηφιακή πύλη «Υπηρεσίας Μιας Στάσης».

Τρίτον, η αυτόματη χορήγηση ενός μοναδικού ευρωπαϊκού αριθμού ταυτοποίησης σε κάθε υπόχρεο εγγραφής στο Γενικό Εμπορικό Μητρώο.

Τέταρτον, η προαιρετική εγγραφή στο ΓΕΜΗ των αγροτικών συνεταιρισμών, κάτι που θα βοηθήσει πολύ τους συνεταιρισμούς που θέλουν να έχουν εξαγωγική δραστηριότητα.

Πέμπτον, η δημιουργία δύο επιπλέον μητρώων: του Μητρώου Μη Εμπορικής Οικονομικής Δραστηριότητας, όπου εγγράφονται υποχρεωτικά τα νομικά πρόσωπα που ασκούν οικονομική αλλά μη εμπορική δραστηριότητα, και του Μητρώου Μελών Επιστημονικών Φορέων, όπου προαιρετικά εγγράφονται ελεύθεροι επαγγελματίες.

Επισημαίνω ότι οι εγγραφές στο ΓΕΜΗ γίνονται ατελώς. Επίσης, κάθε πράξη που έχει δηλωτικό χαρακτήρα προωθείται αυτόματα, χωρίς να υπόκειται σε γραφειοκρατικούς ελέγχους, κάτι που θα απλοποιήσει σε μεγάλο βαθμό όλες τις διαδικασίες. Θα ελέγχονται δηλαδή μόνο στοιχεία που απαιτούν έλεγχο νομιμότητας.

Στην κατεύθυνση στήριξης της άσκησης επιχειρηματικής δραστηριότητας εντάσσεται και η διάταξη για τη δημιουργία στην Κεντρική Ένωση Επιμελητηρίων Ελλάδας ενός τμήματος για την οργάνωση, λειτουργία, ανάπτυξη και προστασία των πληροφοριακών συστημάτων του Γενικού Εμπορικού Μητρώου και των «Υπηρεσιών Μιας Στάσης».

Τέλος, όπως ανέφερε και ο Υπουργός, ο κ. Γεωργιάδης, θα δοθεί παράταση ενός χρόνου για τη διεξαγωγή των εκλογών στα επιμελητήρια της χώρας.

Κυρίες και κύριοι συνάδελφοι, η παγκόσμια οικονομία, μέρος της οποίας αποτελεί και η ελληνική οικονομία, βρίσκεται στη δίνη μιας πρωτόγνωρης μετά τον Β΄ Παγκόσμιο Πόλεμο κατάστασης. Η Ελλάδα σε αυτή τη συγκυρία έχει μια Κυβέρνηση που έχει ιεραρχήσει σωστά τις προτεραιότητές της. Υπερασπίζεται τους κανόνες του Διεθνούς Δικαίου, την ασφάλεια και τη σταθερότητα. Στηρίζει την πραγματική οικονομία και όσους είναι οικονομικά ευάλωτοι, αξιοποιώντας κάθε διαθέσιμο δημοσιονομικό χώρο. Και, όπως αποδεικνύει και το νομοσχέδιο που συζητάμε σήμερα, διαμορφώνει τις προϋποθέσεις για την επόμενη μέρα. Την επόμενη μέρα που πρέπει να έχει ξεκάθαρη αναπτυξιακή στόχευση. Την επόμενη μέρα που θα πρέπει να έχει διαμορφώσει τις κατάλληλες συνθήκες για την εξάλειψη της γραφειοκρατίας, για την ανάπτυξη της ψηφιακής οικονομίας, την απλοποίηση και διευκόλυνση της άσκησης επιχειρηματικής και οικονομικής δραστηριότητας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κυρία Πρόεδρε.

Μου έδωσε τροφή για σκέψη ο Κοινοβουλευτικός Εκπρόσωπος της Νέας Δημοκρατίας, της Κυβέρνησης. Στην προσπάθειά του να περιγράψει τι ακριβώς Κυβέρνηση έχουμε, μας εξήγησε ο καλός συνάδελφος ότι έχουμε μια Κυβέρνηση η οποία δίνει μάχες, η οποία κάνει το ένα, κάνει το άλλο, είναι πιστή -λέει- σε όσα εξήγγειλε.

Δεν ξέρω, ίσως ήσασταν απασχολημένος στο Υπουργείο τότε, αγαπητέ κύριε Κοινοβουλευτικέ Εκπρόσωπε, το δικό σας, και χάσατε το υπόλοιπο, το τι έχει κάνει η Κυβέρνηση αυτή. Θα σας πούμε εμείς τι Κυβέρνηση έχουμε, θα σας διευκολύνουμε και στη σκέψη σας. Έχουμε μια Κυβέρνηση -και θα το αποδείξουμε φυσικά- που δεν ξέρει πού πατάει και πού βρίσκεται, μια Κυβέρνηση χωρίς πρόγραμμα, χωρίς σταθερές απόψεις για μείζονα σημαντικά ζητήματα που αφορούν και στην οικονομία και στην επιβίωση του Έλληνα. Μια σειρά αποφάσεων πολιτικών της δικής σας Κυβέρνησης οδήγησαν στο χάος αυτό.

Εγώ αντιλαμβάνομαι την αγωνία, αντιλαμβάνομαι το άγχος, αντιλαμβάνομαι την ανασφάλεια. Η κλεψύδρα αδειάζει και ο χρόνος της Κυβέρνησης αυτής τελειώνει, με τον έναν ή τον άλλον τρόπο. Και στο τέλος της τετραετίας να πάτε, τελειώνετε. Κάνουμε υπομονή ακόμα, αν έχει μείνει τίποτα όρθιο μέχρι τότε.

Δεν μπορεί, όμως, να μην αντιλαμβάνεστε την οργή, να μην αντιλαμβάνεστε τον θυμό -ο κόσμος έξω είναι θυμωμένος, απογοητευμένος- και να λέτε αυτά που λέτε εδώ μέσα.

Είναι πολιτικές σας αποφάσεις. Είναι δικά σας «παιδιά» όλα αυτά. Ό,τι έχετε κάνει είναι δικά σας «παιδιά». Δεν σας φταίει ούτε ο καιρός ούτε ο άνεμος ούτε ο πόλεμος ούτε η πανδημία. Θα σας εξηγήσουμε γιατί. Τα έχουμε πει πολλές φορές. Δικές σας αποφάσεις είναι αυτές. Βρίσκεστε δυστυχώς εκτός τόπου και χρόνου.

Θα σας κάνω μία ερώτηση, με όλη την καλή διάθεση. Θα τα λέμε από εδώ τουλάχιστον, για να μας ακούν οι Ελληνίδες και οι Έλληνες. Γιατί, στην προσπάθεια να επικοινωνήσουμε με τους Έλληνες πολίτες, συναντάμε δυσκολίες και αναχώματα, διότι πέφτει φίμωση. Άρα από εδώ θα τα λέμε.

Πόσο σοβαρή είναι μία Κυβέρνηση, κύριε Κοινοβουλευτικέ Εκπρόσωπε, κύριε Υπουργέ, που πρώτα μάς λέει: «Θα κλείσω τους λιγνίτες». Εγώ θυμάμαι ότι για το νομοσχέδιο που ψηφίστηκε πριν από δυο μήνες φωνάζαμε μήνες πριν: «Μη! Όχι στη βίαιη απολιγνιτοποίηση, σιγά-σιγά!». «Όχι, δεν ξέρετε εσείς», μας λέγατε και πανηγυρίζατε εδώ μέσα και λέγατε ότι το τρένο της πράσινης ανάπτυξης ξεκίνησε και σφυρίζει και πάει τρέχοντας. Και έρχεται τώρα η ίδια Κυβέρνηση -στο χωριό μου το λένε «ζουλάτα»- να ανοίξει μία-μία τις λιγνιτικές μονάδες, λες και οι λιγνιτικές μονάδες είναι παγκάρι. Έτσι ανοίγουν οι λιγνιτικές μονάδες; Το ανοίγω, το κλείνω; Τι είναι; Συρτάρι; Πού να πάρουν μπρος αυτές; Πού να βρείτε κόσμο να δουλέψει; Ξέρετε πόσος χρόνος χρειάζεται;

Πόσο σοβαρή είναι αυτή η Κυβέρνηση; Η «πράσινη» Νέα Δημοκρατία του κ. Μητσοτάκη, εσείς οι «πράσινοι», γίνατε χειρότεροι από τους «Πράσινους» της Γερμανίας. Αυτοί οι «Πράσινοι», στη Γερμανία, λένε υπέρ των λιγνιτών για να ζήσει ο Γερμανός. Εσείς άλλα λέτε.

Πόσο σοβαρή, λοιπόν, είναι μια Κυβέρνηση η οποία διατυμπανίζει με τον πλέον επίσημο τρόπο ότι είναι κατά των εξορύξεων; Και τα λέει ο Πρωθυπουργός και τα λέει ο Υπουργός Εξωτερικών σε επίσημα φόρα.

Και δεν μας ακούτε, μήνες, χρόνια, που λέμε: «Εξορύξεις! Ο ενεργειακός πλούτος της Ελλάδας.». Εσείς μας λέγατε: «Δεν θα κάνουμε εμείς τη Μεσόγειο Τέξας ή Μεξικό». Τώρα; Αυτή είναι δήλωση σοβαρότητας; Άλλα λέγατε μέχρι χθες. Είναι δείγμα πολιτικής ανδρείας -το λέμε γι’ αυτό το καινούργιο- το να αναγνωρίζουμε τα λάθη μας και προχωράμε. Τι είναι αυτά που κάνετε;

Άρα, λοιπόν, όλα αυτά που ζούμε μην τα ρίχνετε στον πόλεμο. Ο πόλεμος θα έρθει σε λίγο. Αφήστε τον πόλεμο ήσυχο. Αυτά είναι δικές σας πολιτικές αποφάσεις και έχουν το δικό σας ονοματεπώνυμο και γι’ αυτό θα κληθείτε να λογοδοτήσετε και θα πληρώσετε πάρα πολύ ακριβά πολιτικά όλα όσα έχετε κάνει. Και ο κόσμος θα σας τιμωρήσει πολύ αυστηρά, γιατί αφήσατε τον Έλληνα γυμνό στην ενεργειακή καταιγίδα. Γυμνό!

Είναι ντροπή να αγοράζουμε -το βρήκα χθες και μου έπεσαν τα μαλλιά- τριακόσια τριάντα τόσο τη μεγαβατώρα το ρεύμα. Είναι απίστευτο. Κάτι συμβαίνει. Για όλα φταίει ο πόλεμος; Ο Πούτιν; Ο Ζελένσκι; Ποιος φταίει για όλα αυτά; Εσείς δεν έχετε καμμία ευθύνη;

Λέτε ότι δεν υπάρχει δημοσιονομικός χώρος να μειώσουμε τον ΦΠΑ στα είδη βασικής ανάγκης, που πεινάει ο Έλληνας και δεν μπορεί να φάει. Ναι, αλλά βρήκατε δημοσιονομικό χώρο να σπαταλήσετε 44 δισεκατομμύρια ευρώ -όχι για την πανδημία- για τα lockdown. Και τα lockdown δική σας πολιτική απόφαση ήταν: «Θα τα κλείσω όλα». Και στραγγαλίσατε την οικονομία, μεσαίες, μικρομεσαίες επιχειρήσεις, τον Έλληνα ιδιώτη, τον Έλληνα μεροκαματιάρη. Τους διαλύσατε. Τους σακατέψατε. Έχετε τη δικαιολογία έτοιμη: Φταίει η πανδημία, φταίει η ενεργειακή κρίση, φταίει ο πόλεμος, φταίνε οι πολίτες, φταίει ο έρωτας. Εσείς δεν φταίτε ποτέ, σε τίποτα.

Το ξεπούλημα της ΔΕΗ, για παράδειγμα, που είναι εθνική μας περιουσία, ήταν δική σας απόφαση. Μη μας αρχίσετε πάλι με τη μετοχή της ΔΕΗ, που ήταν τόσο επί ΣΥΡΙΖΑ και πήγε τόσο τώρα. Ουδόλως μας ενδιαφέρει πόσο ήταν η μετοχή της ΔΕΗ. Κονομάνε. Ποιος κονομάει; Το ΤΑΙΠΕΔ; Το ΤΑΙΠΕΔ πού ανήκει; Στο Υπερταμείο. Άρα οι ξένοι. Τι μας νοιάζει εμάς; Εμένα με νοιάζει πόσο πληρώνω τον μήνα. Τι με νοιάζει εμένα πόσο έχει; Τι είμαι εγώ; Το «γεράκι» της Γουόλ Στριτ; Ο Έλληνας πολίτης τι είναι; Τζογαδόρος που παίζει κάθε μέρα μετοχές; Να πληρώσει ο φουκαράς το ρεύμα του θέλει. Αφήστε το «παραμύθι» με τη μετοχή της ΔΕΗ.

Η ενεργειακή εξάρτηση της χώρας μας από εισαγωγές τροφίμων και αγαθών, σε συνδυασμό βεβαίως με τη συρρίκνωση της πρωτογενούς παραγωγής, είναι το πρόβλημα.

Ήρθε εδώ ο Υπουργός Γεωργικής Ανάπτυξης. Τι να μας πει τώρα; Τίποτα. Τι να πω στον κ. Γεωργαντά εγώ τώρα δηλαδή; Τι να του πούμε; Είναι θέμα πολιτικής, δεν είναι θέμα προσώπων. Το ότι έχουμε διαλύσει τον πρωτογενή μας τομέα είναι πολιτικές αποφάσεις των κυβερνήσεων όλων, των δικών σας και των προηγούμενων. Το ότι μειώθηκαν φέτος 16% οι επενδύσεις στον αγροτικό τομέα, στην πρωτογενή παραγωγή, είναι δική σας απόφαση. Το ότι δώσαμε μόνο κάποια εκατομμύρια, εκατό τόσα, από τα δισεκατομμύρια του Ταμείου Ανάκαμψης είναι δική σας πολιτική απόφαση και δείχνει τις βλέψεις σας: «Δεν με ενδιαφέρει ο πρωτογενής τομέας. Εγώ θέλω να υπακούω στους εντολείς μου, να παίρνω δανεικά, να μοιράζω επιδόματα, να χρεώνω τη χώρα. Θα φύγω αύριο-μεθαύριο από την Κυβέρνηση, θα έρθει μία συγκυβέρνηση, πάλι η Νέα Δημοκρατία με το ΠΑΣΟΚ του PSI.».

Τα ίδια! Η ιστορία επαναλαμβάνεται. Είναι ανατριχιαστικό. Φοβερό δεν είναι αυτό το πράγμα; Δεν είναι φοβερό; Τη διαλυμένη αυτή χώρα, που τη χρεώσατε και άλλο τώρα με δισεκατομμύρια, θα κληθείτε πάλι να τη σώσετε εσείς με τη συγκυβέρνηση που προανήγγειλε ο Πρωθυπουργός προχθές. Αυτό είπατε, θα συγκυβερνήσετε πάλι εσείς, τα «τσακάλια». Εσείς είστε, του PSI, που υποθηκεύσατε τη χώρα για ενενήντα εννιά χρόνια. Ξαναζούμε το ίδιο έργο. Είναι εκπληκτικό.

Φωνάζουμε εδώ και μήνες -το ακούτε και νομίζετε ότι είμαστε ρομαντικοί- για το πόσο σημαντικό είναι να επενδύσουμε στρατηγικά στην πρωτογενή παραγωγή, στην αγροτική παραγωγή, στην αλιεία, στην κτηνοτροφία, στη μεταποίηση προϊόντων. Δεν ακούτε! Δεν μπορεί μια χώρα να υπάρξει, δεν μπορεί μία χώρα να αναπτυχθεί, αν δεν παράγει δικό της πλούτο. Μια χώρα που βασίζεται μόνο σε δανεικά είναι καταδικασμένη σε θάνατο. Τελεία και παύλα. Σας τα λέμε από την πρώτη στιγμή.

Πόσο σοβαρή είναι αυτή η Κυβέρνηση που δεν ακούει; Δεν ακούτε. Ακούτε με χρονοκαθυστέρηση. Σας λέγαμε «προαγοράστε φυσικό αέριο και πετρέλαιο». Δεν αναρωτιέστε γιατί καταρρέετε, έστω και σε αυτά τα δημοσκοπικά τα δικά σας, τα ελεγχόμενα, ενώ εμείς δεν καταρρέουμε; Νομίζετε ότι ο κόσμος δεν ακούει τις προτάσεις μας; Δεν ακούει τη φωνή της λογικής; Πού είναι η προαγορά πετρελαίου και φυσικού αερίου;

Άκουγα προχθές Βουλευτή σας -δεν θέλω να τον αναφέρω- να μιλάει για τον Πρίνο, πώς θα αποθηκεύσουμε. Τώρα το θυμηθήκατε αυτό; Τώρα θυμηθήκατε να αποθηκεύσετε; Δύο χρόνια πριν, το 2020, τα έλεγε εδώ ο Κυριάκος Βελόπουλος.

Μην πάω στις εξορύξεις, από το 2007-2008. Ως και ο κ. Μανιάτης -με ενημέρωσαν σήμερα- υποχρεώθηκε στον αέρα ενός ραδιοφώνου να αναφερθεί στον Πρόεδρο της Ελληνικής Λύσης και να πει για τον ορυκτό πλούτο της χώρας μας. Αυτόν για τον οποίο λέγατε εσείς ότι θα γίνουμε Τέξας και Μεξικό και δεν θέλατε. Αυτά, λοιπόν, είναι λάθη.

Πανηγυρίζετε ότι πληρώσατε το ΔΝΤ. Διαβάσατε αυτό που είπε το ΔΝΤ, ότι «πάρτε πίσω τις μειώσεις στις εισφορές;». Το ΔΝΤ δεν το είπε αυτό; Διαβάσατε που είπε «μην κόβετε τον φόρο αλληλεγγύης;». Τέλος το ΔΝΤ; Όπως μας έβγαλαν και από τα μνημόνια.

Διάβασα ένα πολύ ωραίο άρθρο του κ. Βιλιάρδου, που έλεγε: «Πανικός στην Ευρώπη, χαμός». Ανησυχεί η Ευρώπη για όλα όσα γίνονται, αλλά δεν παίρνουν μέτρα. Θα δούμε, λέει, τι θα γίνει. Τι αποδεικνύεται για άλλη μια φορά εδώ; Γιατί εμείς τι λέμε; «Όλοι μαζί, όλη η Ευρώπη, ομαδικά, να βρούμε μια λύση.». Και η χώρα είναι άδεια, ανοχύρωτη. Απροστάτευτοι οι Έλληνες πολίτες, αυτοί που βλέπουμε εμείς στην επαρχία που γυρνάμε, εμείς και εσείς. Το ξέρω ότι είστε σε δύσκολη θέση και εσείς. Πας και βλέπεις τον παππού και κλαίει. Τι να του πεις; «Περιμένω από τον Σολτς να με σώσει, όταν εγώ είμαι ανοχύρωτος.»; Πού να καταλάβει ο παππούς στην Κατερίνη τι γίνεται; Ή στο χωριό; Ή στην Πέλλα; Ή στη Μακεδονία ολόκληρη;

Ορίστε και τα στοιχεία. 334,43, άλμα 39%, η μεγαβατώρα. Και εδώ φταίει ξεκάθαρα το Χρηματιστήριο Ενέργειας. Λύσεις υπάρχουν και τις έχουμε αναφέρει πάρα πολλές φορές. Μείωση του ΦΠΑ στα είδη πρώτης ανάγκης. Τελεία και παύλα. Στην ενέργεια μείωση του ειδικού φόρου κατανάλωσης. Τελεία. Γιατί δεν το κάνετε; Μείωση και στα αγροτικά εφόδια, για να πέσει η τιμή, γιατί αυτά είναι αλυσίδα. Δεν το κάνετε.

Διάβαζα ένα tweet του κ. Βιλιάρδου, 280 εκατομμύρια ευρώ επιπλέον -ακούστε λίγο, το δημόσιο αισχροκερδεί- από τον ΦΠΑ το πρώτο δίμηνο. Δώστε αυτά τα λεφτά πίσω στους Έλληνες! Επιπλέον 280 εκατομμύρια ευρώ! Το δημόσιο αισχροκερδεί! Γιατί δεν τα κάνετε; Απλά πράγματα, αλλά δεν τα κάνετε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τα κάναμε!

**ΚΩΝΣΤΑΝΤΙΝΟΣ ΧΗΤΑΣ:** Ακούστε: Ο πολιτικός σας κατήφορος και η καταστροφή σας δεν μας αφορά, μας αφήνει παγερά αδιάφορους. Το πρόβλημα είναι ότι παίρνετε μαζί σας και τη χώρα. Αυτό μάς αφορά πολύ και θα μας βρείτε μπροστά σας.

Και θέλω να πάω σε ένα άλλο θέμα, κυρία Πρόεδρε, γιατί δεν είχαμε τη δυνατότητα με τους λάτρεις εδώ της εξουσίας. Ξέρετε, είναι η αλαζονεία της εξουσίας, δεν σας ενδιαφέρει τίποτα. Για κάποιους μήνες ακόμη θα είστε εκατόν πενήντα οκτώ και νομίζετε, δυστυχώς, ότι η Βουλή είναι μαγαζί σας και ντρέπομαι πολύ που το λέω αυτό.

Ως Ελληνική Λύση ντρεπόμαστε πολύ που το βιώνουμε αυτό, την απαξία στους Βουλευτές, στους θεσμούς, στον Κανονισμό της Βουλής, στη λειτουργία του ελληνικού Κοινοβουλίου και στο Σύνταγμα.

Ακούστε λίγο κάτι: Δεν μπορεί ο Πρωθυπουργός μιας χώρας να λειτουργεί μόνος του, χωρίς να ρωτήσει κανέναν άλλον, χωρίς να τηρεί τον Κανονισμό, γιατί όταν πρόκειται να προσκληθεί πολιτικός Αρχηγός άλλου κράτους στο ελληνικό Κοινοβούλιο, ο Κανονισμός της Βουλής είναι ξεκάθαρος, άρθρο 62Α του Κανονισμού της Βουλής, που λέει τι; Λέει, λοιπόν, ότι μετά από πρόταση του Προέδρου της Βουλής -τι έπρεπε να κάνει ο κ. Τασούλας;- έπρεπε να προτείνει ο κ. Τασούλας, να πάρει γνώμη από τη Διάσκεψη των Προέδρων, να αποφασίσει η Ολομέλεια, να ακουστούν τα κόμματα, για να πούμε αν θα καλέσουμε έναν Αρχηγό άλλου κράτους εδώ. Αυτή είναι η διαδικασία. Η λογική «έλα μωρέ, τώρα, μα και να το φέρναμε «ναι» θα ήταν, τι θέλετε και κολλάτε σε αυτά τώρα;». Εντάξει, παιδιά, μη φέρνετε νομοσχέδια, αφού έχετε την Πλειοψηφία. Τι τα συζητάμε εδώ; Φέρτε ό,τι θέλετε, ψηφίστε τα, να τελειώνουμε. Απαξίωση, αυτή είναι η αλαζονεία και η απαξίωση.

Είναι ντροπή πραγματικά και τη συγκεκριμένη παραβίαση του Κανονισμού της Βουλής την καταγγείλαμε έγκαιρα. Ως κόμμα σοβαρό που σέβεται και την τελευταία ψήφο του Έλληνα πολίτη στείλαμε επιστολή στον Πρόεδρο της Βουλής στις 30 του μηνός με πρωτόκολλο, τα πάντα. Είχαμε καταγγείλει και τη μονομερή απόφαση του Πρωθυπουργού να αποστείλει όπλα στην Ουκρανία, χωρίς να ρωτήσει καν, μόνος του λειτουργεί, λες και είναι μαγαζί του η Βουλή, μαγαζί του η Ελλάδα, μαγαζί του όλα.

Εμείς ως Ελληνική Λύση πήραμε ξεκάθαρη θέση και εκφράζουμε την αντίθεσή μας στο διάγγελμα του κ. Ζελένσκι και δεν θα συμμετέχουμε στο συγκεκριμένο διάγγελμα του Προέδρου της Ουκρανίας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Έπεσαν οι μάσκες!

**ΚΩΝΣΤΑΝΤΙΝΟΣ ΧΗΤΑΣ:** Εμείς, όμως, υπερασπιζόμενοι το εθνικό συμφέρον και μόνο το εθνικό συμφέρον απαιτούμε από όσους κάλεσαν, λοιπόν, τον κ. Ζελένσκι να μας ξεκαθαρίσει την Πέμπτη ο κ. Ζελένσκι εδώ, να τα πει –να πει τι;- να ξεκαθαρίσει με σαφήνεια τις θέσεις του έναντι της αυτοχθόνου ελληνικής μειονότητας της Ουκρανίας. Ποια είναι η θέση του; Να μας τα πει, να καταδικάσει με σαφήνεια τις τουρκικές διεκδικήσεις και απειλές έναντι της Ελλάδας, όπως η αμφισβήτηση της ελληνικής εθνικής κυριαρχίας στο Αιγαίο και το παράνομο τουρκολιβυκό σύμφωνο, να καταδικάσει με σαφήνεια εδώ μέσα τη συνεχιζόμενη τουρκική κατοχή στην Κύπρο. Θα το κάνουμε ή είμαστε αλά καρτ; Να ευθυγραμμιστεί με τις κυρώσεις της Δύσης κατά της Τουρκίας και να ακυρώσει την αμυντική συμφωνία του ίδιου, της χώρας του με την Τουρκία, που συνεχίζει την κατασκευή των επιθετικών μη επανδρωμένων αεροσκαφών. Να τα κάνει αυτά! Να καταδικάσει την εισβολή του Αζερμπαϊτζάν στο Αρτσάκ και τη συστημική εθνοκάθαρση που διαπράττουν οι Αζέροι κατά των Αρμενίων. Θα τα κάνει αυτά;

Ακούστε λίγο κάτι: Οι θέσεις μας είναι ξεκάθαρες. Ο κόσμος βλέπει –ευτυχώς!- κρίνει και ξέρει ποιοι νοιάζονται για το καλό του ίδιου του Έλληνα και της Ελλάδος.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Και τον λόγο τώρα εκ μέρους της Νέας Δημοκρατίας έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κυρία Πρόεδρε.

Αγαπητές και αγαπητοί συνάδελφοι, να ενημερώσω την Ελληνική Λύση ότι χθες ανακοινώθηκε ότι προπληρώνονται τα δάνεια του ΔΝΤ, επομένως το ΔΝΤ από τη χώρα μας τέλος!

Και δεύτερο: Διαφωνείτε με τη μεθαυριανή ομιλία του Ουκρανού Προέδρου εδώ;

**ΚΩΝΣΤΑΝΤΙΝΟΣ ΧΗΤΑΣ:** Τώρα τα εξηγήσαμε!

**ΔΙΟΝΥΣΙΟΣ ΣΤΑΜΕΝΙΤΗΣ:** Θα ξεκαθαρίσετε τη θέση σας; Ή συμβαίνει κάτι άλλο; Θα καταδικάσετε τη ρωσική εισβολή στην Ουκρανία ή υπάρχει κάτι άλλο;

**ΚΩΝΣΤΑΝΤΙΝΟΣ ΧΗΤΑΣ:** Δεν ακούσατε μάλλον!

**ΔΙΟΝΥΣΙΟΣ ΣΤΑΜΕΝΙΤΗΣ:** Γιατί πέρα από τα συνθήματα είναι καλό να μιλάμε επί του συγκεκριμένου, να αφήσουμε τους λαϊκισμούς.

Και καλό είναι να ακούμε και να βλέπουμε τα στοιχεία, όταν μιλάμε για την ελληνική οικονομία τα τέσσερα χρόνια. Μειώθηκε η ανεργία ή δεν μειώθηκε; Αυτό πρέπει να μας το πείτε. Και πού οφείλεται αυτή η μείωση της ανεργίας;

Δίνει η ΔΕΗ σήμερα τα 800 εκατομμύρια ευρώ στους καταναλωτές, ενισχύοντας τους λογαριασμούς ή δεν τα δίνει; Πού τα βρήκε τα 800 εκατομμύρια ευρώ;

Μιλάτε για το Ταμείο Ανάκαμψης. Δεν θα έχετε ακούσει ότι έχει βγει πρόγραμμα με 380 εκατομμύρια ευρώ για ενίσχυση των συνεταιρισμών, των ομάδων παραγωγών, των μεταποιητικών επιχειρήσεων; Έχει βγει σε διαβούλευση. Πρώτη φορά που βγαίνει πρόγραμμα με 180 εκατομμύρια ευρώ για την αναδιάρθρωση των καλλιεργειών. Δεν τα έχετε ακούσει αυτά; Είναι και άλλα πολλά.

Όμως, όπως είπα και πάλι, καλό είναι να μιλάμε επί του συγκεκριμένου, να βοηθήσουμε επιτέλους σε αυτή τη δύσκολη στιγμή που βρίσκεται η χώρα τη χώρα μας και τους Έλληνες πολίτες.

Έρχομαι τώρα στο νομοσχέδιο του Υπουργείου Ανάπτυξης το οποίο ρυθμίζει τα θέματα για τη σύσταση εταιρειών μέσω των Υπηρεσιών Μίας Στάσης και την τήρηση του Γενικού Εμπορικού Μητρώου και ενσωματώνει την οδηγία 1151/2019 του Ευρωπαϊκού Κοινοβουλίου και του Συμβουλίου της 20ής Ιουνίου 2019 και την τροποποίηση της οδηγίας 1132/2017 που αφορά τη χρήση ψηφιακών εργαλείων και διαδικασιών στον τομέα του εταιρικού δικαίου.

Βασικοί στόχοι της νομοθετικής πρωτοβουλίας αποτελεί η βελτίωση του περιβάλλοντος μέσα στο οποίο δραστηριοποιούνται οι επιχειρήσεις και κατά συνέπεια, ως αποτέλεσμα της βασικής στόχευσης επιχειρείται η ενίσχυση της ανταγωνιστικότητας μέσα από την απλούστευση των διαδικασιών και τη χρήση των νέων τεχνολογιών, οι οποίες αφορούν τους κανόνες σύστασης εταιρειών, την υποβολή αιτήσεων και την καταχώριση πράξεων και στοιχείων στο Γενικό Εμπορικό Μητρώο και τη δημοσίευση αυτών, όταν είναι απαραίτητο.

Κυρίες και κύριοι συνάδελφοι, είναι γεγονός ότι τα τελευταία χρόνια η ελληνική νομοθεσία έχει προχωρήσει σημαντικά όσον αφορά την ψηφιοποίηση των διαδικασιών σύστασης των εταιρειών και αυτό το πέτυχε με την αναμόρφωση στις διαδικασίες «Υπηρεσίες Μίας Στάσης» με τον ν.4421/2016.

Παράλληλα, σημαντική είναι και η πρόοδος στο κομμάτι που αφορά τη μετάβαση σε καθεστώς ψηφιοποίησης των πληροφοριών εμπορικής δραστηριότητας που περιλαμβάνονται στο Γενικό Εμπορικό Μητρώο, ζητήματα που ρυθμίζονται με τις διατάξεις του ν.4635/2019.

Υιοθετώντας σταθερά τους τρόπους της καλής νομοθέτησης, το παρόν σχέδιο νόμου ενοποιεί τα δύο προαναφερόμενα νομοθετήματα σε ένα ενιαίο, ενώ παράλληλα υπάρχουν παρεμβάσεις νομοτεχνικού χαρακτήρα στο υφιστάμενο πλαίσιο, έτσι ώστε να επιτευχθεί η πλήρης εναρμόνιση με τις προβλέψεις της νέας οδηγίας αλλά και τις παρεμβάσεις που απλουστεύουν και αποσαφηνίζουν τις υποχρεώσεις καταχώρησης και δημοσίευσης στο ΓΕΜΗ των πράξεων, των δηλώσεων, ή στοιχείων εταιρειών που απαιτούν εμπορική δραστηριότητα.

Με λίγα λόγια, έχουμε μπροστά μας ένα νομοθέτημα που κάνει τη ζωή των ανθρώπων των επιχειρήσεων πολύ πιο εύκολη, γλιτώνοντας για αυτούς και κόπο και χρόνο και χρήμα.

Στο πρώτο μέρος εξειδικεύονται ο σκοπός και το αντικείμενο του παρόντος νομοσχεδίου, τα οποία αφορούν την ενοποίηση και τον εκσυγχρονισμό των διατάξεων, δηλαδή την οργάνωση και λειτουργία της «Υπηρεσίας Μίας Στάσης» και του Γενικού Εμπορικού Μητρώου, ενώ στο δεύτερο μέρος εμπεριέχονται ρυθμίσεις για την ενοποίηση σε έναν νόμο των κανόνων της σύστασης επιχείρησης και της δημοσίευσης των απαιτούμενων πράξεων στο ΓΕΜΗ, ώστε να διευκολύνεται η λειτουργία των καίριων υπηρεσιών, αλλά για τη σύσταση και λειτουργία των εταιρειών.

Τις λεπτομέρειες τις ανέλυσε κατατοπιστικά ο εισηγητής μας συνάδελφος από τη Νέα Δημοκρατία που έδωσε μία συνολική εικόνα των διατάξεων, επομένως δεν θα αναφερθώ σε αυτές.

Αγαπητές και αγαπητοί συνάδελφοι, κάθε νομοσχέδιο του Υπουργείου Ανάπτυξης και Επενδύσεων πυροδοτεί -θα λέγαμε- συζητήσεις για την κατάσταση στην αγορά και στην οικονομία.

Ιδιαίτερα τους τελευταίους μήνες που οι συνέπειες της πανδημίας και η πρόσφατη γεωπολιτική κρίση έχουν δημιουργήσει μια πίεση στις οικονομίες όλων των χωρών παγκοσμίως, η συζήτηση είναι πιο έντονη και σίγουρα συγκεντρώνει μεγάλο ενδιαφέρον. Όμως να συζητάμε και να συζητάμε επί των συγκεκριμένων στοιχείων και δεδομένων.

Ακούσαμε τις περασμένες μέρες κατά τη διάρκεια των συζητήσεων στις συνεδριάσεις της επιτροπής έντονη κριτική για τον πληθωρισμό και την αύξηση του κόστους ενέργειας. Πόσες φορές θα πούμε ότι πρόκειται για εξωγενείς κρίσεις; Πόσες φορές πρέπει να εξηγήσουμε ότι όσα περνάει η χώρα μας, τα περνάνε και οι υπόλοιπες ευρωπαϊκές χώρες και όχι μόνο; Και παρά τις δυσκολίες και παρά την ομολογουμένως έντονη πίεση που δέχονται οι προϋπολογισμοί των νοικοκυριών, των αγροτών, των ιδιωτών, των επιχειρήσεων, η Ελλάδα παρουσιάζει επιδόσεις όσον αφορά τον πληθωρισμό που κυμαίνονται κοντά στο μέσο όρο, κάτι που δεν βλέπω να το σχολιάζει η Αντιπολίτευση.

Επίσης όλη η κριτική που ασκείται παραβλέπει -και πιστεύω ότι παραβλέπει εσκεμμένα- τις πρωτοβουλίες της Κυβέρνησης για την στήριξη των πολιτών και τη συγκράτηση των αρνητικών συνεπειών, όπως και η σημερινή ρύθμιση στην τροπολογία του Υπουργείου Ανάπτυξης και Τροφίμων με την οποία ανοίγει ο δρόμος για την ενίσχυση των κτηνοτρόφων μετά τα υπόλοιπα που έχουν ανακοινωθεί για το ρεύμα όπως και για το πετρέλαιο.

Η απόφαση αυτή της Κυβέρνησης και του Πρωθυπουργού Κυριάκου Μητσοτάκη είναι συγκεκριμένη και συνοψίζεται στην εξάντληση ακόμα και του τελευταίου διαθέσιμου ευρώ για να στηρίξει τους Έλληνες πολίτες. Και αυτό το κάνουμε με συνέπεια και υπευθυνότητα, καθώς ισορροπούμε ανάμεσα σε δύο βασικές αρχές, αφ’ ενός με στοχευμένες παρεμβάσεις που αποδίδουν το μέγιστο δυνατό στους οικονομικά αδύνατους και αφ’ ετέρου με σεβασμό στα δημοσιονομικά όρια που ορίζουν οι ανάγκες της οικονομίας.

Παράλληλα κρατάμε δυνάμεις, όπως κάναμε και στη διάρκεια της πανδημίας για να μπορέσουμε να συνεχίσουμε τη στήριξη όσο διαρκεί αυτή η κρίση. Αλίμονο αν ακούγαμε την Αντιπολίτευση και τις προτροπές της να τα δώσουμε όλα και να τα δώσουμε και τώρα, όπως έλεγαν πριν τρία χρόνια.

Κλείνοντας, κυρίες και κύριοι συνάδελφοι, την τοποθέτησή μου με αφορμή το παρόν σχέδιο νόμου θα ήθελα να κάνω μια γενική τοποθέτηση που φεύγει λίγο από τα στενά όρια της ανάλυσης του νομοθετικού κειμένου και όσων ορίζει. Η Κυβέρνηση της Νέας Δημοκρατίας έχει αποδείξει ότι ακολουθεί σταθερά ένα συγκεκριμένο δρόμο νομοθέτησης ο οποίος εξυπηρετεί το όραμα που έχουμε για τη χώρα. Ξέρουμε καλά ότι η βασική μας στόχευση που είναι η δημιουργία μιας νέας Ελλάδας σύγχρονης, εξωστρεφούς, ισχυρής με σταθερή αναπτυξιακή τροχιά περνάει μέσα από τη διευθέτηση όλων των ζητημάτων μικρών και μεγάλων, που σχετίζονται με τη λειτουργία του δημόσιου και ιδιωτικού τομέα.

Ο επιχειρηματικός κλάδος κατέχει σημαντική θέση σε αυτό τον σχεδιασμό. Άλλωστε δεν θα μπορούσε να συμβεί και διαφορετικά. Από την πρώτη στιγμή ανάληψης της διακυβέρνησης της χώρας η Κυβέρνηση και το Υπουργείο Ανάπτυξης ουσιαστικά τρέχουν έναν αγώνα δρόμου, ώστε να κερδηθεί το στοίχημα της ανάπτυξης και της αλλαγής του παραγωγικού μοντέλου της χώρας. Και γνωρίζουμε πολύ καλά ότι η ανάπτυξη χωρίς υγιή επιχειρηματικότητα δύσκολα μπορεί να επιτευχθεί. Τρία χρόνια τώρα είμαστε σε θέση να διαπιστώσουμε ότι μια σειρά δράσεων με σκοπό τη βελτίωση του επιχειρηματικού περιβάλλοντος, την προσέλκυση νέων επενδύσεων, την αναβάθμιση της επιχειρηματικής δραστηριότητας και τη δημιουργία ανταγωνιστικής οικονομίας πιάνουν τόπο και οι αποδείξεις είναι χειροπιαστές.

Συνεπώς, κυρίες και κύριοι συνάδελφοι, κάθε νομοθετική πρωτοβουλία που βάζει ένα λιθαράκι σε αυτή την προσπάθεια είναι απαραίτητο να υποστηρίζεται από όλους μας. Μια τέτοια περίπτωση είναι και το παρόν νομοθετικό κείμενο, το οποίο πιστεύω ότι πρέπει και θα στηρίξουν όλες οι πτέρυγες της Βουλής.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος του Κινήματος Αλλαγής, κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ, κυρία Πρόεδρε.

Θα προσπαθήσω να είμαι πολύ σύντομος.

Θέλω κατ’ αρχάς να πω τις εντυπώσεις που άφησε ο Υπουργός Ανάπτυξης με την εν γένει παρουσία του στην επιτροπή μας και εδώ σήμερα. Και θα ήθελα να χρησιμοποιήσω δύο λέξεις για να το χαρακτηρίσω. Η μια λέξη –ας την πούμε με την θετική πλευρά- είναι η ευελιξία και η άλλη με την μάλλον αρνητική είναι η στρεψοδικία. Θα πω για τις λέξεις τώρα.

Όπως ακούσατε από τον εισηγητή μας, Απόστολο Πάνα, εμείς δεν κάνουμε αντιπολίτευση απέναντι στις αυτόχρημα αντιλαϊκές, αντικοινωνικές και στο βάθος τους αντιμεταρρυθμιστικές πολιτικές σας. Προετοιμαζόμαστε, επεξεργαζόμαστε και προτείνουμε πολύ συγκεκριμένα μέτρα και πολιτικές, μέτρα και πολιτικές που μπορούν ένα ημιτελές έστω και σε σωστή κατεύθυνση θεσμικό νομοσχέδιο να το μετατρέψουν σε ολοκληρωμένο βήμα. Είναι θετικό ότι έσπευσε ο Υπουργός να μελετήσει και να ενσωματώσει τις προτάσεις με τις οποίες συμφωνεί. Φτάνει να το δούμε και στην πράξη, γιατί πολλά ακούμε και λίγα βλέπουμε.

Αυτό το εκλαμβάνουμε και ως απάντηση στις συνεχείς αναφορές του Πρωθυπουργού για το αν έχουμε θέσεις, αν προτείνουμε, αν λέμε τη γνώμη μας, αν κάτι λέμε εν πάση περιπτώσει, για να αποδειχθεί ότι δεν είμαστε παρόντες μόνο στη δημιουργία των θεσμών που οργάνωσαν το σύγχρονο ελληνικό κράτος, σχεδόν όλων των θεσμών που οργάνωσαν το σύγχρονο ελληνικό κράτος, αλλά και στην εξέλιξη και στην μετεξέλιξή τους.

Και θα ήθελα να απευθυνθώ στον κ. Γεωργιάδη και να του πω ότι μιας που τον πετύχαμε σε μέρα που επιδεικνύει θετική ευελιξία, ας υιοθετήσει τις προτάσεις μας για το πλαφόν στη ρήτρα προσαρμογής, για τη φορολόγηση των υπερκερδών των ηλεκτροπαραγωγών, για τη μείωση του ΦΠΑ σε βασικά καταναλωτικά αγαθά, όχι σε μερικά αλλά στα βασικά, για τη μείωση του ειδικού φόρου κατανάλωσης στα καύσιμα, για την αύξηση του κατώτατου μισθού στα 751 ευρώ και ένα νέο ΕΚΑΣ για τους χαμηλοσυνταξιούχους. Ευκαιρία είναι τώρα που τον πετύχαμε σε ευέλικτη φάση να εισηγηθεί στην Κυβέρνηση αυτά τα μέτρα που επαναλαμβάνουμε, τα φέρνουμε, τα ξαναφέρνουμε. Δεν υπάρχει ουσιώδης αντίλογος και παρ’ όλα αυτά δεν βλέπουμε από την Κυβέρνηση να ιδρώνει το αυτί της.

Πάω τώρα στον δεύτερο τίτλο, όταν μίλησα για την στρεψοδικία. Παρακολούθησα τον κύριο Υπουργό προχθές στην επιτροπή να αναπτύσσει μια περίεργη μαθηματική θεωρία με βάση την οποία ουσιαστικά πανηγύριζε επειδή έχουμε ετήσιο εναρμονισμένο πληθωρισμό σύμφωνα με την ανακοίνωση της EUROSTAT 8% με το επιχείρημα ότι είχαμε τον Μάρτη του 2021 αρνητικό πληθωρισμό 2%. Προσπαθούσα να καταλάβω τι συνδέει αυτά τα δύο. Ότι ήμασταν πολύ χαμηλά και άρα πριν από την περίοδο που ο πληθωρισμός άρχισε να ανεβαίνει, πριν από την περίοδο που, ας πούμε, η ακρίβεια ήταν εισαγόμενη, εμείς ήμασταν μια φτηνή χώρα; Αυτό δεν νομίζω ότι το ισχυρίζεται κανείς. Και δεν μπορώ να συμμεριστώ τους πανηγυρισμούς καθώς η χώρα μας σύμφωνα με πρόσφατα στοιχεία της EUROSTAT έχει πληθωρισμό 8%. Είμαστε δηλαδή πάνω από τον μέσο όρο της Ευρωζώνης, πράγμα που σημαίνει ότι θα μπορούσατε με κάποιο τρόπο με μέτρα, με ελέγχους, όπως έχουμε προτείνει επανειλημμένα, να έχουμε πολύ καλύτερες επιδόσεις.

Όπως και να έχει, ακόμα και χαμηλότερο πληθωρισμό να είχαμε, η ακρίβεια μειώνει πολύ περισσότερο τα εισοδήματα των Ελλήνων. Γιατί το κατά κεφαλήν ΑΕΠ σε όρους αγοραστικής δύναμης βρίσκεται στο 65% του μέσου όρου στη ζώνη του Ευρώ. Δεν καταλαβαίνετε, δεν κατανοείτε ότι αυτό οδηγεί μεγάλο μέρος του ελληνικού λαού σε μεγάλη δοκιμασία και ανέχεια;

Σύμφωνα με έρευνα της ΓΣΕΕ και του Ινστιτούτο Εργασίας έξι στους δέκα εργαζόμενους δήλωσαν ότι η άνοδος των τιμών τούς έχει οδηγήσει σε μείωση της κατανάλωσης βασικών ειδών διατροφής, ενώ επτά στους δέκα επισημαίνουν ότι η άνοδος των τιμών τους έχει οδηγήσει σε περιορισμό των δαπανών για θέρμανση. Θέλω να σας πω, λοιπόν, ότι αυτοί οι πανηγυρισμοί έρχονται σε απόλυτη αντίθεση με ό,τι συναισθάνεται σήμερα ένας φοβισμένος, ανασφαλής και σε ανέχεια πολίτης, ο οποίος βλέπει την καθημερινή του ζωή να φτωχαίνει και την Κυβέρνηση να πανηγυρίζει για τις επιδόσεις της και ότι αυτό δεν μπορεί να αποτελεί υπόδειγμα μιας προοδευτικής πολιτικής, όπως θέλει να ισχυρίζεται ο Πρωθυπουργός. Γιατί -θα το επαναλάβω- δεν είναι εύκολο να παριστάνεις τον σοσιαλδημοκράτη με τις παροχές, τα πραγματικά δισεκατομμύρια των παροχών, και τελικά η αντανάκλαση σε αυτό που ζει ο ελληνικός λαός να είναι όχι απλά μηδαμινή, αλλά να είναι αρνητική. Δεν είναι δυνατόν δηλαδή να ισχυρίζεσαι ότι απλά κάνοντας μια δημοσιονομική επεκτατική πολιτική, ικανοποιείς ουσιαστικά την πορεία ανάπτυξης της χώρας ή ανταποκρίνεσαι στα προβλήματα, όταν τα προβλήματα πολλαπλασιάζονται και οξύνονται στον καθένα ξεχωριστά και αναρωτιέται ο καθένας που πάνε τα χρήματα ποιοι τα παίρνουν, ποιοι επωφελούνται, για ποιο λόγο μοιράζονται, γιατί γίνεται η πολιτική «βλέποντας και κάνοντας», όλα αυτά που ζούμε καθημερινά.

Νομίζω, λοιπόν, ότι αυτό είναι το ένα βασικό σημείο στο οποίο δείχνει ότι χρησιμοποιεί με τρόπο στρεψόδικο ουσιαστικά τους αριθμούς, προκειμένου να υποστηρίξει μια πολιτική σε μια χώρα πια, που οι αριθμοί μπορεί να ευημερούν ο κόσμος όμως διαρκώς πτωχεύει.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο τώρα εκ μέρους του ΣΥΡΙΖΑ έχει ο κ. Χαρίτσης.

**ΑΛΕΞΗΣ ΧΑΡΙΤΣΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, συζητάμε σήμερα ένα νομοσχέδιο που ενοποιεί σε ενιαίο κείμενο δύο προηγούμενους νόμους, τον ν.4441/2016 για την «Υπηρεσία Μιας Στάσης» και τον ν.4635/2019 για το Γενικό Εμπορικό Μητρώο, ΓΕΜΗ, και παράλληλα ενσωματώνει τροποποιήσεις ευρωπαϊκής οδηγίας για ψηφιακά εργαλεία στο Κοινοτικό Δίκαιο.

Να υπενθυμίσω βεβαίως, αν και τα είπε ήδη πάρα πολύ αναλυτικά και πολύ τεκμηριωμένα ο εισηγητής μας, ο Ιωάννης Σαρακιώτης, ότι η ηλεκτρονική «Υπηρεσία μιας Στάσης» σχεδιάστηκε το 2016 και υλοποιήθηκε το 2018 επί κυβέρνησης ΣΥΡΙΖΑ, αλλά και η διαπραγμάτευση των τροποποιήσεων της ευρωπαϊκής οδηγίας είχε γίνει επίσης από την κυβέρνηση ΣΥΡΙΖΑ. Μιλάμε λοιπόν για την ολοκλήρωση μιας μεταρρύθμισης, η οποία ξεκίνησε πριν από μία πενταετία περίπου και ολοκληρώνεται τώρα. Άρα είναι μια αυτονόητη νομοθετική παρέμβαση την οποία και ο ΣΥΡΙΖΑ θα υπερψηφίσει.

Κυρίες και κύριοι της Κυβέρνησης, όμως δυστυχώς πολύ φοβάμαι ότι τα αυτονόητα σταματούν εδώ. Γιατί βεβαίως πέρα από τις αόριστες υποσχέσεις, που ακούγαμε όλο το προηγούμενο διάστημα, για επενδυτική έκρηξη, για ενίσχυση των μικρομεσαίων επιχειρήσεων και της βιομηχανίας, για προσέλκυση παραγωγικών βιώσιμων επενδύσεων δυστυχώς σχεδόν τίποτα δεν έχει γίνει πράξη.

Αποκλείσατε τη συντριπτική πλειονότητα των ελληνικών επιχειρήσεων από τα κονδύλια του Ταμείου Ανάκαμψης, ορίζοντας ότι η μεγάλη πλειοψηφία των κονδυλίων -κυρίως το κομμάτι των δανείων- θα περάσουν μέσα από τις συστημικές τράπεζες. Η χρηματοδότηση των μικρών και μεσαίων επιχειρήσεων παρεμποδίζεται και με τον νέο αναπτυξιακό νόμο καθώς έρχονται σε ευθεία αντιπαράθεση με τις μεγάλες επιχειρήσεις, που έχουν πολύ μεγαλύτερες δυνατότητες για να αντλήσουν κονδύλια. Παρεμπιπτόντως μιας και μίλησα για τον αναπτυξιακό νόμο, πού είναι οι υπουργικές αποφάσεις για τον νέο αναπτυξιακό νόμο, τις οποίες περιμένουν οι υποψήφιοι επενδυτές και δεν έχουν δει τίποτα μέχρι τώρα ως προς την εφαρμογή του;

Και βεβαίως απουσιάζει -τα είχαμε πει και σε σχετική συζήτηση- η συμπληρωματικότητα και με τα κονδύλια του νέου ΕΣΠΑ με έναν συντονισμό απαραίτητο του αναπτυξιακού νόμου, του νέου ΕΣΠΑ, του Ταμείου Ανάκαμψης και Ανθεκτικότητας, έτσι ώστε να έχουμε μια συνολική στρατηγική για τη στήριξη των επενδύσεων. Κυρίως όμως, όλα αυτά είναι τα αποτελέσματα μιας συγκεκριμένης πολιτικής επιλογής, η οποία ήταν η παντελής έλλειψη δημοκρατικού διαλόγου, συζήτησης, χάραξης μιας εθνικής στρατηγικής για να μπορέσουμε να αντιμετωπίσουμε τις πολύ μεγάλες προκλήσεις που αντιμετωπίζει η ελληνική οικονομία.

Αλλά βεβαίως όλα αυτά τα προβλήματα, όλες αυτές οι παθογένειες, όλες αυτές οι αδυναμίες και οι αδράνειες της Κυβέρνησης Μητσοτάκη ωχριούν μπροστά στην πρωτοφανή κρίση, την κρίση που έχει πάρει πλέον δομικά χαρακτηριστικά. Αναφέρομαι στην κρίση της ακρίβειας και του πληθωρισμού, η οποία θερίζει αυτή τη στιγμή το εισόδημα των νοικοκυριών, απειλεί με λουκέτο χιλιάδες επιχειρήσεις σε όλη τη χώρα.

Μόλις χθες, κύριε Υπουργέ, συζητήθηκε στην Ολομέλεια η επίκαιρη ερώτηση που είχα καταθέσει στο Υπουργείο Εσωτερικών σε σχέση με την τύχη εκατοντάδων έργων τοπικών υποδομών, αντιπλημμυρικά, ύδρευσης, αποχέτευσης σε όλη την Ελλάδα, τα οποία αυτή τη στιγμή, λόγω των εκρηκτικών ανατιμήσεων, κινδυνεύουν να σταματήσουν, κινδυνεύουν να εγκαταλειφθούν. Τι θα γίνει με αυτά τα έργα; Τι θα γίνει με τις μικρές τεχνικές εργολαβικές επιχειρήσεις, οι οποίες έχουν αναλάβει την εκτέλεση τους; Τι θα γίνει με τους χιλιάδες εργαζόμενους σε αυτές; Τι θα γίνει με τις τοπικές κοινωνίες, που περιμένουν ακριβώς την εκτέλεση αυτών των έργων τοπικών υποδομών, που χρηματοδοτήθηκαν τα προηγούμενα χρόνια και τώρα είναι σε φάση υλοποίησης και βεβαίως η τύχη τους αγνοείται; Ουδεμία απάντηση. Δυστυχώς το μόνο το οποίο εισπράξαμε ήταν ένα μπαλάκι ευθυνών μεταξύ των συναρμόδιων Υπουργείων.

Δυστυχώς η κρίση αυτή βρήκε την ελληνική οικονομία παντελώς απροετοίμαστη, παντελώς ευάλωτη με μία κυβέρνηση που όλο το προηγούμενο διάστημα μας έλεγε ότι όλα βαίνουν καλώς, ότι δεν υπάρχει κρίση, ότι δεν υπάρχει πρόβλημα ακρίβειας. Και βεβαίως τώρα, που τα πράγματα δυσκόλεψαν τόσο πολύ, μας λέει ότι η κρίση είναι αμιγώς εξωγενής.

Αλήθεια; Όταν τον Ιανουάριο είχαμε την υψηλότερη χονδρεμπορική τιμή ρεύματος σε ολόκληρη την Ευρώπη για ολόκληρο το μήνα μεσοσταθμικά, έφταιγε ο πόλεμος στην Ουκρανία; Όταν είχαμε τους μισθούς καθηλωμένους σύμφωνα με τα στοιχεία της EUROSTAT και την άρνηση της Κυβέρνησης να προχωρήσει σε αύξηση του κατώτατου μισθού -αρχές του 2022, λέει η EUROSTAT, η μόνη χώρα στην Ευρώπη στην οποία ο κατώτατος μισθός είναι καθηλωμένος στα επίπεδα του 2010 είναι η Ελλάδα- τότε έφταιγε ο πόλεμος στην Ουκρανία; Όταν είχαμε ιστορικό υψηλό για τη βενζίνη στις αρχές του Φεβρουαρίου, ξεπεράσαμε και τα ιστορικά υψηλά του 2012, τότε έφταιγε ο πόλεμος στην Ουκρανία;

Δυστυχώς αυτό το οποίο έχει συμβεί είναι ότι έχουμε μια κρίση η οποία έχει εδραιωθεί εδώ και πάρα πολλούς μήνες στην ελληνική οικονομία, μία κρίση η οποία πλήττει τους συμπολίτες μας σε όλα τα επίπεδα, μία κρίση για την οποία αδιαφόρησε η Κυβέρνηση Μητσοτάκη όλο το προηγούμενο διάστημα.

Και τι συνέβη τις τελευταίες ημέρες; Είχαμε ένα άλμα μόλις χθες στο χρηματιστήριο της ενέργειας στο 39%. Αυτές τις αυξήσεις βεβαίως δεν τις έχουν δει ακόμα οι καταναλωτές. Θα τις δουν τον επόμενο μήνα στους λογαριασμούς τους. Έχουμε βεβαίως τον πληθωρισμό σε υψηλά εικοσιπενταετίας και έχουμε βεβαίως το διαθέσιμο εισόδημα αυτή τη στιγμή να συρρικνώνεται κυρίως βεβαίως για τους πιο ευάλωτους, κυρίως για τα μικρομεσαία στρώματα με όξυνση περαιτέρω των ανισοτήτων.

Εδώ και μήνες έχουμε πει ότι απαιτούνται ουσιαστικά, αποφασιστικά μέτρα ανάσχεσης αυτής της κρίσης, πλαφόν στα τιμολόγια της ενέργειας, φορολόγηση στα υπερκέρδη των παρόχων, αύξηση του κατώτατου μισθού στα 800 ευρώ, μείωση του ειδικού φόρου κατανάλωσης στα καύσιμα και του ΦΠΑ στα είδη πρώτης ανάγκης.

Αλήθεια, επειδή συνέχεια ακούω και από τους Υπουργούς της Κυβέρνησης να μιλάνε για το δημοσιονομικό κόστος, όταν έχετε κάνει την επιλογή, γιατί πρόκειται για ξεκάθαρη πολιτική επιλογή, να ιδιωτικοποιήσετε την επικουρική ασφάλιση με κόστος 1,5 δισ. τον χρόνο τη στιγμή που το κόστος για τη μείωση του ειδικού φόρου κατανάλωσης στα καύσιμα για την ίδια χρονική περίοδο είναι ακριβώς το ίδιο, 1,5 δισεκατομμύριο, αυτό δεν συνιστά μια σαφή τοποθέτηση, μία σαφή μεροληψία της Κυβέρνησης ως προς τις πολιτικές επιλογές; Είναι λοιπόν επιλογή της Κυβέρνησης να έχουμε οδηγηθεί στη σημερινή πάρα πολύ δύσκολη κατάσταση, κυρίες και κύριοι συνάδελφοι.

Τα στοιχεία πλέον είναι πάρα πολύ δυσοίωνα. Δείτε τι ανακοίνωσε την προηγούμενη βδομάδα το Ινστιτούτο της ΓΣΕΕ μαζί με την εταιρεία «ALCO», όπου μιλούν για εννιά στα δέκα νοικοκυριά τα οποία έχουν ήδη μειώσει τις δαπάνες τους μέχρι και σε βασικά είδη διατροφής. Οι αναπτυξιακές προοπτικές της χώρας υποθηκεύονται, λοιπόν, από μία Κυβέρνηση που διαχειρίζεται το δημόσιο χρήμα με πρωτοφανή αδιαφάνεια και όρους εξυπηρέτησης συγκεκριμένων μεγάλων οικονομικών συμφερόντων, μία Κυβέρνηση που ούτε μπορεί ούτε θέλει να προστατεύσει την κοινωνία και την οικονομία.

Είναι η ώρα, λοιπόν, να μπει τέλος σε αυτή την κατηφόρα. Είναι η ώρα μια προοδευτική κυβέρνηση να κηρύξει τον πόλεμο στην ακρίβεια, να συγκρουστεί με τα κερδοσκοπικά συμφέροντα, να εφαρμόσει δημόσιες πολιτικές, να ενισχύσει το κοινωνικό κράτος, να προσελκύσει και να υλοποιήσει βιώσιμες παραγωγικές επενδύσεις. Είναι η ώρα, κυρίες και κύριοι συνάδελφοι, εν ολίγοις για μια μεγάλη πολιτική αλλαγή που έχει ανάγκη ο τόπος.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα εκ μέρους της Νέας Δημοκρατίας έχει ο κ. Ανδριανός.

**ΙΩΑΝΝΗΣ ΑΝΔΡΙΑΝΟΣ:** Κυρία Πρόεδρε, κυρίες και κύριοι συνάδελφοι, κύριε Υπουργέ, θέλω να πω ότι το να ζητάει συνέχεια εκλογές είναι δικαίωμα της Αντιπολίτευσης.

Όμως ταυτόχρονα, σε μια δύσκολη συγκυρία, με εξωγενείς παράγοντες, με πόλεμο στην Ευρώπη, με τις καταστροφές που βλέπουμε, νομίζω ότι είναι ανεύθυνο. Και η Νέα Δημοκρατία, λοιπόν, ως υπεύθυνη δύναμη θα κινηθεί με το εθνικό συμφέρον και θα κάνει αυτό που πρέπει να κάνει και αυτό που κάνει στηρίζοντας σε αυτές τις δύσκολες συνθήκες τους πολίτες. Διότι, πράγματι, βιώνουμε μια δύσκολη συγκυρία με μια δίνη προβλημάτων, οικονομικών επιπτώσεων. Όμως μια υπεύθυνη κυβέρνηση σε αυτές τις δύσκολες καταστάσεις δεν σκέφτεται τις εκλογές, που σύμφωνα και με τα στοιχεία των δημοσκοπήσεων τις κερδίζει. Σκέφτεται πώς θα πάει το σκάφος, πώς θα το βγάλει από τη φουρτούνα για να το πάει σε ένα απάνεμο λιμάνι. Και το παλεύει με δυσκολίες βεβαίως, δυσκολίες που δεν ζει μόνο η χώρα μας, η πατρίδα μας, τις ζει ολόκληρη η Ευρώπη, τις ζει ολόκληρος ο κόσμος.

Μέσα σε αυτό το πλαίσιο των δυσκολιών γίνονται κινήσεις στήριξης των πολιτών. Βεβαίως, υπάρχουν τεράστια προβλήματα λόγω της ακρίβειας, της ενεργειακής κρίσης, αλλά από την άλλη πλευρά εξαντλεί και κάθε δυνατότητα. Γιατί ποια πολιτική δύναμη δεν θέλει να στηρίξει τον πολίτη; Είναι δυνατόν να έχεις περιθώρια και να μην τα εξαντλήσεις; Τα εξαντλούμε τα περιθώρια και κάνουμε πολιτική υπεύθυνη και αποτελεσματική, όπως ήταν αποτελεσματική και υπεύθυνη η πολιτική μας, ώστε να αποπληρώσουμε στο Διεθνές Νομισματικό Ταμείο το υπόλοιπο χρέος και να κερδίσουμε έτσι από αυτή την πρόωρη εξόφληση 230 εκατομμύρια ευρώ, τα οποία, βεβαίως, θα είναι προς όφελος της κοινωνίας.

Θέλω να πω ότι ακούστηκαν ανακρίβειες. Έχει υπάρξει, για παράδειγμα, στήριξη των αγροτών, των κτηνοτρόφων. Αναφέρθηκε συγκεκριμένα για τον ΦΠΑ στα εφόδια. Έχει μειωθεί ο ΦΠΑ στα αγροτικά εφόδια, κύριε συνάδελφε, και δεν πρέπει να το ξεχνάμε. Βεβαίως, υπάρχει πρόβλημα. Υπάρχει μείωση στα λιπάσματα. Υπάρχει, όμως, στήριξη. Ακούσαμε πριν από λίγο τον Υπουργό Αγροτικής Ανάπτυξης, τον κ. Γεωργαντά, που κατέθεσε τροπολογία και στηρίζει τους κτηνοτρόφους. Γιατί, πράγματι, οι ζωοτροφές είναι στα ύψη και οι κτηνοτρόφοι δυσκολεύονται να αγοράσουν τις ζωοτροφές που είναι απαραίτητες για τα ζώα τους και πρέπει να στηρίξουμε τον πρωτογενή τομέα και αυτό κάνουμε. Και μάλιστα, η στήριξη αυτή γίνεται συνολικά στον τζίρο του 2021 από ό,τι ανακοίνωσε ο ίδιος ο Υπουργός. Περιμένω από τον Υπουργό Αγροτικής Ανάπτυξης να φέρει, όπως έχει δεσμευτεί άλλωστε αυτές τις ημέρες και με διαβεβαίωσε, την τροπολογία για την αποζημίωση και την προκαταβολή των πληγέντων Αργολιδαίων από τον πρόσφατο παγετό. Πρόκειται για αποζημίωση μέσω του ΕΛΓΑ, που βεβαίως θα δώσει μία τόνωση και στήριξη στους αγρότες, στους Αργολιδείς παραγωγούς που επλήγησαν από τον παγετό. Έχω τη διαβεβαίωση, όπως έχουμε και τη διαβεβαίωση του ΕΛΓΑ. Ο Υπουργός πριν από λίγο μου δήλωσε ότι θα τηρήσει τη δέσμευση και θα φέρει σύντομα, τις επόμενες μέρες, εντός της εβδομάδας αυτήν την τροπολογία που είναι σημαντική για τον πρωτογενή τομέα, για να στηρίξουμε τους αγρότες και ιδιαίτερα στην Αργολίδα, την οποία έχω την τιμή να εκπροσωπώ, γιατί, βεβαίως, οι ζημιές είναι πολλές, έχουν γίνει αντιληπτές και τις έχουν δει και οι αρμόδιοι Υπουργοί και ο πρόεδρος του ΕΛΓΑ.

Κυρίες και κύριοι συνάδελφοι, στην οικονομική επιστήμη ο ασφαλέστερος ίσως ορισμός της προόδου μιας κοινωνίας είναι η διαρκής και αποφασιστική μείωση του κόστους συναλλαγής, όλων δηλαδή εκείνων των περιφερειακών πραγμάτων που πρέπει κανείς να φροντίσει, πριν αφιερώσει την ενέργεια, τον χρόνο και τους λοιπούς πόρους του στην επίτευξη του συγκεκριμένου στόχου που έχει ορίσει. Συναλλακτικό κόστος είναι, για παράδειγμα, η αβεβαιότητα για τα δικαιώματα χρήσης μιας ιδιοκτησίας, ένα πρόβλημα που αντιμετωπίζει αποτελεσματικά η Κυβέρνηση προωθώντας την ολοκλήρωση του Κτηματολογίου και των σχεδίων χρήσης γης. Συναλλακτικό κόστος είναι οι υπερβολικές καθυστερήσεις και ήδη οι διαδικαστικές εμπλοκές στην απονομή δικαιοσύνης και ιδίως σε ό,τι αφορά την οικονομική ζωή, στην επίλυση οικονομικών διαφόρων, επιχειρηματικών διαφορών, ένα πρόβλημα που αντιμετωπίζει αποτελεσματικά η Κυβέρνηση με τον εκσυγχρονισμό και την ενίσχυση της δικαιοσύνης και την προώθηση εξωδικαστικών εργαλείων. Συναλλακτικό κόστος είναι οι αχρείαστες περιπλοκές στην πτωχευτική διαδικασία, που οδηγούν σε πάγωμα της επιχειρηματικής δράσης και σε μεγάλη απώλεια πόρων, ένα πρόβλημα που αντιμετωπίζει αποτελεσματικά η Κυβέρνηση με τον εκσυγχρονισμό του πτωχευτικού δικαίου. Συναλλακτικό κόστος είναι οι αχρείαστες πολύμηνες καθυστερήσεις στην έκδοση των συντάξεων, ένα πρόβλημα που αντιμετωπίζει αποτελεσματικά η Κυβέρνηση και το προσπαθεί να το λύσει με την ψηφιοποίηση της σχετικής διαδικασίας. Και βεβαίως, συναλλακτικό κόστος είναι κάθε χαμένη εργατοώρα εξαιτίας αχρείαστων γραφειοκρατικών υποχρεώσεων, κάθε ευρώ που πηγαίνει για διαδικασίες εντελώς παρωχημένες στη σύγχρονη ψηφιακή εποχή. Και σε αυτό το πεδίο, παρά τον μεγάλο δρόμο που ομολογουμένως έχουμε ακόμη να διανύσουμε, για να διευκολύνουμε όσο γίνεται περισσότερο την καθημερινότητα του πολίτη, του επαγγελματία και του ανθρώπου της επιχειρηματικότητας, μπορούμε στην Ελλάδα να είμαστε περήφανοι.

Η ψηφιακή μετάβαση είναι ένα από τα μεγάλα στοιχήματα που ανέλαβε η Κυβέρνηση του Κυριάκου Μητσοτάκη και τα αποτελέσματα των μεταρρυθμίσεων αυτών ήδη γλιτώνουν τις Ελληνίδες και τους Έλληνες από χιλιάδες χαμένες ώρες και χαμένα ευρώ στα γρανάζια της γραφειοκρατίας. Είναι χαρακτηριστικό ότι, σε ό,τι αφορά την εισαγωγή «Υπηρεσιών Μιας Στάσης», που αποτελεί και μέρος του συζητούμενου σήμερα νομοσχεδίου, η Ελλάδα βρίσκεται σήμερα στην παγκόσμια πρωτοπορία, καθώς κατέχει την ενδέκατη θέση στον κόσμο στις σχετικές μετρήσεις της Παγκόσμιας Τράπεζας και την έκτη θέση στον δείκτη IMD.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα ήθελα ένα λεπτό, αν έχετε την καλοσύνη.

Βεβαίως, και εδώ θέλω να το επαναλάβω, για να είμαι απολύτως σαφής, έχουμε ακόμη πολύ δρόμο να διανύσουμε. Ακόμα υπάρχουν ισχυροί επιμέρους πυρήνες γραφειοκρατικών αγκυλώσεων που αντιστέκονται στις αλλαγές υπέρ του τελικού χρήστη. Οφείλουμε να κινηθούμε με την ίδια αποτελεσματικότητα, πείθοντας ταυτόχρονα με επιχειρήματα και απτά παραδείγματα τα στελέχη της διοίκησης ότι η εισαγωγή των ψηφιακών εργαλείων θα κάνει και τη δική τους δουλειά ευκολότερη και αποδοτικότερη. Χάρη, όμως, στην αποδεδειγμένη αποφασιστικότητα του Κυριάκου Μητσοτάκη και των αρμόδιων κάθε φορά Υπουργών αυτή η μάχη είναι βέβαιο ότι θα κερδηθεί προς όφελος της χώρας συνολικά, της εθνικής οικονομίας, των πολιτών και της επιχειρηματικότητας.

Οι προβλέψεις του υπό συζήτηση νομοσχεδίου έχουν ευρεία συναίνεση τόσο μεταξύ των πολιτικών δυνάμεων όσο και μεταξύ των εκπροσώπων των άμεσα ενδιαφερομένων φορέων και κλάδων και αυτό είναι ιδιαίτερα σημαντικό. Με την ενσωμάτωση της σχετικής οδηγίας ενοποιούνται σε έναν νόμο οι κανόνες σύστασης επιχείρησης και δημοσίευσης των πράξεων στο ΓΕΜΗ και εντάσσονται όλες οι νομικές μορφές στην «Υπηρεσία Μιας Στάσης», καθώς παρέχεται η δυνατότητα της ηλεκτρονικής σύστασης εταιρειών όλων των νομικών μορφών καθώς και η εγκατάσταση υποκαταστημάτων αλλοδαπής. Με την αναβάθμιση των πληροφοριακών συστημάτων του ΓΕΜΗ και της «Υπηρεσίας Μιας Στάσης» επεκτείνονται οι διασυνδέσεις με άλλα πληροφοριακά συστήματα, όπως το TAXIS και το e-ΕΦΚΑ, ώστε να διευκολύνεται η άμεση ανταλλαγή των σχετικών πληροφοριών. Πρόκειται για ένα αποφασιστικό βήμα για την πλήρη αυτοματοποίηση των διαδικασιών, που διευκολύνει σημαντικά την ίδρυση και λειτουργία εταιρειών στη χώρα μας ενισχύοντας ουσιαστικά την ανταγωνιστικότητα του ρυθμιστικού μας περιβάλλοντος. Αξίζει, επίσης, να σημειωθεί ότι οι προβλέψεις του νομοσχεδίου διασφαλίζουν πλήρως τη διαφάνεια και την προστασία των ευαίσθητων δεδομένων, μια εύλογη ανησυχία σε ότι αφορά την ψηφιοποίηση των διαδικασιών.

Κυρίες και κύριοι συνάδελφοι, η επιτάχυνση της ψηφιακής μετάβασης είναι σαφές ότι μπορεί να αποτελέσει ένα ισχυρό συγκριτικό πλεονέκτημα για τη δική μας οικονομία. Ήδη χάρη στη βούληση και αποφασιστικότητα της Κυβέρνησης αλλά και τη συναίνεση των πολιτικών δυνάμεων ως προς την επιτακτικότητα αυτής της στόχευσης, η χώρα μας όχι μόνο έχει καλύψει πολύ χαμένο έδαφος, αλλά και θεωρείται πλέον ότι ανήκει στην παγκόσμια πρωτοπορία ως προς τις συγκεκριμένες πτυχές της εισαγωγής των ψηφιακών εργαλείων στη δημόσια ζωή.

Οφείλουμε, λοιπόν, αυτήν την προσπάθεια να τη συνεχίσουμε με αμείωτη ταχύτητα. Κάθε εργατοώρα, κάθε ευρώ που εξοικονομείται από αχρείαστες γραφειοκρατικές διαδικασίες, κάθε αβεβαιότητα που εξαλείφεται μέσω της σαφήνειας και της ασφάλειας του νόμου είναι ένα σημαντικό κέρδος για τους πολίτες και την οικονομία, ένα κέρδος που ανατοκίζεται διαρκώς δημιουργώντας ένα σημαντικό άυλο κεφάλαιο για την ανάπτυξη και την κοινή προκοπή.

Η διευκόλυνση, λοιπόν, της ίδρυσης και της λειτουργίας επιχειρηματικών εταιρειών, η διευκόλυνση της καθημερινότητας του πολίτη είναι σήμερα αυτονόητες υποχρεώσεις κάθε οργανωμένης πολιτείας. Είναι γι’ αυτό σημαντικό το γεγονός ότι το παρόν νομοσχέδιο συμβάλει στην κατεύθυνση αυτή, μειώνοντας το κόστος συναλλαγής, προάγοντας, δηλαδή, ουσιαστικά την πρόοδο της κοινωνίας μας.

Ευχαριστώ πολύ και ευχαριστώ για την ανοχή σας, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εμείς σας ευχαριστούμε, κύριε συνάδελφε.

Τον λόγο έχει ο Υφυπουργός Δικαιοσύνης κ. Κώτσηρας για να τοποθετηθεί επί της υπουργικής τροπολογίας με αριθμό 1267/126.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ πολύ, κυρία Πρόεδρε.

Θέλω να ενημερώσω το Σώμα, σχετικά με την τροπολογία με αριθμό 1267/126 του Υπουργείου Δικαιοσύνης. Αφ’ ενός στο άρθρο 1, όπως βλέπουμε και από τη διάταξη, ενόψει και της σημασίας της συμμετοχής των δικαστικών υπαλλήλων στην ταχεία και αποτελεσματική απονομή της δικαιοσύνης, αλλά και της διευκόλυνσης της διαδικασίας σε σχέση με την κινητικότητα, προστίθεται στην ουσία ότι σε περίπτωση έλλειψης υποψηφίων που πληρούν το σύνολο των απαιτούμενων προσόντων που μπορούν να επιλεγούν για υποψήφιοι που δεν πληρούν τα προσόντα των άρθρων δια των παραγράφων 6,7 και 8 του άρθρου 22 του ν.4798/2021. Αυτό γίνεται, προφανώς, για διευκόλυνση της διαδικασίας κινητικότητας σε σχέση με τα δικαστήρια, τις εισαγγελίες και τις γενικές επιτροπείες της χώρας.

Στο άρθρο 2 στην ουσία πρόκειται για προσθήκη της μεταβατικής διάταξης που υπήρχε στην περίοδο της πανδημίας, προκειμένου να συνεχίσουν να αντιμετωπίζονται ζητήματα που διευκολύνουν την εύρυθμη λειτουργία των πολιτικών δικαστηρίων και να διευκολυνθούν και οι συλλειτουργοί της δικαιοσύνης και οι πολίτες κατά το χρονικό αυτό διάστημα που μεσολαβεί.

Αυτά και είμαι στη διάθεση των συναδέλφων για οτιδήποτε άλλο.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Ο κ. Σαρακιώτης έχει τον λόγο για να υποβάλει κάποια ερώτηση.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υπουργέ, συμφωνούμε αρχικά με τα όσα ορίζονται στην τροπολογία, απλά ήθελα μία διευκρίνιση για την παράγραφο 3 του άρθρου 56 του ν.4871/2021, η οποία καταργείται.

Όπως γνωρίζετε, δημιουργείται ένα πρόβλημα με δικαιώματα των δικηγόρων σχετικά με το κτηματολόγιο. Το επόμενο χρονικό διάστημα, αν μη τι άλλο, να προβείτε στη συγκεκριμένη διόρθωση.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Προκειμένου να υπάρξει μία νομοτεχνική ορθότητα και αντιστοιχία και με τον Κώδικα Πολιτικής Δικονομίας, αλλά και με τη συγκεκριμένη μεταβατική διάταξη, πρόθεσή μας είναι στα επόμενα νομοθετήματα που θα υπάρξουν, με νομοθετική πρωτοβουλία να υπάρξει μία σαφής διάταξη για το θέμα που έθεσε ο κύριος συνάδελφος. Οπότε, για λόγους αντιστοιχίας θα πρέπει να γίνει με αυτόν τον τρόπο.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε κύριε Υπουργέ.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κυρία Πρόεδρε.

Δεν θα αναφερθώ στο νομοσχέδιο -μίλησε αναλυτικά ο εισηγητής μας- για το συγκεκριμένο νομοσχέδιο και την εξυπηρέτηση επί της ουσίας, της επιχειρηματικής δραστηριότητας που είναι μέσα σε αυτό το πλαίσιο. Θα τοποθετηθώ περισσότερο με βάση τη συζήτηση, η οποία αναπτύχθηκε στην Ολομέλεια για το συγκεκριμένο νομοσχέδιο και η οποία προσπάθησε να γενικεύσει ορισμένα θέματα, ιδιαίτερα στο γεγονός της προσπάθειας που έκαναν και ο ΣΥΡΙΖΑ αλλά και το Κίνημα Αλλαγής, αλλά και τα άλλα κόμματα, για αποτυχημένα μοντέλα τα οποία πρέπει να διορθωθούν, βεβαίως, χωρίς να τονίσουν ότι σε αυτά τα αποτυχημένα μοντέλα έχουν βάλει και οι ίδιοι το χέρι τους, δηλαδή, και ο ΣΥΡΙΖΑ και το Κίνημα Αλλαγής. Συσκότισαν το γεγονός ότι οι εξελίξεις τις οποίες βιώνει με τραγικό τρόπο ο ελληνικός λαός, τα λαϊκά στρώματα, οι εργαζόμενοι, οι αυτοαπασχολούμενοι, οι αγρότες, δεν είναι ουρανοκατέβατες ούτε και ευκαιριακές, αλλά αποτέλεσμα μακροχρόνιων πολιτικών, μακροχρόνιων επιλογών που έχουν τη σφραγίδα όλων των κομμάτων και της Νέας Δημοκρατίας και του ΣΥΡΙΖΑ και του Κινήματος Αλλαγής.

Και από αυτήν την άποψη η επίκληση στα αποτυχημένα μοντέλα θέλει να συγκαλύψει ακριβώς αυτό το γεγονός. Ότι αφ’ ενός μεν ευθύνονται και αφ’ ετέρου να καλλιεργήσουν αυταπάτες ότι μπορεί με μία άλλη μορφή διαχείρισης να βελτιωθεί η κατάσταση και ταυτόχρονα να κερδίζουν οι επιχειρηματικοί όμιλοι, αλλά και ο λαός να μπορεί να ικανοποιεί τις ανάγκες του. Κάτι τέτοιο, όμως, δεν μπορεί να γίνει. Γιατί για παράδειγμα ο Κοινοβουλευτικός Εκπρόσωπος του ΣΥΡΙΖΑ μίλησε για το αποτυχημένο μοντέλο στον τομέα της υγείας, όπου πρέπει να ενισχυθεί –λέει- ο δημόσιος τομέας.

Όμως αυτή η κατάσταση, την οποία βιώνουμε με τραγικό τρόπο λόγω και της πανδημίας, ήταν αποτέλεσμα πολιτικών επιλογών, που η Κυβέρνηση ΣΥΡΙΖΑ υπηρέτησε, όπως και οι υπόλοιπες κυβερνήσεις. Ποια ήταν αυτή; Η εμπορευματοποίηση της υγείας, η οποία οδήγησε στη συρρίκνωση του δημόσιου τομέα, στο κλείσιμο νοσοκομείων, στη συγχώνευση κλινικών και βεβαίως σε μία υποτυπώδη πρωτοβάθμια φροντίδα υγείας στο όνομα της αγαστής συνύπαρξης δημόσιου και ιδιωτικού τομέα, που από εκεί ξεκίνησε όλη αυτή η διαδικασία και βεβαίως επεκτάθηκε και παραπέρα στη λειτουργία των νοσοκομείων με ιδιωτικοοικονομικά κριτήρια και στη μετατροπή της σε νομικά πρόσωπα ιδιωτικού δικαίου. Και προς αυτή την κατεύθυνση υπάρχει συνευθύνη, όπως επίσης, βεβαίως, υπάρχει ευθύνη για την τεράστια έλλειψη νοσηλευτικού και ιατρικού προσωπικού και δυναμικού. Δηλαδή, οι πολλαπλές εργασιακές σχέσεις και η εντατικοποίηση δεν ήταν συνθήκες οι οποίες υπήρχαν και στις προηγούμενες κυβερνητικές θητείες; Το ότι υπήρχαν στα νοσοκομεία εργαζόμενοι πλήρους απασχόλησης, επικουρικοί και συμβασιούχοι; Γιατί αυτός ο λόγος; Γιατί αφ’ ενός ήθελαν να συμπιέσουν ακόμη περισσότερο τις δαπάνες και αφ’ ετέρου να λειτουργήσουν τα νοσοκομεία με ιδιωτικοοικονομικά κριτήρια και βεβαίως, σε βάρος τόσο των παρεχόμενων υπηρεσιών όσο και των συνθηκών εργασίας των εργαζομένων.

Αντίστοιχη μεγάλη κουβέντα έγινε για τα ζητήματα της ενέργειας, στο τι μέτρα θα παρθούν για να ανακουφίσουν, χωρίς να επικεντρώνουν στις αιτίες για τις οποίες υπάρχουν αυτές οι συνθήκες εκτεταμένης ενεργειακής φτώχειας και πανάκριβης ενέργειας. Τι θέλουν να αποκρύψουν, δηλαδή, όταν δεν αναφέρονται στις αιτίες; Ότι όλοι συνολικά υπηρέτησαν αυτήν την πολιτική, που εντοπίζεται στην απελευθέρωση της αγοράς ηλεκτρικής ενέργειας και στην πράσινη μετάβαση, μια διαδικασία η οποία ξεκίνησε από τα μέσα της δεκαετίας του ΄90 αδιατάρακτα. Τότε μόνο το ΚΚΕ είχε τονίσει ότι αυτή η επιλογή είναι καταστροφική για τις ανάγκες των λαϊκών στρωμάτων, αλλά και των εργαζομένων στον τομέα της ενέργειας. Όλοι οι υπόλοιποι τι ισχυρίζονταν; Όλοι οι υπόλοιποι καλλιεργούσαν αυταπάτες. Ότι μπορεί με τη μία ή με την άλλη μορφή διαχείρισης της απελευθέρωσης να ικανοποιηθεί το σύνολο των αναγκών. Ποιο ήταν το αποτέλεσμα; Ποια επιλογή επιβεβαιώθηκε; Ποιος είπε την αλήθεια για την εξέλιξη στην απελευθέρωση της αγοράς ηλεκτρικής ενέργειας; Τα πράγματα, οι εξελίξεις αναδεικνύουν την πραγματικότητα και την αλήθεια και το ποιος καλλιέργησε αυταπάτες. Γιατί ακριβώς η απελευθέρωση της ηλεκτρικής ενέργειας σε συνθήκες πράσινης μετάβασης οδήγησε σε ενεργειακή φτώχεια πολύ πριν ξεσπάσει το νέο πολύ μεγάλο κύμα της ακρίβειας. Οδήγησε σε υποκατάσταση του λιγνίτη από το εισαγόμενο φυσικό αέριο στο όνομα της απολιγνιτοποίησης της χώρας και της μετατροπής της και μεταβίβασής της στην πράσινη ενέργεια, μια απολιγνιτοποίηση η οποία έχει τη σφραγίδα και των τριών κομμάτων και της Νέας Δημοκρατίας και του ΣΥΡΙΖΑ και του Κινήματος Αλλαγής. Ανεξάρτητα αν τώρα διαφωνείτε με τους ρυθμούς ή αν θα έπρεπε να υπάρχει και ο λιγνίτης, κάνετε τα πάντα για να σταματήσει να χρησιμοποιείται ο λιγνίτης για την ενέργεια και επί της ουσίας να διαμορφώσετε ένα ενεργειακό μείγμα, το οποίο εξαρτάται από τις εισαγωγές τόσο του φυσικού αερίου όσο και του ηλεκτρικού ρεύματος. Και βεβαίως στο όνομα αυτό, στο να καταστεί το φυσικό αέριο, αλλά και η ενέργεια από τις πράσινες μορφές, από τις ΑΠΕ και τα φωτοβολταϊκά, βάλατε τα τέλη ρύπων για να καταστεί ο λιγνίτης πολύ πιο ακριβός και τους φόρους επάνω στην τιμή της ηλεκτρικής ενέργειας, για να μπορέσετε να χρηματοδοτήσετε μέσα από αυτή τη διαδικασία τα αρπακτικά της πράσινης ενέργειας.

Αυτό δεν σχετίζεται με τους σφοδρότατους ιμπεριαλιστικούς ανταγωνισμούς; Γιατί, βεβαίως, η ακρίβεια δεν ξεκίνησε με τον πόλεμο, ήταν πιο πριν, αλλά πιο πριν είχαμε σφοδρότατους ιμπεριαλιστικούς ανταγωνισμούς που οδήγησαν στον πόλεμο και στην επέμβαση της Ρωσίας στην Ουκρανία, που έκανε ακόμα πιο δυσβάσταχτη αυτήν την κατάσταση. Και η Ελλάδα συμμετέχει ενεργητικά σε αυτόν τον πόλεμο, όχι μόνο τώρα με την αποστολή στρατιωτικού υλικού από την Κυβέρνηση της Νέας Δημοκρατίας αλλά διαχρονικά με τη μετατροπή της χώρας μας σε ορμητήριο των αμερικανο-νατοϊκών ιμπεριαλιστικών σχεδιασμών στο όνομα της γεωστρατηγικής αναβάθμισης της άρχουσας τάξης της χώρας μας, πολιτικές που με συνέπεια υλοποιούν οι κυβερνήσεις συνολικά.

Οι νέες βάσεις δημιουργήθηκαν επί κυβέρνησης ΣΥΡΙΖΑ - ΑΝΕΛ και στην Αλεξανδρούπολη που παίζει κομβικό ρόλο στη μεταφορά στρατευμάτων στην Ανατολική Ευρώπη και στο Στεφανοβίκι και στη Λάρισα. Και όλα αυτά, βεβαίως, για να συμμετέχει η ελληνική άρχουσα τάξη στο πλιάτσικο που γίνεται σε βάρος των λαών. Ο ελληνικός λαός πληρώνει πολύ ακριβά αυτήν την επιλογή. Και την πληρώνει πολύ ακριβά και εξαιτίας των τεράστιων αυξήσεων στην ηλεκτρική ενέργεια.

Ποια είναι η λύση που δίδεται; Υποκατάσταση, λέει, του φυσικού αερίου με το LNG, με το αμερικάνικο φυσικό αέριο, το οποίο είναι πολύ πιο ακριβό, για να εξυπηρετηθούν ακριβώς τα οικονομικά συμφέροντα των Ηνωμένων Πολιτειών και να συνεχίσει η ενεργειακή εξάρτηση της χώρας μας, μίας χώρας που είναι πολύ πλούσια σε πηγές ενέργειας, και ταυτόχρονα το νέο κύμα στήριξης των επενδύσεων στην πράσινη ενέργεια, δηλαδή ένα ακόμη πιο ακριβό πακέτο ενεργειακό το οποίο θα διαιωνίζει και θα εκτοξεύει την ενεργειακή φτώχεια που βιώνουν συνολικά τα λαϊκά στρώματα.

Συγκαλύπτετε το γεγονός ότι η ακρίβεια αποτελεί παιδί του συστήματος. Είναι αποτέλεσμα της επεκτατικής πολιτικής που ακολουθεί η Ευρωπαϊκή Ένωση, την οποία ο ΣΥΡΙΖΑ και το Κίνημα Αλλαγής θεωρούν προοδευτική κίνηση. Αυτή η επεκτατική πολιτική, για να προσφέρει ρευστότητα στις επιχειρήσεις, εκτινάσσει τον πληθωρισμό. Άρα, δηλαδή, ποια εισοδήματα τσακίζει; Τα λαϊκά εισοδήματα στο όνομα της θωράκισης των συμφερόντων των επιχειρηματικών ομίλων, γιατί ο πληθωρισμός κατατρώγει τα λαϊκά εισοδήματα. Αυτό, λοιπόν, που είναι φάρμακο για τις επιχειρήσεις αποτελεί φαρμάκι για το λαό.

Όμως, στο κάτω-κάτω της γραφής ποιος καθορίζει το τί παραγωγικό μοντέλο θα υπάρξει; Το καθορίζει η εκάστοτε κυβέρνηση ή οι κεφαλαιοκράτες, αυτοί που έχουν δηλαδή στην ιδιοκτησία τους τα μέσα παραγωγής; Οι δεύτεροι, οι κεφαλαιοκράτες το καθορίζουν, γιατί το κριτήριο του πού θα επενδύσουν και για ποιο σκοπό είναι ακριβώς η μεγιστοποίηση του καπιταλιστικού κέρδους. Προσέξτε, όχι απλώς το κέρδος, η μεγιστοποίησή του και γι’ αυτό ακριβώς έχει διαμορφωθεί στη χώρα μας τις τελευταίες δεκαετίες ένα τέτοιο μοντέλο, στο οποίο έχουν καταστραφεί παραγωγικές δυνατότητες και μένουν αναξιοποίητες παραγωγικές δυνατότητες στη χώρα μας.

Απ’ αυτήν την άποψη, λοιπόν, η συρρίκνωση της αγροτικής παραγωγής, το ξεκλήρισμα της φτωχομεσαίας αγροτιάς και των βιοπαλαιστών είναι αποτέλεσμα αυτών των επιλογών που εξυπηρετούν τις ανάγκες των επιχειρηματικών ομίλων, της Κοινής Αγροτικής Πολιτικής, ενώ θα μπορούσε η χώρα μας να έχει επισιτιστική αυτάρκεια με τις δυνατότητες τις οποίες έχει στον πρωτογενή τομέα. Αυτή όμως η επισιτιστική επάρκεια, όχι μόνο δεν επιτεύχθηκε, αλλά προσανατολίζεται η αγροτική παραγωγή στο να ικανοποιεί τις εξαγωγικές ανάγκες και όχι την ικανοποίηση των αναγκών του ελληνικού λαού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Συνεπώς είναι παιδιά του καπιταλιστικού συστήματος, το οποίο υπερασπίζεστε, και η ακρίβεια και η ανισομετρία. Ξαφνικά θυμηθήκαμε την ανισομετρία ανάμεσα στην Ευρωπαϊκή Ένωση; Μα, η ανισομετρία στους κλάδους της οικονομίας και στις περιφέρειες δεν είναι αποτέλεσμα του καπιταλιστικού τρόπου ανάπτυξης και της αναρχίας της παραγωγής; Εδώ υπάρχουν στο εσωτερικό των κρατών-μελών της Ευρωπαϊκής Ένωσης τεράστιες συνθήκες ανισομετρίας με πιο χαρακτηριστικό παράδειγμα την Ιταλία, οι ανισότητες βορρά και νότου. Εδώ δεν μπόρεσε ο καπιταλισμός στην Ιταλία να αντιμετωπίσει αυτή την ανισομετρία, θα μπορέσει να αντιμετωπιστεί σε πανευρωπαϊκό επίπεδο; Αντίθετα, γνώρισμα του καπιταλιστικού συστήματος είναι η όξυνση της ανισομετρίας και ανάμεσα στις περιοχές και ανάμεσα στους κλάδους της οικονομίας. Γι’ αυτό, δεν είναι τυχαίο ότι πάνω από το 80% των επενδυτικών σχεδίων είναι σε δύο κλάδους, στον τουρισμό και στην ενέργεια και ακολουθεί ο αγροδιατροφικός τομέας. Οι υπόλοιποι κλάδοι της οικονομίας είτε καρκινοβατούν είτε συρρικνώνονται με ραγδαίους ρυθμούς.

Άρα, λοιπόν, πρώτο χαρακτηριστικό γνώρισμα της καπιταλιστικής ανάπτυξης είναι η ανισομετρία, που δεν γιατρεύεται, αντίθετα οξύνεται.

Δεύτερον, είναι η κοινωνική ανισότητα, που και αυτή δεν αντιμετωπίζεται και δεν θεραπεύεται, αντίθετα διευρύνεται όλο και περισσότερο και θα διευρυνθεί ακόμη περισσότερο στην εποχή της ψηφιακής μετάβασης και με τον ψηφιακό αναλφαβητισμό, που ευρύτερα λαϊκά στρώματα θα πλήξει, αλλά ταυτόχρονα και εξαιτίας της εκτόξευσης της παραγωγικότητας της εργασίας, η οποία θα αξιοποιηθεί από τους κεφαλαιοκράτες για να εκτινάξουν ακόμα περισσότερο τα κέρδη τους. Γι’ αυτό, δεν είναι τυχαίο ότι εν μέσω πανδημίας εξαπλασιάστηκαν τα περιουσιακά στοιχεία του 1% των πιο πλούσιων ανθρώπων στον κόσμο. Αυτό πώς έγινε; Έγινε σε βάρος των λαϊκών αναγκών.

Το τρίτο χαρακτηριστικό γνώρισμα είναι η αβεβαιότητα του ίδιου του καπιταλιστικού συστήματος, που σε συνθήκες ανάπτυξης διαμορφώνει τις προϋποθέσεις για να εκδηλωθεί μια νέα κρίση. Γιατί δεν πρόκειται το καπιταλιστικό σύστημα να απαλλαγεί ποτέ από τις καπιταλιστικές κρίσεις. Έτσι, οποιαδήποτε μορφή διαχείρισης, οποιοδήποτε μείγμα, έστω κι αν είναι το κεϋνσιανό , που κάποιοι -ΣΥΡΙΖΑ, Κίνημα Αλλαγής- το θεωρούν προοδευτικό μείγμα, επί της ουσίας τι ήταν; Ήταν η απάντηση του καπιταλισμού απέναντι στον σοσιαλισμό εκείνη την εποχή. Κάθε άλλο δηλαδή, παρά προοδευτικό, αντιδραστικό ήταν ως αντίληψη.

Και αυτό το μείγμα, το κεϋνσιανό, τον επεκτατισμό, αλλά και το άλλο, το περιοριστικό, τα έχει βιώσει πολύ βαθιά στο πετσί του ο ελληνικός λαός. Και όχι μόνο δεν αντιμετώπισαν τα προβλήματα, αλλά αντίθετα φέρουν την ευθύνη -όλα αυτά τα μείγματα- για τις συνθήκες διαβίωσης των λαϊκών στρωμάτων. Από αυτή την άποψη, η λογική του μικρότερου κακού είναι αυτή η οποία έχει τσακίσει επί της ουσίας την ικανοποίηση των λαϊκών αναγκών και τις δυνατότητες που υπάρχουν.

Γι’ αυτόν ακριβώς τον λόγο, ως ΚΚΕ, αυτό που τονίζουμε είναι ότι ο λαός πρέπει να συγκρουστεί με τον πραγματικό υπεύθυνο. Πραγματικός υπεύθυνος της ενεργειακής φτώχειας, της ακρίβειας, της επιδείνωσης των συνθηκών διαβίωσης, των ανατροπών στα εργασιακά του δικαιώματα, της ασφυξίας της οποίας αισθάνονται οι επαγγελματίες, οι αυτοαπασχολούμενοι, οι έμποροι, αλλά και οι βιοπαλαιστές αγρότες είναι η ατομική ιδιοκτησία στα μέσα παραγωγής, η καπιταλιστική ιδιοκτησία στα μέσα παραγωγής, είναι το καπιταλιστικό κέρδος, το καπιταλιστικό, δηλαδή, σύστημα που συσσωρεύει τον πλούτο σε όλο και λιγότερα χέρια και βεβαίως, το αστικό κράτος που θωρακίζει τα συμφέροντα των κεφαλαιοκρατών. Απέναντι σε αυτούς πρέπει να στοχεύσουν τα λαϊκά στρώματα με την πάλη τους, για να μπορέσουν αφ’ ενός μεν να πάρουν ανάσες ανακούφισης και αφ’ ετέρου να προχωρήσουν σε συνολικότερες ρήξεις και ανατροπές.

Απ’ αυτή την άποψη, η αυριανή απεργία είναι, ακριβώς, ένας σταθμός και πρέπει να αποτελέσει έναν σταθμό στην παραπέρα κλιμάκωση της πάλης της εργατικής τάξης και των υπολοίπων λαϊκών στρωμάτων για να συγκρουστούν με τον πραγματικό υπεύθυνο, για να μπορέσουν ακριβώς να οδηγήσουν μέσα απ’ αυτή την πάλη τους σε συνολικότερες ρήξεις και ανατροπές. Γιατί δοκιμάστηκαν και οι σωτήρες και τα διάφορα μείγματα διαχείρισης του καπιταλιστικού συστήματος και το αποτέλεσμα ήταν καθαρό και το βλέπουμε χωρίς παραμορφωτικά γυαλιά, που μας εγκλωβίζουν, επί της ουσίας, στη φτώχεια και στη μιζέρια.

Απ’ αυτή την άποψη και επειδή υπάρχουν όλες αυτές οι δυνατότητες, απαιτείται στις σημερινές συνθήκες να ορθώσει τη δύναμή του ο λαός, γιατί επί της ουσίας, μόνον αυτός μπορεί να σώσει τον εαυτό του.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ, κύριε συνάδελφε.

Τον λόγο έχει ο Υπουργός Ανάπτυξης και Επενδύσεων κ. Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κυρίες και κύριοι συνάδελφοι, πρώτα απ’ όλα θα καταθέσω τις νομοτεχνικές αλλαγές στο Σώμα. Είναι τελείως τεχνικού χαρακτήρα. Δεν είναι κάτι ιδιαίτερο.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 174 -175)

(ΑΛΛΑΓΗ ΣΕΛΙΔΑΣ)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα ήθελα να ανακοινώσω ότι κάνω δεκτή την τροπολογία με γενικό αριθμό 1268 και ειδικό 127 χωρίς το άρθρο 1, το οποίο έχει διαγραφεί. Είναι το άρθρο 2 το οποίο ισχύει, «Ανώτατος συνολικός προϋπολογισμός έργων που εντάσσεται στο Ειδικό Πρόγραμμα Φυσικών Καταστροφών του Εθνικού Προγράμματος Ανάπτυξης και ενίσχυση για επιχειρήσεις κτηνοτροφικών εκμεταλλεύσεων», για το οποίο μίλησε ήδη ο κύριος Υπουργός Αγροτικής Ανάπτυξης προηγουμένως.

Επίσης, κάνω δεκτή την τροπολογία με γενικό αριθμό 1267 και ειδικό 126, «Μετάταξη διοικητικών υπαλλήλων στα δικαστήρια, τις εισαγγελίες και τις γενικές επιτροπείες της χώρας», για την οποία μίλησε προηγουμένως ο κύριος Υπουργός Δικαιοσύνης.

Επαναλαμβάνω για τα Πρακτικά τους αριθμούς. Πρώτη δεκτή τροπολογία χωρίς το άρθρο 1 με γενικό αριθμό 1268 και ειδικό 127. Δεύτερη δεκτή τροπολογία με γενικό αριθμό 1267 και ειδικό 126.

Δεν νομίζω ότι έχουμε να πούμε πάρα πολλά στο κλείσιμο της συζήτησης αυτού του νομοσχεδίου, γιατί όλη η συζήτηση κύλησε εξαιρετικά ομαλά –πιστεύω-, σε κλίμα απολύτου σύμπνοιας. Τα κόμματα που είπαν ότι δεν ψηφίζουν, το κάνουν χωρίς κάποια ουσιαστική αντίκρουση στο νομοσχέδιο.

Το νομοσχέδιο αυτό κάνει τη ζωή των επιχειρήσεων και των επιχειρηματιών ευκολότερη, την οικονομική δραστηριότητα ευκολότερη και είναι στο μεγαλύτερό του μέρος μια υιοθέτηση μιας ευρωπαϊκής οδηγίας και ούτως ή άλλως έχει συμμετάσχει και η προηγούμενη κυβέρνηση στη συνδιαμόρφωσή του. Άρα, πιστεύω ότι σε καθεστώς consensus και ηρεμίας προχωράμε στην ψήφιση αυτού του νομοσχεδίου. Πιστεύω ότι θα έχουμε την ευκαιρία να μιλήσουμε για τις τρεις νομοθετικές πρωτοβουλίες που εξήγγειλα στην αρχή της συνεδρίασης, με την κατάθεση των σχετικών τροπολογιών, τις επόμενες μέρες.

Σας ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ, κύριε Υπουργέ.

Περνάμε τώρα στις δευτερολογίες των εισηγητών.

Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Κύριε Υπουργέ, είναι πραγματικά χαρά και πρόκληση να αντιπαρατάσσουμε μέσα στην Αίθουσα τα πολιτικά μας ξίφη.

Είπατε προηγουμένως για τα επιμελητήρια ότι θα τους δώσετε ακόμα έναν χρόνο παράταση. Εμείς διαφωνούμε εντελώς, όπως διαφωνούμε για το πότε γίνονται εκλογές και βουλευτικές και του Α΄ και του Β΄ βαθμού. Κάθε τόσο με ρωτούν οι πολίτες εκεί έξω: «Θα γίνουν εκλογές;». Τους λέω: «Μα, αυτό δεν είναι σωστή ερώτηση». Όπως γίνονται κάθε τέσσερα χρόνια οι αυτοδιοικητικές εκλογές Α΄ και Β΄ βαθμού, πρέπει να γίνονται κάθε τέσσερα χρόνια και οι εκλογές για το Κοινοβούλιο. Πρέπει να γίνονται σε διαστήματα όπως τα ορίζει ο νόμος και οι εκλογές για τα επιμελητήρια. Γιατί το αλλάζετε αυτό; Είναι καταστρατήγηση των θεσμών και αυτό θεωρούμε ότι δεν είναι σωστό. Κάντε δεκτές και τις προτάσεις των επιμελητηρίων που έλεγαν τα κόστη της πανδημίας να διαγραφούν. Γιατί δεν το κάνετε και αυτό δεκτό;

Ρωτήσατε τι πρέπει να γίνει για να βγούμε απ’ αυτήν την κατάσταση. Μία πρόταση: Κατάργηση Χρηματιστηρίου Ενέργειας. Είναι το πρώτιστο άμεσο που μπορείτε να κάνετε. Επίσης, ανάπτυξη του πρωτογενούς τομέα και στην Ελλάδα και πανευρωπαϊκά για μια αυτάρκεια, διότι αυτάρκεια, δυστυχώς, δεν υπάρχει. Είδαμε τι έγινε όταν σταμάτησε το καράβι επί μία εβδομάδα στο Σουέζ, το βλέπουμε σήμερα και με την κατάρρευση παντελώς της εφοδιαστικής αλυσίδας. Η Ευρώπη ως Ευρωπαϊκή Ένωση -πραγματική Ένωση, όμως- οφείλει να έχει αυτάρκεια και η Ελλάδα πρέπει να θέσει και εδώ πέρα βέτο, διότι αλλιώς είμαστε όλοι μαζί κατεστραμμένοι. Αν δεν έχουμε να φάμε, τελειώσαμε.

ΔΕΗ: Δεν υπάρχει το «Δέλτα». Το ξαναείπαμε: Ενιαία δημόσια επιχείρηση. Το ρεύμα κανονικά είναι ένα κοινωνικό αγαθό, κύριε Υπουργέ, δεν είναι ιδιωτικό, δεν είναι χρηματιστήριο να εκτοξεύουμε τις τιμές στον ουρανό. Αλλαγή πορείας, λοιπόν, στην Ευρωπαϊκή Ένωση. Αυτό πρέπει να το κάνουμε και εμείς και η Ευρωπαϊκή Ένωση, όπως είπε και ο Ντράγκι τότε, «whatever it takes». Η σημερινή πορεία δεν μας βγάζει πουθενά. Η ευχή του κόσμου εκεί έξω ποια είναι; «Και μη χειρότερα».

Θα κλείσω με το νομοσχέδιο. Είπατε πάλι, τώρα, ότι διευκολύνει την οικονομική δραστηριότητα. Ποια οικονομική δραστηριότητα; Διερωτώμαι.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ κι εγώ, κύριε συνάδελφε.

Τον λόγο έχει από το Κομμουνιστικό Κόμμα Ελλάδας ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, στην πρώτη τοποθέτησή σας ανακοινώσατε ότι θα φέρετε μια διάταξη για τη δημοσιοποίηση των επιχειρήσεων στις οποίες θα επιβάλλονται πρόστιμα λόγω αισχροκέρδειας. Προφανώς πρόκειται για μια δήλωση εντυπωσιασμού. Το λέμε αυτό διότι είναι πολύ γνωστό και δεδομένο το νομικό πλαίσιο που διέπει την ελεύθερη αγορά, την «ελεύθερη» μέσα σε πάρα πολλά εισαγωγικά ή, αν θέλετε, εκτός εισαγωγικών ελεύθερη αγορά για τους ισχυρούς μονοπωλιακούς ομίλους, αλλά με πάρα πολλά δεσμά για τους εργαζόμενους και τους αυτοαπασχολούμενους. Άρα, ας σταματήσει αυτή η κοροϊδία από την πλευρά της Κυβέρνησης.

Την ίδια στιγμή, όμως, αρνείστε να μειώσετε τον ΦΠΑ στα τρόφιμα. Επιδόθηκαν, επίσης, σε κινήσεις εντυπωσιασμού, από την πλευρά του ο Πρωθυπουργός και η Κυβέρνηση συνολικά, σε μέτρα κοροϊδίας για όσους πλήττονται σήμερα. Μάλιστα και χθες στην επιτροπή, παρ’ όλο που σας καταθέσαμε συγκεκριμένες προτάσεις, ο συνεργάτης σας μας κουνούσε ειρωνικά το χέρι. Ας τοποθετηθείτε απέναντι σ’ αυτά τα οποία σας θέτουμε εμείς, σας θέτουν οι εργαζόμενοι, σας θέτουν τα συνδικάτα.

Η αυριανή πανεργατική απεργία αυτά τα αιτήματα θα έχει, αυτές τις διεκδικήσεις και αυτές τις απαιτήσεις. Θα τους κουνήσετε το μαντήλι; Θα τους κουνήσετε το δάχτυλο; Θα τους ειρωνευτείτε; Τι απ’ όλα αυτά θα γίνει; Τα αιτήματα είναι πολύ συγκεκριμένα. Μιλάνε για κατάργηση του ειδικού φόρου κατανάλωσης και του ΦΠΑ στο πετρέλαιο, τη βενζίνη, το αέριο, την ηλεκτρική ενέργεια, για γενναία μείωση και πλαφόν στην τιμή του ηλεκτρικού ρεύματος και του φυσικού αερίου, για κατάργηση των ρητρών αναπροσαρμογής, για μείωση στα πλαφόν, στις τιμές στα βασικά είδη πλατιάς κατανάλωσης και διατροφής, για κατάργηση του ΦΠΑ, για κατάργηση του ΕΝΦΙΑ. Είναι αμέτρητα τα βάρη που έχει η εργατική λαϊκή οικογένεια. Τους γυρίζετε την πλάτη στην κυριολεξία. Το ένα είναι αυτό. Η μία κοροϊδία είναι αυτή που ακούσαμε σήμερα.

Η δεύτερη είναι η τροπολογία για την ενίσχυση –υποτίθεται- των κτηνοτρόφων. Ψίχουλα, ψίχουλα, ψίχουλα. Απ’ όπου και να το πιάσεις, είναι μια δεύτερη κοροϊδία, διότι η επίθεση στο αγροτικό εισόδημα, η επίθεση που έχει δεχτεί ο αγρότης και ο κτηνοτρόφος όλα αυτά τα χρόνια είναι τεράστια. Το κόστος παραγωγής έχει φτάσει σε δυσθεώρητα ύψη. Πετρέλαιο, ρήτρα αναπροσαρμογής, αγροτικό ρεύμα, λιπάσματα, ζωοτροφές. Η Κυβέρνηση δεν έχει πάρει κανένα, μα κανένα απολύτως, ουσιαστικό μέτρο πραγματικής στήριξης του αγροτικού εισοδήματος. Κοροϊδεύει όταν μιλάει για αφορολόγητο πετρέλαιο, τη στιγμή που με βάση τα όσα λέει ο ίδιος ο Υπουργός, μόλις 60 εκατομμύρια ευρώ, δεν φτάνουν ούτε για να γεμίσουν τα τρακτέρ τους. Το ίδιο κάνει τώρα και με τους κτηνοτρόφους.

Εδώ και τώρα, εμείς λέμε ότι πρέπει να υπάρξει γενναία στήριξη του αγρότη και του κτηνοτρόφου. Έχετε να δώσετε για τα Ραφάλ, έχετε να δώσετε για τις φρεγάτες, έχετε να δώσετε για τους μονοπωλιακούς ομίλους. Και «λεφτόδεντρα» υπάρχουν και «κλεφτόδεντρα» υπάρχουν. Πολλά υπάρχουν. Δεν υπάρχουν, όμως, για τους εργαζόμενους, δεν υπάρχουν για τους αγρότες, δεν υπάρχουν για τους κτηνοτρόφους. Δεν είναι θέμα ασφάλειας, να κινδυνεύει ο λαός μας; Γιατί αυτό είναι το επιχείρημα με τα Ραφάλ και τις φρεγάτες. Ασφάλεια είναι να μη μείνει και ο λαός μας από βασικά διατροφικά αγαθά, όπως είναι το ψωμί, το γάλα, το κρέας.

Η στήριξη, λοιπόν, που προβλέπεται στην τροπολογία που κατατέθηκε περνά μέσα από τη μέγγενη του δημοσιονομικού χώρου και του κανονισμού κρατικών ενισχύσεων που έχει κόφτες και αποκλεισμούς. Εδώ και τώρα πρέπει στην κτηνοτροφία να δοθεί ενίσχυση τουλάχιστον 20 ευρώ ανά πρόβατο και ανά κατσίκι και πάνω από 100 ευρώ στα βοοειδή, χωρίς όρους και προϋποθέσεις για να μπορέσουν οι άνθρωποι να διατηρήσουν τα ζώα τους, να μπορούν να διατηρήσουν τη ζωή τους στην ύπαιθρο.

Όσον αφορά στις δύο τροπολογίες θα ψηφίσουμε «παρών», γιατί έχει μέσα και άλλες διατάξεις.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης και Επενδύσεων: «Σύσταση εταιρειών μέσω των Υπηρεσιών Μιας Στάσης (Υ.Μ.Σ.) και τήρηση του Γενικού Εμπορικού Μητρώου (Γ.Ε.ΜΗ.) - Ενσωμάτωση της Οδηγίας (ΕΕ) 2019/1151 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την τροποποίηση της Οδηγίας (ΕΕ) 2017/1132, όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου (L 186)».

Θα κάνουμε μια ολιγόλεπτη διακοπή, κυρίες και κύριοι συνάδελφοι, επειδή κατατέθηκαν τώρα οι νομοτεχνικές. Θα ενσωματωθούν στο κύριο σώμα του σχεδίου νόμου και αμέσως μετά θα πάμε σε ψηφοφορία.

Σας ευχαριστώ.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, συνεχίζεται η συνεδρίαση.

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, πενήντα εννέα άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Δημήτριος Βίτσας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Σύσταση εταιρειών μέσω των Υπηρεσιών Μιας Στάσης (Υ.Μ.Σ.) και τήρηση του Γενικού Εμπορικού Μητρώου (Γ.Ε.ΜΗ.) - Ενσωμάτωση της Οδηγίας (ΕΕ) 2019/1151 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την τροποποίηση της Οδηγίας (ΕΕ) 2017/1132, όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου (L 186) |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 32 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 35 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 36 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 47 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 49 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 50 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 57 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 58 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Υπ. τροπ. 1267/126 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Υπ. τροπ. 1268/127 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Βίτσας):** Συνεπώς το σχέδιο νόμου του Υπουργείου Ανάπτυξης και Επενδύσεων«Σύσταση εταιρειών μέσω των Υπηρεσιών Μιας Στάσης (Υ.Μ.Σ.) και τήρηση του Γενικού Εμπορικού Μητρώου (Γ.Ε.ΜΗ.) - Ενσωμάτωση της Οδηγίας (ΕΕ) 2019/1151 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την τροποποίηση της Οδηγίας (ΕΕ) 2017/1132, όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου (L 186) και λοιπές επείγουσες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 198α)

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Με τη συναίνεση του Σώματος και ώρα 15.32΄ λύεται η συνεδρίαση για αύριο, ημέρα Τετάρτη 6 Απριλίου 2022 καιώρα 11.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επί της εκθέσεως της Διακομματικής Κοινοβουλευτικής Επιτροπής «για την ανάπτυξη της Θράκης», σύμφωνα με το άρθρο 45 παράγραφος 2 του Κανονισμού της Βουλής.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**